ނައިފަރު މަދަރުސަތުލް އިފްތިތާޙަށް 50 އަހަރު ފުރުމުގެ މުނާސަބަތާ ގުޅިގެން ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ނައިފަރަށް ވަޑައިގެން ހުންނެވުމުގައި ނައިފަރުގެ ރައްޔިތުންނާ މުޚާޠަބު ކުރައްވައި ދެއްކެވި ވާހަކަފުޅު - The President's Office\nނައިފަރު މަދަރުސަތުލް އިފްތިތާޙަށް 50 އަހަރު ފުރުމުގެ މުނާސަބަތާ ގުޅިގެން ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ނައިފަރަށް ވަޑައިގެން ހުންނެވުމުގައި ނައިފަރުގެ ރައްޔިތުންނާ މުޚާޠަބު ކުރައްވައި ދެއްކެވި ވާހަކަފުޅު\n25 ޑިސެންބަރު 1981، ރިފަރެންސް: MAG/1981/35\nވަރަށް އުފާވެރި އުންމީދުން ފުރިގެންވާ ދެތިންދުވަހެއް ނައިފަރުގެ ރައްޔިތުންގެ ދީލަތި ޤިޔާދަތުގައި ހޭދަކުރުމަށްފަހު، އަޅުގަނޑު ގަސްދު ކުރަނީ މާދަމާ ހެނދުނު މާލެދާން ފުރަން. އެހެންވީމާ، މިފަހަރު އަޅުގަނޑު ނައިފަރަށް އައިސް ނައިފަރުގައި، މިހޭދަކުރި ދުވަސްކޮޅު ހޭދަކުރުމަށްފަހު އެނބުރި މާލެ ދިއުމުގެ ކުރިން، ނައިފަރު ރައްޔިތުންނާ މުޚާޠަބުކޮށް، އެއްޗެއް ދަންނަވައިލަން ބޭނުންވެގެން، އަޅުގަނޑު އެދެނު އެދުމެއްގެމަތިން މިރޭގެ މި ކުއްލި، އަދި ނުރަސްމީ ޖަލްސާ މި ބޭއްވުނީ.\nއާދެ، އެންމެފުރަތަމަ އަޅުގަނޑު ދަންނަވައިލަން ބޭނުންވަނީ، އަޅުގަނޑުގެ ހިތުގައި ވަރަށް ޚާއްޞަ، ވަރަށް އިޚުލާޞްތެރި ޝުޢޫރުތަކެއް އުފެދިއްޖެއޭ، ނައިފަރުގެ ރައްޔިތުންނާ ދޭތެރޭގައި. އެއީ އަޅުގަނޑު މިފަހަރު މި ރަށަށް އައިސް ހުންނަން މި ދިމާވީ މި ރަށުގައި. އެހެންކަމަށްވުމާއެކު، އަޅުގަނޑަށްޓަކައި، ނައިފަރުގެ ލޮބުވެތި ރައްޔިތުން، ކުރައްވައިފައިވާ މަތިވެރި އިންތިޒާމުތަކާއި އަދި ރައްޔިތުންގެ ފަރާތުން އަޅުގަނޑަށް ލިބުނު ހޫނު ތަރުޙީބާއި، މަތިވެރި އެހީތެރިކަމަށްޓަކައި، އަޅުގަނޑުގެ ހިތުގައި އުފެދިފައިވާ ޝުޢޫރުތަކެއް އެއީ. އެހެންކަމަށްވުމާއެކު، އެކަމަށްޓަކައި އެއްވެސް ހިފެހެއްޓުމެއްނެތް ގޮތެއްގައި އަޅުގަނޑުގެ ހިތުގެ އެންމެ ފުންމިނުން ނައިފަރުގެ ރައްޔިތުންނަށް ޝުކުރު ދެންނެވުމަކީ އަޅުގަނޑަށް މިރޭ ލިބޭ ވަރަށް ބޮޑު އުފަލެއް. އަޅުގަނޑަށް މިފަދަ އުފަލެއް އިހުސާސް ކުރަންޖެހުނު އެންމެ ބޮޑު ސަބަބަކީ، ރާއްޖެތެރެއަށް އަޅުގަނޑު ކުރާ ދަތުރުތަކުގައިވެސް އެއްވެސް ރަށެއްގައި ގިނަ ވަގުތު ހޭދަކުރަން ނުލިބޭތީ. އަޅުގަނޑު މިކުރާ ދަތުރުތަކުގައި، ކޮންމެ ރަށެއްގައިވެސް ހޭދަކޮށްލަން ލިބެނީ ވަރަށް ކުޑަކުޑަ ވަގުތުކޮޅެއް. ރަށަށް ފޭބުމާއެކު ރަށުތެރެ ބަލައިލައި، ރައްޔިތުންނާ ބައްދަލުކޮށް، ކުޑަ ވާހަކަކޮޅެއް ދައްކައިލުމަށްފަހު، އަޅުގަނޑަށް ޖެހެނީ ފުރަން. އެހެންވީމާ، ގިނަ ރަށްރަށުގައި ހޭދަކުރެވެނީ ގާތްގަނޑަކަށް ގަޑިއެއްހާއިރު ނުވަތަ ދޮޅުގަޑިއިރު، ނޫނީ އެންމެ ދިގުވެގެން ދެގަޑިއެއްހާއިރު. އެކަން އެހެން އޮއްވައި، ރާއްޖޭގެ ރަށަކަށް އައިސް ދެތިންދުވަސް ހޭދަކޮށްލަން ލިބުނުކަން އެއީ އަޅުގަނޑަށް ލިބުނު ވަރަށްބޮޑު އުފަލެއް. އެ ފުރުޞަތުގެ ބޭނުން އަޅުގަނޑު ވަރަށް ރަނގަޅަށް ހިފޭތޯ ބެލިން. ވަރަށް ގިނަ މުނާސަބަތުތަކުގައި، ރައްޔިތުންގެ އާންމު އަފުރާދުންނާ ބައްދަލުކޮށް، އަދި ރައްޔިތުންގެ ހާލު އަހުވާލު ބަލައި، ރައްޔިތުންނާ މުޚާޠަބުކޮށް ވާހަކަދައްކައި، މިކަހަލަ ކަންތައްތައް އަޅުގަނޑަށް ކުރެވޭތޯ ވަރަށް ބޮޑަށް މަސައްކަތްކުރިން. ކޮންމެއަކަސް، މި ދެތިން ދުވަސް ހިމެނުނީ، ވަރަށް އުފާވެރި ދެތިން ދުވަސް ކަމުގައި. ސަބަބަކީ، މިރަށުގެ ރައްޔިތުންގެ ފަރާތުން އަޅުގަނޑަށް ލިބުނު ތަރުޙީބާއި އެހީތެރިކަން. އަދި އަޅުގަނޑު މިރަށަށް މިކުރި ޒިޔާރަތުގެ ކަންތައް ހަމަޖެއްސުމަށްޓަކައި، މިރަށުގެ ފަރާތުން ކުރައްވައިފައިވާ މަސައްކަތްތަކުގެ ބޮޑުކަމާއި، އެމަސައްކަތްތަކުގެ ފުރިހަމަކަން. އާދެ، އެހެންވީމާ ނައިފަރުގެ ރައްޔިތުންނަށާއި، ނައިފަރުގެ ވެރިންނަށާއި، އަދި މިއަތޮޅުގެ އަތޮޅުވެރިޔާއަށް ވަރަށް ޚާއްޞަ ގޮތެއްގައި، މިފުރުޞަތުގައި، އަޅުގަނޑު ޝުކުރު އަދާކުރަން.\nއާދެ، މިރޭ އަޅުގަނޑު ތިޔަބޭފުޅުންނާ ބައްދަލުކޮށްލަން ބޭނުންވި އަނެއް ސަބަބަކީ، އަޅުގަނޑުމެން މިފާހަގަކުރާ މުނާސަބަތު. އާދެ، މަދްރަސަތުލް އިފްތިތާޙަށް 50 އަހަރު ފުރުމުގެ މުނާސަބަތު. މި މުނާސަބަތު ފާހަގަކުރުމާ ގުޅިގެން މަދްރަސަތުލް އިފްތިތާޙަކީ، އިއްޔެއިން ފެށިގެން ސަރުކާރުގެ ސްކޫލެއް ކަމުގައި ހަމަޖެއްސުނު ހަމަޖެއްސުމާ ގުޅިގެން، އިތުރަށް އެއްޗެއް ދަންނަވައިލުން. އާދެ، އަޅުގަނޑު ދަންނަވައިލަން ބޭނުންވާ އެއްޗަކީ، މަދަރުސަތުލް އިފްތިތާޙަކީ ސަރުކާރުގެ ސްކޫލެއް ކަމުގައި ހަމަޖެއްސީ، އެ ސްކޫލުގެ ފައިދާއަށްޓަކައޭ. އެއީ މިހާރުވެސް އެ ސްކޫލަކީ ވަރަށް ގިނަދުވަސް ވަންދެން ނައިފަރުގެ ރައްޔިތުންނަށާއި، މިއަތޮޅުގެ ރައްޔިތުންނަށާއި، އަދި މުޅި ރާއްޖޭގެ ރައްޔިތުންނަށް، ތަޢުލީމީގޮތުން ވަރަށް ގިނަގުނަ ޚިދުމަތްތަކެއް ކޮށްފައިވާ ތަނަކަށްވުމާއެކު، އެ ޚިދުމަތްތައް ކުރުމަށް، ސަރުކަރުގެ ފަރާތުން އިތުރު ފަސޭހަތަކެއް ހޯދައިދިނުމަކީ ސަރުކާރުގެ ވާޖިބެއް ކަމުގައި އަޅުގަނޑު ދެކޭތީ.\nއާދެ، މިހާރު މި މަދަރުސާގެ ކަންތައްތައް ހިނގަމުންދާގޮތުން، ތިޔަ ބޭފުޅުންނަށް އެނގިވަޑައިގަންނަވާނެ، މިމަދަރުސާ ހިންގުމުގައި ދިމާވާ ދަތިތައް. ނައިފަރުގެ ރައްޔިތުންނަށާއި، ވެރިންނަށާއި އަދި މަދަރުސާގެ ހިންގަވަން ތިއްބެވި ފަރާތްތަކަށް ވަރަށް ރަނގަޅަށް އިހުސާސް ކުރެވޭނެ. ފުދޭވަރަކަށް މުދައްރިސުންނެއް ނެތް. މުދައްރިސުންނަށް މުސާރަދޭން ބޭނުންވާ ފައިސާ ހަމަޖެހިފައެއް ނެތް. މަދަރުސާގެ އިދާރީ ކަންތައްތައް ހިންގަން ބޭނުންވާ މުވައްޒަފުންނެއް ނެތް. މަދަރުސާގައި، ހުންނަންޖެހޭ ގޮނޑި، މޭޒުފަދަ ތަކެއްޗެއް ނެތް. މިހެންގޮސް މަދަރުސާއެއްގައި ހުރުން ލާޒިމުވާ، އަދި މަދަރުސާއަކަށް ބޭނުންވާ، ރަނގަޅު ފެންވަރެއްގައި މަދަރުސާއެއް ހިންގުމަށް މަދަރުސާއަށް ބޭނުންވާ ކަންތައްތައް މިވަގުތު ހަމަޖެހިފައެއް ނެތް. އެހެންވީމާ، މިމަދަރުސާއަކީ ސަރުކާރުގެ ސްކޫލެއް ކަމުގައި ހެދުމުގެ އެންމެ ބޮޑު ބޭނުމަކީ މިދެންނެވި ހުރިހާ ފަސޭހަތައް ސަރުކާރުގެ ފަރާތުން މިމަދަރުސާއަށް ހޯދައިދިނުން.\nއާދެ، މީގެފަހުން މަދަރުސަތުލް އިފްތިތާޙުގައި ތިބޭނީ ސަރުކާރުން މުސާރަދޭ ހިންގުންތެރިން. ސަރުކާރުގެ މުވައްޒަފުން. ސަރުކާރުން މުސާރަލިބޭ މުދައްރިސުން. އަދި މިމަދަރުސާއަށް ބޭނުންވާ އެހެން ހުރިހާ ކަންތައްތަކެއްވެސް ކޮށްދޭނީ ސަރުކާރުގެ ޚަރަދުގައި. މީގެފަހުން އިރާދަކުރެއްވިއްޔާ، ނައިފަރު އޮފީހުން ނުވަތަ ނައިފަރުގެ ރައްޔިތުންގެ ފަރާތުން، މިމަދަރުސާއަށް އެއްވެސް ޚަރަދެއް ކުރައްވާކަށް ނުޖެހޭނެ. އާދެ، ނައިފަރުގެ މަދަރުސަތުލް އިފްތިތާޙަކީ، ވަރަށް ޚާއްޞަ މަދަރުސާއެއްކަން އެންމެ ފުރަތަމަ ދެނެވަޑައިގަންނަވާނީ މިރަށުގެ ރައްޔިތުން. އެ މަދަރުސާ އުފެދުނު ގޮތާއި، މިހާތަނަށް އެމަދަރުސާ ހިނގަމުން އައިގޮތާ މިހުރިހާކަމެއް، މިރަށުގެ ރައްޔިތުންނަށް ވަރަށް ރަނގަޅަށް އެނގިވަޑައިގަންނަވާނެ. މި މަދަރުސާގެ އުފެދުން އައިސްފައިވަނީ ދީނީ ތަޢުލީމުގެ ތެރެއިން. ޢަރަބިބަސް ކިޔަވައިދިނުމުގެ ތެރެއިން، މަދަރުސާގެ އެންމެ މުހިންމު މަޤްޞަދަކީ، މާތްވެގެންވާ އިސްލާމްދީނުގެ ޙުކުމްތައް ދަރިވަރުންނަށް އަންގައިދިނުމާއި، ޢަރަބިބަސް ކިޔަވައިދިނުމާއި، ދިވެހިބަސް ކިޔަވައިދިނުން. އެހެން ގޮތަކަށް ދަންނަވަންޏާ، އަޅުގަނޑުމެންގެ ޤައުމީ، އަދި ދީނީ ކަންތައްތަކަށް ރައްކާތެރިވެ ތިބެ، އަޅުގަނޑުމެންގެ ތަޢުލީމު ކުރިޔަށް ގެންދިޔުން. އާދެ، މި މަދަރުސާއަކީ އެގޮތުން ބަލާއިރު ވަރަށް ޚާއްޞަ މަދަރުސާއެއް. މަދަރުސާގެ ނަމަށް ވިސްނައިލިޔަސް، ނަމަށްވެސް ކިޔަނީ ޢަރަބި ނަމެއް. އަދި އެންމެ ފުރަތަމަ މަދަރުސާގައި، ކިޔަވައިދެމުން ގެންދެވުނީވެސް ހަމަ ސީދާ ޢަރަބި ބަހުން. ޢަރަބިފޮތް ތަކަކުން. އެކަމުގެ ނަތީޖާއެއްގެ ގޮތުން ނައިފަރުގައި، އަދި މި އަތޮޅުގައި، އަދި ރާއްޖޭގެ ބައެއް އެހެން ރަށްރަށުގައިވެސް ވަރަށް ރަނގަޅަށް ޢަރަބި ދެނެވަޑައިގަންނަވާ ބޭފުޅުން މިހާރު އެބަ ތިއްބެވި.\nއާދެ، މި މަދަރުސާއަކީ ސަރުކާރުގެ ސްކޫލެއް ކަމުގައިވިޔަސް، މިމަދަރުސާގެ މިދެންނެވި ޚާއްޞަބައި، ނުވަތަ މިމަދަރުސާއަށް ޚާއްޞަ ވެގެންވާ މިދެންނެވި، ދީނީ އަދި ޤައުމީ ރޫޙު، ހަމަ އެގޮތަށް އޮންނާނެ. އެއަށް އެއްވެސް ބަދަލެއް ނާންނާނެ. އާދެ، އަންނާނެ ބަދަލަކީ މިހާރު މިމަދަރުސާއިން ކިޔަވައިދެއްވަމުން ގެންދަވާ މުޤައްރަރަށް، މިވަގުތަށް ކޮންމެހެން ބޭނުންވާ މާއްދާތަކެއް އިތުރުވެގެންދިއުން. އެންމެ ފުރަތަމަ އިނގިރޭސިބަސް ކިޔަވައިދިނުން. އިނގިރޭސި ބަހަކީ މިވަގުތު އަޅުގަނޑުމެންނަށް ކޮންމެހެން ދަތުން ލާޒިމު ބަހެއް. ސަރުކާރުގެ ހުރިހާ ސްކޫލުތަކެއްގައިވެސް އިނގިރޭސިބަސް ކިޔަވައިދެމުން ގެންދޭ. ވަރަށް ބޮޑު ސަބަބަކަށްޓަކައި، ވަރަށް ބޭނުންތެރި ސަބަބަކަށްޓަކައި. އެހެންވީމާ، މަދަރުސަތުލް އިފްތިތާޙުގައިވެސް މީގެފަހުން ސަރުކާރުގެ އެހެން ސްކޫލުތަކެކޭ އެއްގޮތަށް އިނގިރޭސިބަސް ކިޔަވައިދެއްވުމުގެ އިންތިޒާމު ހަމަޖެހޭނެ. ހަމަ އެފަދައިން، އިނގިރޭސިބަސް ފިޔަވައި މިޒަމާނުގެ ތަޢުލީމަށް ބޭނުންވާ އެހެނިހެން މާއްދާތައްވެސް މިމަދަރުސާގައި ކިޔަވައިދެމުން ގެންދެވޭނެ. އާދެ، އެގޮތުން މަދަރުސާއަށް ލިބޭނީ ފައިދާތަކެއް، މަދަރުސާގެ ރޫޙަށް، މަދަރުސާގެ އަޞްލަށް، މަދަރުސާގެ ހިނގަމުންއައި އުސޫލަށް، އެއްވެސް ބަދަލެއް ނައިސް، އޭގެ ބަދަލުގައި ޒަމާން ތަރައްޤީވަމުން ދިޔަދިޔަހެން މަދަރުސާއަށްވެސް އަންނަން ޖެހޭނެ ބަދަލުތަކެއް، މި ބަދަލުގެ ސަބަބުން އަންނާނީ.\nއާދެ، ދެން އަޅުގަނޑު ދަންނަވައިލަން ބޭނުންވަނީ، މިވާހަކަކޮޅު ފެށުމުގެ ކުރީގައި ނުވަތަ ފަށައިގަތުމުގައި، އަޅުގަނޑު ދެންނެވިން، މި ރަށުގައި އަޅުގަނޑު މި ހޭދަކުރި ދެތިން ދުވަހަކީ ވަރަށް އުފާވެރި އަދި އުންމީދުން ފުރިގެންވާ ދެތިން ދުވަހޭ. އެ ދެތިން ދުވަސް ހިމެނުނީ އުފާވެރި ދެތިން ދުވަސްކަމުގައިވުމުގެ ސަބަބު ބަޔާންކޮށްދެވޭތޯ އަޅުގަނޑު ބަލައިފިން. ވީމާ، މިހާރު އަޅުގަނޑު ދަންނަވައިލެވޭތޯ މި އުޅެނީ އެ ދެތިން ދުވަސް ހިމެނުނީ އުންމީދުން ފުރިގެންވާ ދެތިން ދުވަސް ކަމުގައި ވީ ކީއްވެތޯ! އާދެ، އޭގެ ސަބަބަކީ އަޅުގަނޑަށް މިރަށުގެ ދަރިވަރުންނާއި، ޒުވާނުންގެ ކިބައިން ފެނިގެންދިޔަ، ރޫޙުގެ ވަރުގަދަކަން. މިރަށުގެ ދަރިވަރުންނަކީ، އާދެ، އަޅުގަނޑު މިދަންނަވަނީ ހަމައެކަނި މަދަރުސަތުލް އިފްތިތާޙުގެ ވާހަކައެއް ނޫން. މަދަރުސަތުލް އިފްތިތާޙުގެ ޠާލިބުންނާއި، ޠާލިބާއިން، އަދި އެނޫންވެސް މިރަށުގައިހުރި އެހެން މަކްތަބުތަކުގެ ދަރިވަރުންނާއި އަދި އާންމުކޮށް، ނައިފަރުގެ ޒުވާނުންގެ ފަރާތުން އަޅުގަނޑަށް ފެނިގެންދިޔައީ ވަރަށް ވަރުގަދަ މަތިވެރި ރޫޙެއް. މިފަދަ މުހިންމު މުނާސަބަތެއް ފާހަގަކުރުމުގައި، އެ ހުރިހާ ފަރާތްތަކަކުން ލިބެންވާނެ އެހީތެރިކަމާއި، ލިބެންވާނެ ޚިދުމަތް، ފިސާރި ފުރިހަމައަށް ލިބުނުކަން އަޅުގަނޑަށް ވަރަށް ރަނގަޅަށް އެނގޭ. ނައިފަރުގެ ޠާލިބުންނާއި، ޠާލިބާއިންނަކީ ކެރޭ، ހިތްވަރުގަދަ، ކަމަށްކަމޭހިތާ ކުދިބައެއްކަން އަޅުގަނޑަށް ވަރަށް ރަނގަޅަށް ސާފުވެގެން ހިނގައްޖެ. އެހެންވުމާއެކު، މިރަށުގެ ޠާލިބުންނަށާއި، ޠާލިބާއިންނަށް، އަޅުގަނޑު ތަޢުރީފުކުރަން. ހަމައެފަދައިން، ނައިފަރުގެ ޒުވާނުންނަށްވެސް އެފަދަ ތަޢުރީފެއް ރައްދުކުރަން.\nމަދަރުސަތުލް އިފްތިތާޙުގެ ވާހަކަ ނިންމައިލުމުގެ ކުރިން، އަޅުގަނޑާއި މަދަރުސަތުލް އިފްތިތާޙާ ދޭތެރޭގައި އޮތް ގުޅުމާ ދޭތެރޭގައިވެސް އަޅުގަނޑު އެއްޗެއް ދަންނަވައިލަން ބޭނުންވާނެ. އަޅުގަނޑު މިހެން ދެންނެވީމާ ފަހަރެއްގައި، ހިތްތަވައިފާނެކަންނޭގެ އަޅުގަނޑު މިއީވެސް މި މަދަރުސާގެ ދަރިވަރެކޭ. އާދެ، އެކަން އެހެން ދިމައެއްނުވޭ. މަދަރުސަތުލް އިފްތިތާޙުގެ ދަރިވަރަކަށް ވުމުގެ ނަޞީބު އަޅުގަނޑަކަށް ލިބިފައެއް ނެތް. އެހެން ނަމަވެސް ދަރިވަރަކަށްވުމުގެ ބަދަލުގައި، ބައެއް އެހެން ގޮތްގޮތުން އަޅުގަނޑުވަނީ މި މަދަރުސާއާ ގުޅިފައި. އާދެ، އަޅުގަނޑުގެ ތަޢުލީމީ ދައުރުގެ އެންމެކުރީކޮޅުގައި މާލޭގައި އޭރު ހިނގަމުންދިޔަ މަދަރުސަތުއް ސަނިއްޔާ، މިހާރުގެ މަޖީދިއްޔާ ސްކޫލް، މަދަރުސަތުއް ސަނިއްޔާގައި އަޅުގަނޑު ކިޔަވަމުން ގެންދިޔައިރު އަޅުގަނޑުގެ ވަރަށް ޢިއްޒަތްތެރި ދެ އުސްތާޛުން ކަމުގައި، ދެ މުދައްރިސުން ކަމުގައި މި މަދަރުސާގެ ބޭފުޅުން ހިމެނިވަޑައިގެންވޭ. އާދެ، އެންމެ ފުރަތަމަ މި މަދަރުސާގެ ބާނީ، ފަޟީލަތުއްޝައިޚް އަލްމަރުޙޫމް ޢަބްދުﷲ ފަހުމީދީދީ، އެމަނިކުފާނު އެއީ އަޅުގަނޑުގެވެސް އުސްތާޛެއް. އަޅުގަނޑަށް ކިޔަވައިދެއްވީ މަދަރުސަތުއް ސަނިއްޔާގައި. އެހެންވުމާއެކު، މިމަދަރުސާގެ ބާނީއަށް ދަރިވަރުވުމުގެ ދޮރު އަޅުގަނޑާއި މި މަދަރުސާއާ ދޭތެރޭގައި އެބައޮތް. އާދެ، އޭގެ އިތުރުން އޭރު އަޅުގަނޑުގެ މަދަރުސީ ދައުރުގައި، މަދަރުސަތުއް ސަނިއްޔާގައި އުޅުނު އުޅުމުގެ ތެރޭގައި، އަޅުގަނޑުގެ ވަރަށް ޤަދަރުހުރި އުސްތާޛެއްގެ ގޮތުގައި، މި މަދަރުސާގެ ވަރަށް ޢިއްޒަތްތެރި ދަރިވަރެއް ހިމެނިވަޑައިގަންނަވާ. އާދެ، އަޅުގަނޑު މި އިޝާރާތްކުރަނީ، އަޅުގަނޑުގެ ކަނާތްފަރާތުގައި އިންނެވި، ދިވެހިރާއްޖޭގެ އުއްތަމަ ފަނޑިޔާރު ފަޟީލަތުއްޝައިޚުލްއުސްތާޛު މޫސާ ފަތުޙިލްއަޒްހަރީ އަށް. ފަޟީލަތުއްޝައިޚުލްއުސްތާޛު މޫސާ ފަތުޙިލްއަޒްހަރީ، އެއީވެސް އަޅުގަނޑުގެ އުސްތާޛެއް. އަޅުގަނޑަށް މަދަރުސަތުއް ސަނިއްޔާގައި ކިޔަވައިދެއްވި ލޮބުވެތި މުދައްރިސެއް. އެހެންވީމާ، އެގޮތުންވެސް އަޅުގަނޑާ މިމަދަރުސާއާ ވަނީ ވަރަށް ބޮޑަށް ގުޅިފައިކަން ތިޔަބޭފުޅުންނަށް މިހާރު އެނގިވަޑައިގަންނަވާނެ. ހަމައެފަދައިން، މި މަދަރުސާގެ މިހާރުގެ ނާޒިރު އަލްފާޟިލް ޢަބްދުﷲ ޢަލީ އެއީ އަޅުގަނޑާ އެކުގައި އޭރު މަދަރުސަތުއް ސަނިއްޔާގައި އުޅުއްވި ބޭފުޅެއް. އަޅުގަނޑު ހަނދާންވާގޮތުގައި، އަޅުގަނޑުމެން ދެކުދިން. އާދެ، އޭރު އަޅުގަނޑުމެން ތިބީ ކިޔަވާ ކުދިންގެ ގޮތުގައި. އެހެންވީމާ، އަޅުގަނޑުމެން ދެކުދިން ތިބީ އެއް ޑެސްކެއްގެ ކައިރީގައި ޖެހިޖެހިގެން، ކައިރިކައިރީގައި އަޅުގަނޑުމެން ދެކުދިން ކިޔަވަމުން ގެންދިޔައީ. އެހެންވީމާ، އެގޮތުންވެސް މި މަދަރުސާއާ އަޅުގަނޑާ އޮތް ގުޅުން އެއީ އެއްގޮތަކަށްވެސް ކުޑަ ގުޅުމެކޭ ދެންނެވޭކަށް ނެތް.\nއާދެ، އަޅުގަނޑު މިރޭ މި ކުއްލި އަދި ނުރަސްމީ ޖަލްސާ ބާއްވަން އެދުނީ، މާ ގިނަ ވާހަކަތަކެއް ދައްކާކަށެއް ނޫން. މީގެފަހުންވެސް ވަރަށް އުފާވެރި ވަގުތުކޮޅެއް ހަމަޖެހިފައި އެބައޮތް. ދެންމެ މިޖަލްސާ ތަޢާރަފު ކޮށްދެއްވަމުން، އަލްފާޟިލް ޢައްބާސް އިބްރާހީމް އެވިދާޅުވި ފަދައިން، ލަވަކިޔުމާއި މިއުޒިކުގެ ޝޯއެއް، މީގެފަހުން އޮންނަގޮތަށް ވަނީ ހަމަޖެހިފައި. އެކަން އެހެން އޮތުމާއެކު، އަދި އިއްޔެ ތިޔަބޭފުޅުންގެ ކުރިމަތީގައި، އަޅުގަނޑު މިތާ ހުރެގެން ސާޅީސް މިނެޓުއިރު ވަންދެން ވާހަކަ ދައްކައިފައި އޮތުމާއެކު، މިރޭ އަނެއްކާ އަނެއް ސާޅީސް މިނެޓުއިރު ވަންދެން ވާހަކަ ދައްކަން ތިޔައިން އެއްވެސް ބޭފުޅަކު އެދިވަޑައިނުގަންނަވާނެކަން އަޅުގަނޑަށް އެނގޭ. އެހެންވީމާ، އަޅުގަނޑުގެ ވާހަކަ ކުރުކޮށްލަނީ.\nއަޅުގަނޑު އެދެނީ، ނައިފަރަށް ހުރިހާ ރޮނގަކުންވެސް އިތުރު ތަރައްޤީއާއި ކުރިއެރުން. މަދަރުސަތުލް އިފްތިތާޙަށް، އެ މަދަރުސާގެ އާ ދައުރުގައި، އިތުރު ހިތްވަރަކާއި، އިތުރު ޢަޒުމަކާއެކު، ތަޢުލީމީ މައިދާނުގައި ކުރިޔަށް ދިއުން. އަދި ކުރިޔަށް ދެވޭނޭގޮތް اللّـه سبحـانـه وتعـالى މެދުވެރިކޮށްދެއްވުން، އަދި ދިވެހިރާއްޖޭގެ ތަޢުލީމަށް، އެއްދުވަހުން އަނެއް ދުވަހަށް އިތުރު ފަހިކަމާއި، އިތުރު ފައިދާތައް ލިބޭނޭގޮތްތައް اللّـه سبحـانـه وتعـالى މެދުވެރިކޮށްދެއްވުން.


SunOnline: Sahha 3000 form hama nuvegen PNC alun form husha'alhaifi\nސައްހަ 3000 ފޯމު ހަމަނުވެގެން ޕީއެންސީ އަލުން ފޯމު ހުށަހަޅައިފި\nފާތިމަތު ސައީދު 22 Jan 2019, 13:22\nޕީއެންސީ ރަޖިސްޓްރީ ކުރުމާ އަށް ފޯމް ހުށައެޅުމައް އިލެކްޝަން ކޮމިޝަން އަށް -- ސަން ފޮޓޯ/ އަހުމަދު އަވްޝަން އިލްޔަސް\nޕީޕަލްސް ނެޝަނަލް ކޮންގްސް (ޕީއެންސީ) އިން ޕާޓީ ރެޖިސްޓްރީ ކުރުމަށް އިލެކްޝަންސް ކޮމިޝަނަށް ހުށަހެޅި ފޯމުތަކުގެ ތެރޭގައި ސައްހަ 3000 ފޯމު ހަމަ ނުވަތީ އަލުން ފޯމު ހުށަހަޅައިފި އެވެ.\nޕީއެންސީއިން އެންމެ ފުރަތަމަ 4000 ފޯމު ރެޖިސްޓްރީ ކުރަން ހުށަހެޅި އެވެ. އޭގެ ތެރެއިން ސައްހަވީ 1950 ފޯމު ކަން 'ސަން' އަށް ވަނީ އެނގިފަ އެވެ. އެހެންވެ 3000 ފޯމު ހަމަ ކުރަން މިއަދު އަލުން ވަނީ ފޯމު ހުށަހަޅައިފަ އެވެ.\nއެނގިފައިވާ ގޮތުން ޕީއެންސީ އިން ހުށަހެޅި ފޯމުތަކުގެ ތެރޭގައި އެހެން ޕާޓީތަކަށް ވަންނަން މީހުން ސޮއިކޮށްފައި ހުރި ބައެއް ފޯމުތައް ވެސް ހިމެނެ އެވެ.\nއިލެކްޝަންސް ކޮމިޝަނުގެ މެމްބަރު އަދި ތަރުޖަމާނު އަހުމަދު އަކްރަމް ވިދާޅުވީ ޕީއެންސީއިން ހުށަހެޅި ފޯމުތައް ޗެކް ކުރަމުން އަންނަ ކަމަށެވެ. އަދި ދެ ފަހަރަށް ފޯމު ހުށަހަޅަން ފުރުސަތު ދިނުމަކީ އެހެން ޕާޓީތަކާ މެދު ވެސް އަމަލުކޮށްފައިވާ ގޮތް ކަމަށް އަކްރަމް ވިދާޅުވި އެވެ.\nއިލެކްޝަންސް ކޮމިޝަނުން މީގެ ކުރިން ބޭއްވި ނޫސްވެރިންގެ ބައްދަލުވުމެއްގައި އެ ކޮމިޝަނުގެ ރައީސް އަހުމަދު ޝަރީފު ވިދާޅުވެފައި ވަނީ ޕީއެންސީއިން ހުށަހެޅި ފޯމުތަކުގެ ތެރޭގައި ވަގު ފޯމުތަކެއް ހުރި ކަމަށެވެ.\nޕީއެންސީއަކީ ކުރީގެ ރައީސް އަބްދުﷲ ޔާމީން އިސްވެ ހުންނަވާ އުފައްދަވާ ޕާޓީ އެވެ. ޕާޓީ އުފެއްދެވުމުގައި އިސްކޮށް އުޅުއްވަނީ ޕީޕީއެމްގެ ކުރީގެ ނައިބު ރައީސް އައި ފޮނަދޫ ދާއިރާގެ މަޖިލިސް މެމްބަރު އަބްދުއްރަހީމް އަބްދުﷲ އެވެ.


"Dhonhiyala Aai Alifulhu" Ge Vaahakain Raajje Isthihaaru Kuran Fashaifi - Vaguthu\n"ދޮންހިޔަލަ އާއި އަލިފުޅު" ގެ ވާހަކައިން ރާއްޖެ އިޝްތިހާރު ކުރަން ފަށައިފި\n6 މަސް ކުރިން ( އޮކްޓޯބަރ 25, 2021 )\nރާއްޖޭގައި ޒަމާނުއްސުރެ ކިޔައި އުޅޭ ދެ ލޯބިވެރިންގެ މަޝްހޫރު ވާހަކައެއް ކަމަށްވާ "ދޮންހިޔަލަ އާއި އަލިފުޅު" ގެ ވާހަކައިން ރާއްޖެ އިޝްތިހާރުކުރަން ފަށައިފިއެވެ.\nރާއްޖޭގެ ފަތުރުވެރިކަމުގެ ސިނާއަތް އިޝްތިހާރު ކުރުމުގެ ބޭނުމުގައި ކުޅެފައިވާ ވީޑިއޯ ވިޒިޓް މޯލްޑިވްސް އިން އާންމުކޮށްފައިވާ އިރު، މިއީ ހިޔާލީ ވާހަކަތަކުގެ ތެރެއިން ރާއްޖޭގެ ރޯމިއޯ އެންޑް ޖޫލިއަޓްގެ ވާހަކަ ކަމަށް ވެސް ބައެއް ފަރާތްތަކުން ބުނެއެވެ.\nކުރީގެ ހިޔާލީ ވާހަކައެއް ކަމަށްވާ ދޮންހިޔަލާއި އަލިފުޅުގެ ވާހަކަ އެތައް ގޮތަކަށް ކިޔައިދޭއިރު މި ވާހަކަ ރާއްޖޭގެ ކުޅަދާނަ ލިޔުންތެރިޔާ އަބްދުﷲ ސޯދިގް (ސޯދުބެ) ވެސް ވަނީ ދިގު ވާހަކައެއްގެ ގޮތުގައި ލިޔުއްވާފައެވެ.\nމި ވާހަކައިގައި އަލިފުޅަކީ ހުޅުދެލި އަށް ނިސްބަތްވާ އެކަނިވެރި މަސްވެރިއެކެވެ. ދޮންހިޔަލަ އަށް ލިބިފައިވާ ރީތިކަމުގެ ސަބަބުން އޭނާ އަށް ވަނީ ’ފަންމިނި‘ މި ލަގަބު ދީފައެވެ. މި ލަގަބު ދެނީ އާދަޔާ ހިލާފަށް ރީތި އަންހެނުންނަށްކަން ފާހަގަ ކުރެވެއެވެ.\nދޮންހިޔަލަ ދިރިއުޅެމުން އައީ އޭނާގެ އާއިލާއާއި އެއްކޮށް ބުރުނީގައެވެ. އޭނާގެ ރީތިކަމާއި ގުޅިގެން ދޮންހިޔަލަގެ އާއިލާއިން އޭނާ ގެންގުޅެނީ މީހުންނަށް ފޮރުވައިގެންނެވެ. އެއީ ތަހުތުގައި އެދުވަސްވަރު ހުންނެވި ނުލަފާ ރަސްގެފާނަށް ދޮންހިޔަލާ ފޮރުވުމުގެ ބޭނުމުގައެވެ.\nއެއްރޭ އަލިފުޅަށް ނިދީގައި ދޮންހިޔަލަ ފެނުނެވެ. ދޮންހިޔަލަގެ ރީތިކަން އަލިފުޅަށް އެނގުމުން އޭނާ ދޯންޏެއް ބަނދެ ދޮންހިޔަލަ ހޯދުމަށް ބުރުނީއަށް ދިޔައެވެ. އަލިފުޅަށް ދޮންހިޔަލަ ފެނި ދެމީހުންނަށް އެކަނު އަނެކަކު ދެކެ ލޯބިވެވި ކައިވެނި ކުރިއެވެ.\nއަލިފުޅާއި ދޮންހިޔަލަ ކައިވެނިކުރިކަމުގެ ހަބަރު ރަސްގެފާނާއި ހިސާބަށް ދިޔައެވެ. ރަސްގެފާނާ ހިސާބަށް މި ވާހަކަތައް ގެންދެވުނީ ޅައިމަގު ފަގީރުކޮއި މެދުވެރިކޮށެވެ. ރަސްގެފާނުގެ އަމުރަށް ވަގުތުން ދޮންހިޔަލަ މާލެ ގެންދެވުނެވެ. އެއާއެކު އަލިފުޅާ ދޮންހިޔަލަ ރަސްގެފާނުގެ ކިބައިން ސަލާމަތް ވުމަށް މަސައްކަތް ފެށިއެވެ.\nނަމަވެސް ދޮންހިޔަލާއި އަލިފުޅުގެ މަސައްކަތް ކާމިޔާބުނުވެ ރަސްގެފާނުގެ އަތްދަށުން ސަލާމަތް ވުމަށް ކަނޑަށް ފުންމާލަން މަޖުބޫރުވިއެވެ.\nމި ވާހަކަގެ މަންޒަރުތަކުން ފެނިގެންދަނީ ރާއްޖޭގެ މަޝްހޫރު ފިލްމީތަރިން ކަމަށްވާ މަރިޔަމް ޝިފާ އާއި އަލީ އާޒިމް (ދޮންއައްޔަ) އެވެ. އަހުމަދު ޝިނާން ޑައިރެކްޓްކޮށްފައިވާ މި ކުރު ފިލްމުން މި ވާހަކަ ފުރިހަމައަށް އިނގިރޭސިބަހުން ގެނެސްދޭއިރު ރާއްޖޭގެ ހިތްގައިމު މަންޒަރުތައްވެސް ފިލްމުގައި ފެނިގެން ދެއެވެ.\nއޮކްޓޯބަރ 25, 2021 17:17\nސަންދޯކޭ ކިޔާފަވެސް އިސްތިހާރު ކޮއްފާނަން ދޯ ޕިސް ޕިސް އަައުރަ ފާޅުކޮއްގެން އިސްތިހާރުވާނީ ހަމައެކަނި ރާއްޖެއެއް ނޫން އަމިއްލަ މީހާވެސް\n"މި ވާހަކައިގައި އަލިފުޅަކީ ހުޅުދެލި އަށް ނިސްބަތްވާ އެކަނި މަސްވެ ރިއެކެވެ." ވާހަކައިގައި އޮތީ މިހެންތޯއެވެ.؟\nއޮކްޓޯބަރ 25, 2021 17:44\nމީގެން އިޝްތިހާރު މިވަނީ ރާއްޖެއެއް ނޫން، އެހެން އެއްޗެއް.. . އެހެން ނޫނަސް މީގަ މިއޮތީ އަސްލު އޮޅުވާލާފަ، އަސްލު ވީ މިހެނެއްނޫން..\nއޮކްޓޯބަރ 26, 2021 00:56\nއަލިފުޅު ޓައިމް ޓްރެވެލް ކޮށް އަނެއް ދިވެހިރާއްޖެ އަށް އާދެވުނުތަނާ މި ފެނުނީ ހިޔަލަ އުނުއޮރިޔާން ނިވާ ނުވާހާލު ހުއްޓާ. ދެން ކިހާވަރަކަށް ދުވަން ޖެހޭނެ. އެހެންޏާފަހެ. އޭނަ މުންޑު ގަ. މީނަ މިޑީގަ އޭނ. ކޮބާހޭ ލިބާސް. ތަންކޮޅެއް ނިވާ ކަން ބޮޑީ؟\nއޮކްޓޯބަރ 26, 2021 08:18\nހުޅުދެލީ ގެ އެއްވެސް މަންޒަރެއް އަޑެއް ހިމަނާލިތޯ، މީހަކާ ސުވާލެއްވެސް ކޮއްލިތޯ\nއަނެއްކާ ދޮންހިޔަލަ އަކީ އެހާ ކަރުބޮޑު ލިބާސް ލީ އަންހެނެތްބާ؟\nއެދެ މީހުން މަރުވީ ސުއިސަޑް މަރަކުން އެކަމަށްވެސް ރާއްޖެ އިސްތިހާރު ކުރާއިރު ހިތްވަރު ދެނީ ތޯ؟\nމުޖުތަމައުގެ ޒުވާނުންނަށް ރަގަޅު މިސާލު މިދެނީ މީހަކު ކޮސްވެދާނެ،\nއައި ވޯސް ކޮސް\nބަޔަކަށް ރުފިޔާ ގަޑެއް ދޭންވީމާ އަމިއްލަ ޖަގިޔާ ވެސް އިސްތިހާރު ކުރަންވީ......


Iphone 11 adhi Apple ge aa gadi dhahkaalaifi\nއައިފޯން 11-- ފޮޓޯ: އެޕަލް\nއައިފޯން 11 އަދި އެޕަލްގެ އާ ގަޑި ދައްކާލައިފި\nމަޝްހޫރު އެޕަލް ކުންފުނިން އައިފޯން 11 އާއި އަލަށް ނެރުނު އެޕަލް ގަޑި ދައްކާލައިފި އެވެ.\nއެމެރިކާގެ ކުންފުންޏެއް ކަމަށްވާ އެޕަލް ކުންފުނިން އެ ކުންފުނީގެ އައިފޯން 11 އާއި އަލަށް ނެރުނު ސްމާޓް ވޮޗް ދައްކާލާފައި ވަނީ އެކަމަށް ހާއްސަ ކޮށްގެން އަންގާރަ ދުވަހުގެ ރޭ އެޕަލްގެ ބާނީ ސްޓީވް ޖޮބްސްގެ ނަމުން ނަންދީފައިވާ އެކުންފުނީގެ މައި ތިއޭޓަރުގައި ބޭއްވި ހަފްލާގަ އެވެ.\nސްމާޓް ފޯން މާކެޓުގެ ތިންވަނާގައި މިވަގުތު އޮތް އެޕަލް ކުންފުނިން އަލަށް ނެރުނު އައިފޯން 11 ގެ އެންމެ ބޮޑު އެއް ތަފާތަކީ، ފޯނުގައި ހިމަނާފައިވާ އަލްޓްރާ ވައިޑް ރެއާ ކެމެރާ އެވެ.\nއެގޮތުން އައިފޯނު 11 ގެ ހަ ކުލައެއް ދައްކާލާފައި ވާއިރު، ފޯނު ވިއްކަން ފަށާ އަގަކީ 699 އެމެރިކާ ޑޮލަރަށެވެ.\nއައިފޯނު 11 ގެ އިތުރުން، އަލަށް ނެރުނު އެޕަލް ވޮޗްގައި ވެސް ތަފާތު ފީޗާތަކެއް ހިމަނާފައި ވާއިރު، އެންމެ ފާހަގަ ކޮށްލެވޭ ކަމަކީ ސްކްރީން އޮފް ނުވާނެ ފީޗާއެއް އޭގައި ހިމަނާފައި ވުމެވެ.\nމީގެ ކުރިން އެޕަލްއިން ނެރުނު އެޕަލް ވޮޗްތަކެކޭ ވެސް އެއް ފަދައިން 18 ގަޑިއިރު ބެޓެރީ ޗާޖް މި ގަޑީގައި ވެސް ހިފަހައްޓާނެ ކަމަށް އެޕަލް ކުންފުނިން ބުނާއިރު، މި ގަޑި ވިއްކުމަށް ހަމަޖެހިފައި ވަނީ 199 އެމެރިކާ ޑޮލަރަށެވެ.\nއެޕަލްއިން މީގެ ކުރިން ނެރުނު ފޯނުތަކުގައި ހިމެނިފައި ނުވާ ބައެއް ފީޗާތަށް އަލަށް ނެރުނު ފޯނުގައި ހުންނާނެ ކަމަށް ބައެއް ފަރާތްތަކުން އަޑު ފެތުރި ކަމުގައި ވީނަމަވެސް، އަލްޓްރާ ވައިޑް ކެމެރާގެ އިތުރުން މާބޮޑު ތަފާތެއް އައިފޯން 11 ގައި ހިމެނާފައެއް ނުވެއެވެ.\nއެޕަލްއަކީ އަމިއްލަ އޮޕަރޭޓިންގް ސިސްޓަމް، "އައިއޯއެސް" ބޭނުން ކުރާ ހަމަ އެކަނި ކުންފުންޏެވެ.\nސްމާޓް ފޯނުގެ ބާޒާރުގައި ލިސްޓުގެ އެއްވަނާގައި މިވަގުތު ސެމްސަންގް އޮތީ 290.6 މިލިއަން ޑޮލަރާއެކު އެކެވެ.\nއެހެން ނަމަވެސް އަހަރުގެ މިހާ ހިސާބަށް އައިރު، މިދިޔަ އަހަރާ އަޅާ ބަލާއިރު އެއީ 5.5 އިންސައްތައިގެ ވެއްޓުމެކެވެ.\nގޫގުލްގެ އެންޑްރޮއިޑް ބޭނުން ކުރާ ސެމްސަންގް އެއްވަނާގައި އޮތްއިރު، ދެވަނާގައި ހުއާވޭ 230.3 މިލިއަން ޑޮލަރާއެކު އޮތް އިރު، އެޕަލް ތިން ވަނާގައި އޮތީ 185.9 މިލިއަން ޑޮލަރު އަހަރުގެ މިހާ ހިސާބަށް އައިއިރު ހޯދައިގެންނެވެ.


އިސްތިރާޖީގޮތުން އިހަވަންދިއްޕޮޅު އެއަރޕޯޓް — Ihavandhoo.com\nއިސްތިރާޖީގޮތުން އިހަވަންދިއްޕޮޅު އެއަރޕޯޓް\n28 މާރިޗު 20196މަހްމޫދު ޢަލީ\nއައިހެވަންގެ އަޑެއް ނެތް – އަތޮޅުގެ އެއްކަނުގައި އެއަރޕޯޓް އަޅަންވީ ކީއްވެ؟\nމޮޅަދޫގައި އެއަރޕޯޓް އެޅުން ކިހިނެތް؟\nދިގުފަރުގެ އެއަރޕޯޓުން2އަތޮޅަށް މަންފާކުރާނެބާ؟\nހޯރަފުއްޓާއި އިހަވަންދޫގެ ޒަމާންވީ ވާދަވެރިކަމަކީ، އަޅުގަނޑުވެސް ދަންނަ ކަމެކެވެ. ޚުދު އަޅުގަނޑަކީވެސް، އެވާދަވެރިކަމުގެ "ހިތިކަން"، 2005 ގައި ބޭއްވި އަތޮޅު ޤުރުއާން މުބާރާތުގައި ތަޖުރިބާކުރި މީހަކީމެވެ. ސުވާލަކީ، ވާދަވެރިކަމަކީ ޤައުމީ ތަރައްޤީއަށް އޮތް ހުރަހަކަށް ވާން ޖެހޭތޯއެވެ؟ "އާރާއިބާރު" ލިބިފައި އޮތުމަކީ، ދެއްކުންތެރިކަމުގެ ވިސްނުމުގައި، އަތޮޅުގެ ތަރައްޤީއަށް ހީނަރުކަމެއް ގެންނަންޖެހޭ ކަމެއްތޯއެވެ؟\nމިއަދުގެ ސަރުކާރުން ވެރިކަމާ ޙަވާލުވީ، އިހަވަންދިއްޕޮޅުގެ ރައްޔިތުންނަށް އުއްމީދެއް އާކޮށްދީފައެވެ. އެއީ، އެއަރޕޯޓެއްގެ ޒަމާންވީ ހުވަފެން، ބިލާހެއްގެ ގޮތުގައި އޮތް އޮތުން ޙަޤީޤަތަކަށް ބަދަލުކުރުމެވެ. އެއަރޕޯޓާއެކު، ލޯކަލް ޓުއަރިޒަމާއި ވިޔަފާރީގެ އިތުރު ކުރިއެރުންތައް ރައްޔިތުންނަށް ހޯދައިދިނުމެވެ. ޒުވާނުންނަށް ރިސޯޓްގައި ވަޒީފާ އަދާކުރުމަށްފަހު، ފަސޭހައިން ރަށަށް ނިދާލަން އާދެވޭނެ ގޮތް ހެދުމެވެ. ޖީބަށް ލުއިކޮށްދިނުމެވެ. ގައްލަންދޫ ކަނޑުގެ މާސިންގާ ބިޔަ ރާޅުތަކުން ސަލާމަތްކޮށްދީ، އުފާވެރި ދަތުރެއްގެ ހިތްފަސޭހަކަން ލިއްބައިދިނުމެވެ. ޖަޒީރާވަންތަ ރަށްތަކުގެ އެތެރެވަރީގައި، ކުރު ދަތުރަކުން ރަށަށް އާދެވޭނެ މަގު ކޮށައިދިނުމެވެ.\nމަޖިލިސް އިންތިޚާބު ބޯމަތިވެފައިވަނިކޮށް، ކުއްލިގޮތަކަށް ހޯރަފުށީގައި އެއަރޕޯޓް އެޅުމަށް ހަވާލުކުރުމާއެކު މުޅި އަތޮޅަށް ސިހުން ގެނުވިއެވެ. ޒަމާންވީ ވާހަކަތަކަކަށްފަހު ހޯރަފުށީގައި އެއަރޕޯޓެއް އަޅަން ނިންމީއެވެ. ސަރުކާރުގެ "މަޝްވަރާ"ގެ ވަޢުދާއި ޚިލާފަށް، އަތޮޅުގެ ރައްޔިތުންނާ މަޝްވަރާނުކޮށް، ރައްޔިތުންގެ ބަހެއް ހޯދުމެއް ނެތި، ދަތުރުފަތުރާބެހޭ ވަޒީރު ޢާއިޝަތު ނަހުލާގެ އަމިއްލަފުޅު ރަށުގައި، އެއަރޕޯޓްގެ މަޝްރޫޢުގައި ސޮއިކޮށް ނިންމާލެއްވީއެވެ.\nއަތޮޅުގެ ރައްޔިތުން، މާފިނޮޅުގައި އެއަރޕޯޓް އަޅަން ދޫކޮށްލައިގެން ތިބީ ކީއްވެގެންތޯ؟ ލިންކްރޯޑަކުން މާފިނޮޅު އެއަރޕޯޓާއި ހޯރަފުއްޓާ ގުޅޭއިރު، ހޯރަފުށީގައި އެއަރޕޯޓް އަޅަން ނިންމުމުން، އެކަމާ މިހާރު ދެކޮޅުވަނީ ކީއްވެތޯ؟ މިއީ ހޯރަފުށީގައި އެއަރޕޯޓް އަޅަން ނިންމުމުން، ފާޑުކިޔާ ފަރާތްތަކަށް ކުރިމަތިވާ ސުވާލެކެވެ. ޖަވާބެއް އެބައޮތެވެ.\nއައިހެވަން ތަރައްޤީކުރުމަކީ މިސަރުކާރުގެ އަމާޒެއް ނޫނެވެ. ރާއްޖޭގެ އެންމެ އުތުރާ ކައިރިން، އަހަރަކު 18 ޓްރިލިއަން ޑޮލަރުގެ މުދާ ހުރަސްވަމުން ދިޔަ ނަމަވެސް، އެކަމުން މަންފާއެއް ހޯދުމުގެ ވިސްނުމެއް މިސަރުކާރުގެ ނެތެވެ. އެއީ މިސަރުކާރުގެ ފިކުރެއް ނޫނެވެ. ތަރައްޤީގެ ވިސްނުމެއް ނޫނެވެ. އެހެންކަމުން މޮޅަދޫގައި އެއަރޕޯޓެއް އަޅަން ރައީސް ނަޝީދު ސަރުކާރުގައި ދެކެވުނު ވާހަކަ ރައީސް ޔާމީން ސަރުކާރުގައި މާފިނޮޅަށް ބަދަލުވުމުން، އެކަމަށް ރައްޔިތުން ފާޑު ނުކީ ސަބަބު މިހާހިސާބުން ސާފުވާނެކަމަށް އުއްމީދުކުރަމެވެ.\nމާފިނޮޅުގައި، ހޯރަފުށި ބޭރުގައި ނުވަތަ ހުވަހަންދޫގައި އެއަރޕޯޓެއް އެޅުން މައްސަލައަކަށް ނުވަނީ، އައިހެވަންގެ ކުރިއެރުމާއި ތަރައްޤީ، އައިހެވަންގައި ތަރައްޤީކުރާ އެއަރޕޯޓާ ގުޅިފައިވާތީއެވެ. ކަނޑުމަގުން ދުނިޔެއާއި ރާއްޖެ ގުޅާލާއިރު ވައިގެ މަގުން ރާއްޖެއާއި ދުނިޔެ ގުޅުވާލަދޭ އެއަރޕޯޓަކަށް އައިހެވަން އެއަރޕޯޓްވާތީއެވެ. އައިހެވަންގެ ތަރައްޤީ މުޅި ރާއްޖޭގެ ޤައުމީ ތަރައްޤީއާ ގުޅިފައިވާތީއެވެ. މުޅި ޤައުމުގެ ޤައުމީ ތަރައްޤީއަށް ހުރަސްއެޅުމުގެ ވިސްނުމެއް، ޤައުމީ ފިކުރުގެ އެއްވެސް މީހަކު ނުގެންގުޅޭނެތީއެވެ.\nމިހާހިސާބުން އުފެދޭ ސުވާލަކީ، އައިހެވަންގެ އަޑު އައު ސަރުކާރާއެކު ކެނޑިފައިވާހިނދު، އައިހެވަންގެ ތަރައްޤީއަށް މިސަރުކާރުގެ އެއްވެސް ސަމާލުކަމެއް ނެތްއިރު، އަތޮޅުގެ އެއްކަނުގައި އެއަރޕޯޓެއް އަޅަންވީ ކީއްވެތޯއެވެ؟ އަތޮޅުގެ ރައްޔިތުންނަށް އުމްރާނީގޮތުން އެންމެ ބޮޑު ފައިދާއެއް ކުރާނީ، ހޯރަފުށި ބޭރު ހިއްކައިގެން އެއަރޕޯޓެއް އެޅުމުންތޯއެވެ؟ ގިނަ ރައްޔިތުންތަކެއްގެ ޖީބަށް ލުއިވެ، ގިނަ ރައްޔިތުންނަށް އެއަރޕޯޓުން އެންމެ ބޮޑު ފައިދާއެއް ލިބޭނީ، ހޯރަފުށި ބޭރުގައި އެއަރޕޯޓެއް އަޅައިގެންތޯއެވެ؟ ވިސްނާލުން މުހިއްމެވެ. 20،000 އަށްވުރެ ބޮޑު އާބާދީއެއް އޮތް ހއ. އަތޮޅުގެ ރައްޔިތުންނަށް އެންމެ ބުއްދިވެރީ ހަމަ ހޯރަފުށީގައި އެއަރޕޯޓް އެޅުންތޯއެވެ؟ އަތޮޅުގެ ރައްޔިތުންނަށް ބޮޑެތި މަންފާތަކެއް ލިބޭނެގޮތަށް އެއަރޕޯޓެއް ތަރައްޤީކުރާނެ އެހެން މަންޒިލެއް ނެތީތޯއެވެ؟\nބައެއް ރައްޔިތުންގެ ނަޒަރުގައި، ހއ އަދި ހދ ގެ ގިނަ ރައްޔިތުންތަކަކަށް މަންފާވާނެ އެއް ފޯމިއުލާއަކީ ދިގުފަރުގައި އެއަރޕޯޓް އެޅުމެވެ. ސުވާލަކީ2އަތޮޅުގެ ކިތައް ހާސް ރައްޔިތުންނަށް މިކަމުން މަންފާކުރާނެތޯއެވެ؟ ބޮޑުފަރެއް ހިއްކައިގެން ހިންގާ އިންވެސްޓްމަންޓުން ލިބެން އޮތް މަންފާ ބޮޑުތޯއެވެ؟ ލޯކަލް ޓުއަރިޒަމް ތަރައްޤީކުރުމަށް އޮތް ހުރަހަކީ، ރަށާއި ކައިރީގައި އެއަރޕޯޓެއް ނެތުން ކަމަށްވާއިރު، ދިގުފަރު އެއަރޕޯޓް ގިނަ ރަށްތަކަކާ ކައިރިވާނެތޯއެވެ؟ ދޮނަކުޅިއާއި މަނަފަރަށް ބޮޑު މަންފާއެއް މިކަމުން ކުރާނެތޯއެވެ؟ އަތޮޅުގައި އިތުރަށް ތަރައްޤީކުރަން ހުރި ރިސޯޓް ރަށްތަކަށް އުއްމީދީ މަންޒިލަކަށް މިއެއަރޕޯޓް ވާނެތޯއެވެ؟\nމޮޅަދޫގައި އެއަރޕޯޓް އެޅުން ކިހިނެއްވާނެ؟\nބައެއް ރައްޔިތުންގެ ނަޒަރުގައި، ހއ ގެ ގިނަ ރައްޔިތުންތަކަކަށް މަންފާވާނެ އެއް ފޯމިއުލާއަކީ މޮޅަދޫގައި އެއަރޕޯޓް އެޅުމެވެ. ކުޑަ އާބާދީއެއް އޮތް މޮޅަދޫއަކީ، ލޯކަލް ޓުއަރިޒަމަށް ދޮންވެ ފަންކާވެފައި އޮތް ރަށެކެވެ. ރީތި ތުނޑިއަކާއި ހުދު ދޮންވެލިގޮނޑުދޮށުން ބޮޑު ނަފާއެއް ހޯދޭނެ ރަށެކެވެ. އެއްފަސްކުރުމުގެ ސިޔާސަތުގެ ތެރެއިން، ގިނަ ރަށްތަކެއްގެ ރައްޔިތުން އާބާދުކުރެވިދާނެ އުއްމީދީ ރަށެކެވެ. ބިންބޮޑު ރަށެކެވެ. ބިން ހިއްކައިގެން ބިން ބޮޑުކުރެވެން އޮތް ރަށެކެވެ. އަތޮޅުގެ ބޮޑެތި އާބާދީތައް، އެއަރޕޯޓަކާ ގުޅުވާލަދޭނޭ ފަހި މަންޒިލެކެވެ. ގިނަ ރަށްތަކަކާ ކައިރިވުމުގެ އިތުރުން، ޒަމާނީ ފެންވަރަށް ތަރައްޤީކުރަމުންދާ ދިއްދޫއާވެސް ދުރު ނޫން ރަށެކެވެ. މަނަފަރު ރިސޯޓާ އިންތިހާއަށް ކައިރި، ދޮނަކުޅިއާ މާދުރު ނޫން މަންޒިލެއްވެސްމެއެވެ.\nއެއަރޕޯޓަށް ފަހު ބަސްބުނުމަށް\nއެއަރޕޯޓެއް ތަރައްޤީކުރުމަށް ތަނެއް ކަނޑައެޅުމުގައި ބަލަންޖެހޭ ކަންތައްތަކެއް އެބަހުއްޓެވެ. އެގޮތުން ގިނަ ރައްޔިތުންނާ ކައިރީގައި އެއަރޕޯޓް އެޅުމާއި ފަތުރުވެރިކަމަށް ތަރައްޤީކޮށްފައިވާ ރިސޯޓް ރަށްތަކާ ކައިރިވުމާއި އުދުހޭނެ މަންޒިލެއް ކަނޑައެޅުމުގައި ގިނަ އޮޕްޝަންތަކެއް (އެއަރޕޯޓްތަކެއް) ރައްޔިތުންނަށް ފަހިވާނެ ގޮތަށް އެއަރޕޯޓް އެޅުމާއި ދުރު މުސްތަޤްބަލުގައި އިންޓަރނޭޝަނަލްކުރުމަށް ރަންވޭ ބޮޑުކުރުމަށް ޖާގަ އޮތުމާއި މީހުން ދިރިއުޅޭ ރަށެއްގައި އެއަރޕޯޓް ތަރައްޤީކުރާނަމަ، ދިރިއުޅުމުގެ އުއްމީދެއް އޮތް، ބޮޑު އާބާދީއަކަށް ޖާގަދެވޭނެ މަންޒިލަކަށް އެއަރޕޯޓް ތަރައްޤީކުރެވޭ މަންޒިލްވުމާއި ޒަމާނީ، ޞިއްޙީ ހަސްފަތާލަކާ ކައިރިވުމާއި އިޤްތިޞާދީގޮތުން ކުރިއަރަމުން އަންނަ ވިޔަފާރީގެ ފަހި ފުރުސަތުތައް އޮތް، ގިނަ މަންޒިލްތަކަކާ ކައިރިވުން ހިމެނެއެވެ.\nތަރައްޤީކުރެވިފައިވާ ހަނިމާދޫ އެއަރޕޯޓާއި ހއ. ގައި މިހާރު ހުރި ރިސޯޓްތަކާއި މީހުން ދިރިއުޅޭ ރަށްތަކާ ދެމެދުގައިވާ ދުރުމިނާއި އިހަވަންދިއްޕޮޅު އެއަރޕޯޓް3މަންޒިލެއްގައި ތަރައްޤީކުރަން ބަލައިނަމަ، އެމަންޒިލްތަކާއި ރަށްތަކާ ދެމެދުގައިވާ ދުރުމިން ކިލޯމީޓަރުން...\nތެދެކެވެ. ހޯރަފުށި ކައިރީގައި ރިސޯޓް ހަދަން ރަށްތައް އެބަ އޮތެވެ. ހަމައެގޮތަށް މޮޅަދޫ އަދި ދިގުފަރާ މާދުރު ނޫން ހިސާބުތަކުގައި ހަނިމާދޫ އެއަރޕޯޓަށްވުރެ ކައިރީގައި، ރިސޯޓް ހަދަން ބޭނުންނަމަ ރިސޯޓް ހަދާނެ މާގިނަ ރަށްތައްވެސް އެބަހުއްޓެވެ. އެ ދެ މަންޒިލްގެ ތެރެއިން ކޮންމެވެސް އެއް މަންޒިލެއްގައި އެއަރޕޯޓް އަޅައިފިނަމަ، ދަތުރުކުރުމަށް އިޚްތިޔާރުކުރާނެ ގިނަ މަންޒިލްތަކެއްވެސް ރައްޔިތުންނަށް ލިބިގެންދެއެވެ. ފަތުރުވެރިންނަށްވެސް ލިބިގެންދެއެވެ. އެކި ވަގުތުތަކުގައި ފަސޭހައިން ދަތުރުކުރުމަށް ގިނަ ފުރުސަތުތަކެއް ފަހިވެގެންދެއެވެ.\nއިސްތިރާޖީގޮތުން ބަލާއިރު، އައިހެވަން ތަރައްޤީކުރުމަށް ދިވެހި ރައްޔިތުން ބޭނުންވާނަމަ، އިހަވަންދިއްޕޮޅު އެއަރޕޯޓް ތަރައްޤީކުރުމަށް އެންމެ ރަނގަޅީ ހޯރަފުށި ފަޅުތެރެއެވެ. ނަމަވެސް އެފަދަ ވިސްނުމެއް ސަރުކާރާއި ރައްޔިތުންގެ ސިކުނޑީގައި ނެތްނަމަ، އިހަވަންދިއްޕޮޅު އެއަރޕޯޓުން ގިނަ ރައްޔިތުންތަކަކަށް އެންމެ ބޮޑު މަންފާއެއްކުރާނީ، ދިގުފަރު ނުވަތަ މޮޅަދޫގައި އެއަރޕޯޓް ތަރައްޤީކޮށްގެންކަމުގައި އަޅުގަނޑު ދެކެމެވެ.\nމީ އަސްލު ފާޑު ކިއުމަކީ ، ދެން ތިބޭ މީހުން އުޅެނީ ވާދަވެރިކަމުގެ ހަސަދާގަ، ސަޅި މަހޭ ، އަސްލު އިހަވަންދޫގަ ކިޔަވާގެން ތިބި ތަންދޮރު ފިލާ މީހުން ޖެހޭބަ މަފަދަ ގޮތަކަށް ނަމަވެސް ތަރައްގީއަށް ބަސްބުނަން، އެއާޕޯޓު ކަންތަކުގަވެސް އެވިއޭޝަން ދާއިރާގެ ކުދިން ބަސް ބުނަން ޖެހޭބަ، ސިއްހީ ދާއިރާއިން ކިޔަވާފަ ތިބި ކުދިން ހޮސްޕިޓަލް ކަންތަކުގަ ބަސްބުނަން ޖެހޭބެ...\n– 28 މާރިޗު 201931\nDhen rashu thereyn ehen kamakaa ulhen feney\n– 28 މާރިޗު 2019 1 1\nކަމުގެ ޢިލްމެއް ހިލްމެއް ނެތް މީހަކު ގޭގަ އިނދެފަ ލިޔެލާ އޮއްޓަރެއް ނެތް ލިއުމަކުން ވާނެކަމެއް ނެތް․․ މިކަމުގާ ދުނިޔޭގަ އެކަމަށް އެންމެ މޮޅު އެމެރިކާގެ ބޮސްޓަން ކޮންސަލްޓެންސީން މުޅި ސަރަހަށްދުގެ އޮޔާ ވައި ދިރާސާކޮށް މުމެންޓްސްތައް ބަލާފަ ހެދި ޓްރެފިކްމޮޑެލިންއަކަށް ފަހު ދެއްކި އެންމެ ސްޓެޓީޖިކް2ލޮކޭޝަނުން އެއް ތަން. އަނެއްތަނަކީ މާފިނޮޅު ކުރީ ސަރުކާރުން މާފިނޮޅުގަ އަޅަން ނިންމި ނަމަވެސް މިސަރުކާރުން މިހާރުގެ ލޮކޭޝަނަށް ބަލަދުކުރީ އެއީ އެންމެ އާބާދީ ބޮޑު ދެރަށާ އަދި ތަކަންމާރަންދޫއާ ކައިރި ތަންވީމަ․ ދިގުފަރަކީ މިސަރުކާރުން ޓްރާންސްޝިޕްމަންޓް ބަނދަރު ހަދަން ބޭނުންވަ ލޮކޭޝަން އެތަން ހަލާކެއް ނުކުރެވޭނެ․ އެއަރޕޯޓު އޮންނަންވާނީ މުސްތަޤުބަލަށް ބެލައި އާބާދީއެއްފަސްކުރެވި ބިން ބޮޑު ކުރެވެން އޮތް ލޮކޭޝަނެއްގަ އާބާދީއާ ގުޅިގެން ދާގޮތަށް․\n– 28 މާރިޗު 201933\nހަމަ އެންމެ ރަނގަޅު ދިމާލުގަ މިހާރު އެއަރ ޕޯޓު އެއަޅަަނީ\n– 30 މާރިޗު 2019 1 2\nދިގުފަޅޭ ކިޔައިގެން ތިޔަ އުޅެނީ ހަމަ ބުއްދިފިލާފަހުރީމަ <br>ފަޅު ފަޅެއްގަ އެޅީމަ އެއީ ބޮޑު ތަކުލީފެއް ހުރިހާ މުވައްޒަފުން ނަށް\nނުބައި މަޢުލޫމާތު ހިމަނާފަ ރަސްތަކުގެ ދުރުމިން ތުރާކުނުން ހޯރަފުއްޓަށް އެއީ 12 ކިލޯ މީތަރު މޮޅަދުއަށް 14 ކިލޯ މީޓަރު․ މަނަފަރު ރިސޯޓުން ހޯރަފުއްޓަށް އެއީ 4،5 ކިލޯ މީޓަރު މޮޅަދުއަށް 6․4 ކިލޯ މީޓަރު․․ މި ޒަމާނުގަ ތިހެން އޮޅުވައެއް ނުލެވޭނެ․․ގޫގުލް އާތުން ބަލައިލީމަވެސް ސާފުވާނެ\n– 16 އޭޕުރީލު 201902


Iniesta Japan ge Vissel Kobe ah\nކުޅިވަރު - އަންދްރޭސް އިނިއެސްޓާ\nއިނިއެސްޓާ ޖަޕާންގެ ވިސެލް ކޯބޭއަށް\nއިނިއެސްޓާ ސޮއިކޮށްފައިވަނީ އަހަރަކު 30 މިލިއަން ޑޮލަރު ލިބޭ ކޮންޓްރެކްޓެއްގައި\nއިނިއެސްޓާ އެ ޓީމުގައި ބޭނުންކުރާނީ އޭނާގެ ރަސްމީ ނަމްބަރު ކަމަށްވާ އަށް ނަމްބަރު ޖާޒީ\nއިނިއެސްޓާ 16 ސީޒަނަށްފަހު ބާސާ ދޫކޮށްލާނެކަން އިއުލާންކުރީ އެޕްރީލް މަހުގެ ތެރޭގައި\nކ. މާލެ 24 މެއި 2018 | ބުރާސްފަތި 18:38 1,796\nއިނިއެސްޓާ ވިސެލް ކޯބޭގެ ޖާޒީ ހިފަހައްޓާލައިގެން - އޭޕީ\nސްޕެއިންގެ ބާސެލޯނާއާއެކު ކާމިޔާބު 16 ސީޒަން ހޭދަކުރުމަށްފަހު އެ ޓީމު ދޫކޮށްލުމަށްފަހު އަންދްރޭސް އިނިއެސްޓާ ޖަޕާން ލީގުގައި ކުޅެމުން އަންނަ ވިސެލް ކޯބޭއަށް ބަދަލުވެއްޖެއެވެ.\nއިނިއެސްޓާގެ އިތުރުން އާސެނަލް އަދި ގަލަޓަސަރޭއަށް ކުޅެމުން އަންނަ ޖަރުމަނުގެ ފޯވާޑް ލޫކަސް ޕޮޑޯލްސްކީ ވެސް ކުޅެމުން އަންނަނީ އެ ޓީމަށެވެ. ރިޕޯޓްތައް ބުނާ ގޮތުން އިނިއެސްޓާ ސޮއިކޮށްފައިވަނީ އަހަރަކު 30 މިލިއަން ޑޮލަރު ލިބޭ ކޮންޓްރެކްޓެއްގައެވެ. އިނިއެސްޓާ އެ ޓީމުގައި ބޭނުންކުރާނީ އޭނާގެ ރަސްމީ ނަމްބަރު ކަމަށްވާ އަށް ނަމްބަރު ޖާޒީއެވެ. ވިސެލް ކޯބޭ މިވަގުތު އޮތީ ޖަޕާން ލީގުގެ ހަވަނައިގައެވެ. މިދިޔަ ސީޒަން އެ ޓީމު ނިންމާލީ ނުވަވަނައިގައި އޮވެގެންނެވެ.\nވިސެލް ކޯބޭއަށް ސޮއިކުރުމަށްފަހު ވާހަކަ ދައްކަމުން އިނިއެސްޓާ ބުނީ ވަރަށް ގިނަ ކްލަބްތަކަކުން އޭނާއަށް ހުށަހެޅުން ލިބުނު ކަމަށާއި އެހެން ނަމަވެސް ވިސެލް ކޯބޭއާ ގުޅުނީ އެ ޓީމުގެ ޕޮރްޖެކްޓަކީ ވަރަށް ކަމުދާ ޕްރޮޖެކްޓަކަށް ވުމާއެކު ކަމަށެވެ. އޭނާ ބުނީ އެ ޓީމުން އޭނާއަށް ވަރަށް ބޮޑު އިތުބާރެއް ކުޅުންތެރިޔެއްގެ ގޮތުންނާއި މީހެއްގެ ގޮތުން ކުރި ކަމަށާއި އެއީ އެޓީމާއި ގުޅުމަށް ނިންމި އެންމެ ބޮޑު ސަބަބު ކަމަށެވެ.\nއެޓީމުގެ އޯނަރު ކަމަށްވާ ހިރޮޝީ މިކިޓާނީ ބުނީ އިނިއެސްޓާގެ ތަޖުރިބާ އާއި ލީޑަރޝިޕްގެ ދަށުން އެ ޓީމަށް ބޮޑު ކުރިއެރުމެއް ލިބޭނެ ކަމަށާއި އަދި ޖަޕާންގެ ފުޓްބޯޅައަށް ވެސް ބޮޑު ކުރިއެރުމެއް ލިބޭނެ ކަމަށެވެ. އޭނާ ބުނީ އިނިއެސްޓާގެ އެހީތެރިކަމާއެކު ޒުވާން ކުޅުންތެރިން ތަމްރީންވެގެންދާނެ ކަމަށާއި އޭނާގެ އެހީތެރިކަމާއެކު އޭޝިއާގެ ފުޓްބޯޅައަށް ވެސް ބޮޑު ބަދަލެއް އަންނާނެ ކަމުގެ ޔަގީންކަން އެބައޮތް ކަމަށް މިކިޓާނީ ބުނެފައިވެއެވެ. އޭނާ ބުނީ އިނިއެސްޓާއަށް ދޭންޖެހޭ ހުރިހާ އެހީތެރިކަމެއް ދޭނެ ކަމަށާއި މިއީ އޭނާ ވަރަށް ފަހުރުވެރިވާ ކަމެއް ކަމަށެވެ.\nއިނިއެސްޓާ 16 ސީޒަނަށްފަހު ބާސާ ދޫކޮށްލާނެކަން އިއުލާންކުރީ އެޕްރީލް މަހުގެ ތެރޭގައެވެ. ބާސާ ދޫކޮށްލުމުގެ ކުރިން ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަމުން އިނިއެސްޓާ ބުނީ ދުނިޔޭގެ އެންމެ މޮޅު ޓީމުގައި 22 އަހަރު ހޭދަކުރަން ލިބުމަކީ އޭނާއަށް ލިބުނު ވަރަށް ބޮޑު ނަސީބެއް ކަމަށެވެ.\nއިނިއެސްޓާއަކީ 669 މެޗާއިއެކު ބާސާއަށް ދެވަނައަށް އެންމެ ގިނަ މެޗު ކުޅެދިން ކުޅުންތެރިޔާއެވެ. އަދި 2002 ވަނަ އަހަރުގެ އޮކްޓޯބަރު މަހުގެ 29 ދުވަހުން ފެށިގެން ބާސާގެ ޓީމުގައި ހިމެނިގެން ކުޅެމުން އަންނަ އިނިއެސްޓާ ވަނީ އެ ޓީމަށް 57 ލަނޑު ޖަހައިދީފައެވެ. އަދި 2015 ވަނަ އަހަރުން ފެށިގެން އެ ކްލަބުގެ ކެޕްޓަނަކީ ވެސް އިނިއެސްޓާއެވެ.\nއިނިއެސްޓާ ބާސާއާއި ގުޅިފައި ވަނީ 1996 ވަނަ އަހަރުގެ ސެޕްޓެމްބަރު މަހު އުމުރުން 12 އަހަރުގައެވެ. އޭނާއަކީ 32 ތައްޓާއެކު ބާސާގެ ތާރީހުގައި އެންމެ ގިނަ ތަށި ކާމިޔާބު ކުރި އެއް ކުޅުންތެރިޔާއެވެ. ބާސާ އާއެކު އިނިއެސްޓާ ހޯދާފައިވާ ކާމިޔާބީތަކުގެ ތެރޭގައި ސްޕެނިޝް ލީގު ޗެމްޕިއަންކަން ނުވަ ފަހަރު، އަދި ޔުއޭފާ ޗެމްޕިއަންސް ލީގުގެ ތަށި4ފަހަރު ހޯދުން ފާހަގަ ކޮށްލެވެއެވެ.\nނިމިގެންދިޔަ ސީޒަނުގައި ވެސް އޭނާ ވަނީ ބާސާއާއެކު ސްޕެނިޝް ލަލީގާގެ އިތުރުން ސްޕެނިޝް ކޮޕާ ޑެލްރޭ ކާމިޔާބުކޮށްފައެވެ. މިފަހަރު ރަޝިއާގައި އޮންނަ ވޯލްޑް ކަޕްގައި އޭނާ ސްޕެއިން ވެސް ތަމްސީލުކުރާނެއެވެ.


Lha umurugai dharinge loa halaakuve nudhanees samaalu vey!\nޅަ އުމުރުގައި ދަރިންގެ ލޯ ހަލާކުވެ ނުދަނީސް ސަމާލުވޭ\nލޮލަށް ދިމާވާ މައްސަލަ ތަކަކީ މިހާރު ވަރަށް އާންމު ކަމެކެވެ. މިއީ ކޮންމެ އުމުރެއްގެ މީހަކަށްވެސް ދިމާވެދާނެ މައްސަލައެކެވެ. ނަމަވެސް މިކަން މިހާރަކަށް އައިސް ޅައުމުރުގެ ކުދިންނަށް މިފަދަ މައްސަލަތައް ދިމާވުން އިތުރުވުމަކީ ވިސްނާލަންޖެހޭ ކަމެކެވެ. ޅައުމުރުގެ ކުދިން ނަންބަރު އައިނު އަޅަން ޖެހުން އާންމުވެއްޖެ އެވެ. މިކަން އެންމެ ބޮޑަށް ފާހަގަވާނީ ސްކޫލެއްގެ ތެރެއަށް ވަނީމަ އެވެ. ސްކޫލެއްގެ 40 ނުވަތަ 50 ޕަސެންޓް ކުދިންނަކީ ނަންބަރު އައިނު އަޅާފައި ތިބޭ ކުދިންނަށް އެބަވެ އެވެ.\nލޯ ބަލިވުމާއި ލޮލުގެ ފެނުން ދަށްވުމާއި ގުޅޭ ގޮތުން ތަޖުރިބާކާރުން ބުނަނީ ޅަ އުމުރުގައި ކުދިން ނަންބަރު އައިނު އަޅަން މެދުވެރިވާ ވަރަށް ގިނަ ސަބަބުތަކެއް އެބަހުރި ކަމަށެވެ. އެގޮތުން ވިހެއުމުގެ ކުރިންނާއި ވިހެއުމުގެ ތެރޭގައި ދިމާވާ މައްސަލައެއްގެ ސަބަބުންވެސް ކުދިންގެ ލޮލުގެ ފެނުމަށް އަސަރު ކުރުމަކީ ވެދާނެ ކަމެއް ކަމަށް ތަޖުރިބާކާރުން ބުނެ އެވެ.\nއެގޮތުން މާބަނޑު ދުވަސްވަރު ހަދާ ޓެސްޓުތަކުން ވެސް ބައެއް ފަހަރު ކުއްޖާގެ ލޮލަށް ގެއްލުން ލިބިގެން ހިނގައިދާނެ އެވެ. އެގޮތުން ލިބޭ ގެއްލުންތަކުގެ ތެރޭގައި ލޮލުގެ ހަރަކާތް ގެނެސްދޭ ނާރެއް ހަލާކުވުމާއި ކަޅުކަޅީގައި ފެންބޮތްކެއް ހެދުމާއި ރެޓިނާގައި ލަކުނުލުން އަދި ދެއަރިމަތީން ފެންނަވަރު ކުޑަވުން ހިމެނެ އެވެ.\nމީގެއިތުރުރުން ވިހެއުމުގެ ތެރޭގައި "ފޯސެޕްސް" ނުވަތަ "ވެކިއުމް" ބޭނުން ކުރުމުން ވެސް ލޮލަށް ލޭއަރައި މަތީ ބޮނޑި ނުވަތަ ތިރީ ބޮނޑި އަށް ގެއްލުމެއް ލިބި ތުއްތު ކުއްޖާގެ ލޮލުގެ ފެނުން ދަށަށް ހިނގައިދާނެ ކަމަށް ތަޖުރިބާކާރުން ބުނެ އެވެ. ހަމައެއާއެކު ރަނގަޅު ކާނާ ނުކެއުމުގެ ސަބަބުން ވެސް ޅައުމުރުގައި ލޮލުގެ ފެނުމަށް އަސަރު ކުރުމަކީ ވެސް އެކަށީގެންވާ ކަމެއް ކަމަށް ތަޖުރިބާކާރުން ބުނެ އެވެ.\nތުއްތުއިރު ކުދިންގެ އަތަށް ފޯނު ނުވަތަ ޓެބްލެޓް ދިނުން ރަނގަޅެއް ނޫން!\nމިޒަމާނަކީ ޓެކްނޮލޮޖީގެ ޒަމާނެވެ. ތުއްތު ކުއްޖާއަށް ކާ އެތިކޮޅެއް ކެވޭ ކަމަށްވެސް މިހާރު ވަނީ މަންމަ ނުވަތަ ބައްޕަގެ ފޯނާއި ކުޅެ އޭގެއިން ވީޑިއޯ ބަލަމުންނެވެ. ނުވަތަ އެކުދިންނަށް މައިންބަފައިން ހޯދައިދީފައި ހުންނަ ޓެބްލެޓް ފަދަ އެއްޗެއްގެ އެހީގަ އެވެ. މިފަދައިން އޭގެ ސްކްރީނަށް ބަލަހައްޓައިގެން އެތައް އިރެއް ވަންދެން ތުއްތު ކުދިން ތިބެއެވެ. އެކަމަކީ ހަމަގައިމުވެސް ލޮލަށް ވަރަށް ބޮޑަށް އަސަރު ކުރާނެ ކަމެކެވެ. މިއީ ނޭނގި ނަމަވެސް އެކުދިންގެ މައިންބަފައިންނަށް ކުރެވޭ ކަމެކެވެ.\nފޯނު، ޓީވީ ފަދަ ސްކްރީންތަކުން އަންނަ ރޭޑިއޭޝަން، ހާއްސަކޮށް ބުލޫ ރޭގެ ސަބަބުން ލޮލުގެ ނާރުތައް ފިތި ލޮލުގެ ފެނުން ފުސްވުމަކީ ވެދާނެ ކަމެކެވެ. މިއީ މައިންބަފައިން ވަރަށް ހާއްސަ ސަމާލުކަމެއް ދޭންޖެހޭ ކަމެކެވެ.\nޅަ އުމުރުގައި ދަރިންގެ ލޯ ހަލާކުވެ ނުދަނީސް ކުރެވިދާނެ ބައެއް ކަންކަން:\nވިހެއުމުގެ ކުރިން ކުރާ ޓެސްޓުތައް ގަވައިދުންކޮށް، ސްކޭންކުރުން\nކުރިން ބުނި ފަދައިން ވިހެއުމުގެ ކުރިން ހަދާ ޓެސްޓުތަކެއްގެ ސަބަބުން ދަރިންގެ ލޮލުގެ ފެނުމަށް އަސަރުކުރެ އެވެ. ވީމާ އަލްޓްރާ ސައުންޑް ބޭނުންކޮށް އެފަދަ ކަމެއް ވޭތޯ މެދުނުކެނޑި ބެލުމަކީ ކުރެވިދާނެ ކަމެކެވެ.\nރަނގަޅު ކާނާ ކާންދިނުން\nކޮންމެ ދުވަހަކު ކައި އުޅޭ އެއްޗެހީގައި ލޮލުގެ ސިއްހަތަށް ރަނގަޅު ކާނާ ހިމެނުމަކީ މުހިއްމު ކަަމެކެވެ. މީގެތެރޭގައި ފެހި ފަތް ކެއުން ގިނަ ކުރުމާއި އިހި، ރަަތް ކަކުނި ފަދަ ސީ ފުޑްއާއި، "ޒިންކް" ކިޔާ ކެމިކަލް އެއް އެކުލެވޭ ކާނާ ކެއުން ގިނަ ކުރިމަކީވެސް ކުރެވިދާނެ ކަމެކެވެ. އަދި ހަމަ އެހެންމެ ލައްޓި، ތަރުކާރީ، ބިސް، މަދު، ބީންސް، ކިރު، އޮރެންޖު އަދި ހުތް ލުނބޯ ބޭނުން ކުރެވިދާނެ އެވެ. މީގެއިތުރުން ވިޓަމިން ސީ އަދި އީ ހިމެނޭކާނާ ކެއުން ގިނަކުރުމަކީ އެކި އުމުރުފުރާތަކުގައި ލޮލަށް ޖެހޭ ބަލިތަކުން ސަލާމަތް ވުމަށް ކުރެވިދާނެ ކަމެކެވެ.\nރަނގަޅު އަވި އައިނަކުން ލޯ އަވިން ސަލާމަތްކޮށްދިނުމުގެ އިތުރުން، އިރުން ދޫކުރާ "އަލްޓްރާވައިލެޓް ރޭޒް" އިންވެސް ލޯ ސަލާމަތް ކޮށްދޭނެ އެވެ. މާގިނައިން މި ރޭޒް ލޮލަށް އެޅުމުން ލޮލުގެ ނާރުތައް ފިތި ލޮލުގެ ފެނުން ފުސްވުމަކީ ގާތް ކަަމެކެވެ. އެހެން ކަމުން އަވިއައިނެއް ގެނގުޅުމަކީވެސް ލޮލަށް ދެވޭ ފަރުވާ އެކެވެ.\nމާ ގިނައިން ފޯނު ނުވަތަ ޓީވީ ސްކްރީނަށް ނުބެލުން\nދަރިފުޅު ޓީވީ ނުވަތަ ފޯނު ސްކްރީން ބަލަން ގިނަ ވަގުތު ނުދިނުމަކީ ވަރަށް މުހިއްމު ކަމެކެވެ. އަދި ފޯނުގެ ބަދަލުގައި ކުޅޭ އެއްޗެއް ދީގެން ނުވަތަ ވާހަކައެއް ކަހަލަ އެއްޗެއް ކިޔާދެމުން ކާން ދިނުމަށް މަސައްކަތް ކުރެވިދާނެ އެވެ.\nމިހުރިހާ ކަންކަމަކީ ވެސް ވަރަށް ބޮޑަށް ސަމާލުކަން ދޭންޖެހޭ ކަމެކެވެ. އަދި ލޮލުގެ އެއްވެސް މައްސަލައެއް ކުދިންނަށް ދީމާވާނަމަ ލަސްނުކޮށް ޑޮކްޓަރަކަށް ދެއްކުމަކީ ވަރަށް މުހިންމު ކަމެކެވެ.\nކުޑައިރުއްސުރެ މިފަދަ ކަމެއް ކުރިމަތިވެފައިވާ ކުއްޖަކު ބޮޑުވެގެން އަންނައިރު އެކުއްޖާގެ ލޮލުގެ ފެނުން ގެއްލޭ ހިސާބަށްވެސް ކަންކަން ގޮސްފައި އެބަހުއްޓެވެ. މިފަދަ ހިތާމަވެރި ހާދިސާއެއް ހިނގުމުގެ ކުރިން ތުއްތުއިރު ދަރިންގެ ލޮލަށް ގެއްލުން ލިބިދާނެ ކަންކަމުން އެކުދިން ދުރުކުރުމަކީ ރައްކާތެރިވުމުގެ ގޮތުން ކުރަންޖެހޭ ކަމެކެވެ.\nކުޑަކުދިން ސިއްހީ ދާއިރާ


Hrithikge web seriesge producer akee Preity | Mihaaru\nރިތިކްގެ އަލަތު ވެބް ސީރީޒްގެ ޕްރޮޑިއުސަރަކީ ޕްރިތީ\n07 ޖެނުއަރީ 2021 - 08:17\nރިތިކް ރޯޝަންގެ އަލަތު ވެބް ސީރީޒްގެ ޕްރޮޑިއުސަރަކީ ކުރީގެ ބަތަލާ ޕްރިތީ ޒިންތާ ކަމަށް ރިޕޯޓްތައް ބުނެފި އެވެ.\nރިތިކް ދެ ވެބް ސީރީޒަކަށް ފެހި ސިގްނަލް ދިން ވާހަކަ މީޑިއާތަކުން ރިޕޯޓްކޮށްފައި ވަނީ މިދިޔަ އަހަރުގެ އޮގަސްޓް މަހުގެ ތެރޭގަ އެވެ. އެ ދެ ޕްރޮޖެކްޓުގެ ތެރެއިން އެކައްޗަކީ އިނގިރޭސި އެކްޓަރު ޓޮމް ހިޑެލްސްޓަން 2016 ގައި ކުޅުނު ބީބީސީ ވަންގެ ޑްރާމާ ސިލްސިލާ "ދަ ނައިޓް މެނޭޖާ" އަސްލަކަށް ބަލައިގެން ހަދާ ސީރީޒަކާއި 1983 ގައި ބީބީސީން ގެނެސްދިން މިނީ-ސީރީޒް "ދަ ސިޓެލް" އަށް ބިނާކޮށް ހަދާ ސީރީޒެކެވެ. ފިލްމުފެއާ އިން ބުނެފައިވާ ގޮތުގައި "ދަ ނައިޓް މެނޭޖާ" އިން ރިތިކާ އެކު ޑިޝާ ޕަޓާނީ އާއި ތައްބޫ ވެސް ފެންނާނެ އެވެ. އެގޮތުން ޑިޝާ ފެންނާނީ އެލިޒަބަތު ޑެބީކީގެ ކެރެކްޓާއިން ކަމަށާއި ތައްބޫ އަށް ލިބުނީ އޮލީވިއާ ކޮލްމަންގެ ކެރެކްޓާ ކަމަށް ބުންޏެވެ.\nބޮލީވުޑް ހަންގާމާ އިން މިހާރު ބުނާގޮތުން "ނައިޓް މެނޭޖާ" ހިންދީ އޯޑިއަންސަށް ގެނެސްދޭން އޭގެ ރައިޓްސް ހޯދީ ޕްރިތީ އެވެ. އެހެންވެ ރިތިކްގެ އަލަތު ވެބް ސީރީޒް އޭނާ ޕްރޮޑިއުސްކޮށް، ގެނެސްދޭނީ ޑިޒްނީ ޕްލަސް ހޮޓްސްޓާއިންނެވެ.\nޕްރިތީ އާއި ރިތިކަކީ ކުރިން އެކީގައި ފިލްމުތަކެއް ވެސް ކުޅެފައިވާ ތަރިންނެވެ. އެ ފިލްމުތަކަކީ 2000 ވަނަ އަހަރުގެ "މިޝަން ކަޝްމީރު" އާއި 2003 ގެ "ކޮއި...މިލް ގަޔާ" ގެ އިތުރުން 2004 ގެ "ލަކްޝަޔާ" އެވެ.\n"ދަ ނައިޓް މެނޭޖާ" ގެ ވާހަކަ ރިތިކާއި ޕްރިތީ އަދި ރަސްމީކޮށް ހާމައެއްނުކުރެ އެވެ. އެކަމަކު މިދިޔަ އަހަރު "ވޯ" އާއި "ސުޕަ 3" އިން ފެނިގެން ދިޔަ ރިތިކް ވަނީ އެނބުރި އަލުން ފިލްމީ މަސައްކަތްތަކަށް ނުކުތް ވާހަކަ އިންސްޓަގްރާމްގައި ހިއްސާކޮށްފަ އެވެ.\nHrithik Roshan ves digital content ah\nފޮޓޯއަކާ އެކު އޭނާ ބުނީ "ބެކް އޮން ސެޓް" ކަމަށެވެ. އެކަމަކު އެއީ ކޯޗެއްގެ ޝޫޓިންއެއް ކަމެއް ނުބުނެ އެވެ.\nބޮލީވުޑް ރިތިކް ރޯޝަން އެކްޓްކުރުން ސްޓްރީމިން ޓީވީ


MRM ah Housing Ministry dhinunvee dhanthura akah: Nasheed\nކުރީގެ މިނިސްޓަރު އާތިފާ އަދި ރައީސް ނަޝީދު\nއެމްއާރުއެމްއަަށް ހައުސިން މިނިސްޓްރީ ދިނުންވީ ދަންތުރައަކަށް: ނަޝީދު\n23 މާރޗް 2021 - 23:09:33\nމި ސަރުކާރުން އެންމެ ފުރަތަމަ އަހަރު، ހައުސިން މިނިސްޓްރީ މޯލްޑިވްސް ރިފޯމް މޫވްމަންޓް (އެމްއާރްއެމް) އާ ހަވާލުކުރުމަކީ ދަންތުރައެއްގެ ގޮތުގައި އެމްޑީޕީގެ ރައީސް އަދި މަޖިލީހުގެ ރައީސް މުހައްމަދު ނަޝީދު ސިފަކުރައްވައިފި އެވެ.\nނަޝީދު މިގޮތަށް ވާހަކަފުޅު ދެއްކެވީ މިއަދު ހަވީރު އެމްޑީޕީގެ މާފަންނު ޖަގަހަ ހުޅުއްވައިދެއްވާ ދެއްކެވި ވާހަކަފުޅުގެ ތެރެއިންނެވެ.\nރައީސް ނަޝީދު ވިދާޅުވީ އެމްޑީޕީއާއެކު ރައީސް އިބްރާހީމް މުހައްމަދު ސޯލިހު، މާލޭގެ ރައްޔިތުންގެ ބޯހިޔާވަހިކަމުގެ މައްސަލައަށް ހައްލެއް ހޯއްދެވުމަށް ތަކުރާރުކޮށް ވާހަކަފުޅު ދައްކަވާ ކަމަށެވެ. އަދި މި ސަރުކާރުގެ އެންމެ ފުރަތަމަ ހައުސިން މިނިސްޓަރުގެ މަގާމާ ހަވާލުވެވަަޑައިގަތީ ރައީސް މައުމޫން އަބްދުލްގައްޔޫމް ނިސްބަތްވެވަޑައިގަންނަވާ އެމްއާރުއެމްގެ ބޭފުޅެއް ކަމަށާއި “އެ ދަންތުރައިން މިހާރު އަރައިގަނެވިފައިވާ” ކަމަށެވެ.\n“ރައީސުލްޖުމްހޫރިއްޔާ ދިގުކޮށް ތަކުރާރުކޮށް މާލޭގެ ބޯހިޔާވަހިކަމާ ގުޅޭ ގޮތުން މި ޕާޓީއާ މަޝްވަރާކުރައްވާ. ހައުސިން ވަޒީރު މި ދިވެހި ރައްޔިތުންގެ ޑިމޮކްރަޓިކް ޕާޓީއާ މަޝްވަރާ ކުރައްވާ. އެނގިވަޑައިގަންނަވާނެ މި ސަރުކާރުގެ ފުރަތަމަ އަހަރު ނިމިގެންދިޔައީ އެމްއާރުއެމްގެ ބޭފުޅަކު. ރައީސް މައުމޫންގެ ފަރާތުން ވަޑައިގެން ހުންނެވި ބޭފުޅަކު ހައުސިން މިނިސްޓަރުކަމުގައި ހުންނަވާ،“\nއެ ދަންތުރައިން މިހާރު އަރައިގަނެވިފައިވާކަން ފާހަގަކުރައްވަމުން ނަޝީދު ވިދާޅުވީ މިހާރު ހައުސިން މިނިސްްޓަރުގެ މަގާމުގައި ހުންނެވީ އެމްޑީޕީގެ ބޭފުޅެއް ކަމަށެވެ. އެގޮތުން ރައީސް ސޯލިހާއި މިނިސްޓަރުގެ ވެސް ތަސައްވަރެއް އެބަ އޮތް ކަމަށާއި މި ސަރުކާރުން ގަބޫލުކުރާ ގޮތުގައި މި ސަރަހައްދުގައި ބޯހިޔާވަހިކަން ބޭނުންވެފައިވާ 17000 އާއިލާ އެބަ އޮތް ކަމަށެވެ. އަދި އެ އާއިލާތައް ތިން ގިންތިއަކަށް ބަހާލަައިގެން ބޯހިޔާވަހިކަމުގެ މައްސަލަ ހައްލުކުރަން މަސައްކަތް ކުރައްވާކަން ފާހަގަކުރެއްވި އެވެ.\nހަތަރު ޕާޓީ ހިމެނޭ ކޯލިޝަނަކާއެކު މި ސަރުކާރު ވެރިކަމަށް އައިސް އެންމެ ފުރަތަމަ ހައުސިން މިނިސްޓްރީ ހަވާލުކުރީ އެމްއާރުއެމް އަށެވެ. އެކަމަކު ބޯހިޔާވަހިކަމުގެ މައްސަލަ ހައްލުކުރަން އެދެވޭ މަސައްކަތެއް ނުކުރާ ކަމަށް ބުނެ މިނިސްޓަރު އާތިފާއަށް ގިނަ ފާޑުކިޔުންތަކެއް އެމްޑީޕީން އަމާޒުކުރި އެވެ.\nއެންމެ ފަހުން ސިއްހީ ހާލުކޮޅު ހުރި ގޮތުން ކަމަށް ވިދާޅުވެ އާތިފާ މަގާމުން އިސްތިއުފާ ދެއްވި އެވެ. އެއާއެކު ރައީސް ސޯލިހު ވަނީ ހައުސިން މިނިސްޓްރީ އުވާލާއި ޕްލޭނިން މިނިސްޓްރީ އާއި ހައުސިން މިނިސްޓްރީ އެއްކޮށްލާފަ އެވެ. އަދި އެ މިނިސްޓްރީ ހަވާލުކުރެއްވީ ޕްލޭނިން މިނިސްޓަރު ކަމުގައި ހުންނެވި މުހައްމަދު އަސްލަމަށެވެ.\nރައީސް ނަޝީދުހައުސިން މިނިސްޓްރީބޯހިޔާވަހިކަން


Dho?! Kudakudhinnah dheyn jeheynee kihaa hakureh?\nކުޑަކުދިންނަށް ދޭންޖެހެނީ ކިހާ ހަކުރެއް؟\nކުޑަ ކުއްޖެއްގެ ކެއުމަކީ ވަރަށް ބޮޑު ސަމާލުކަމެއް ދީގެން ދޭން ޖެހޭ އެއްޗެކެވެ. ތުއްތު ދަރިފުޅު ވިހައިގެން ހަ މަސް ވަންދެން ދޭން އެންމެ އެކަށީގެންވަނީ މައިމީހާގެ ނުވަތަ މިނި ކިރެވެ. ދެން ހަ މަސް ފުރުމުން މަޑުމަޑު އެހެން ކާނާ ތައާރަފުކޮށް ތަފާތު ކާނާއަށް ކުއްޖާ ހޭނުވުން މުހިއްމެވެ. މިހެން ކާ ތަކެތި ތައްޔާރު ކުރުމުގެ ކާ ތެކެއްޗަށް އަޅަންޖެހެނީ ކިހާ ހަކުރެއްބާ އެވެ؟\nދުނިޔޭގެ ސިއްހަތު ޖަމުއިއްޔާއިން އިލްތިމާސް ކުރަނީ ވިހާ ދުވަހުން ފެށިގެން އެންމެ ފަހު ދުވަހާ ހިސާބަށް ވެސް ފްރީ ޝުގާ ނުވަތަ ކާ ތަކެއްޗަށް އަޅާ ހަކުރު މަދު ކުރުމަށެވެ. އަދި ކެއުމުގައި ކޮންމެހެން ހަކުރު ބޭނުން ކުރަން ބޭނުން ވެއްޖެނަމަ ދުވާލުގެ ހަކަތައިގެ 10 ޕަސެންޓަށް ވުރެ ގިނަ ނުކުރުމަށެވެ. އަދި ދުޅަހެޔޮ ސިއްހަތެއްގައި ހުންނަން ބޭނުންނަމަ ފަސް ޕަސެންޓަށް ވުރެ މަދު ކުރުމަށެވެ. މި ދަންނަވާ 10 ޕަސެންޓަކީ ގާތްގަނޑަކަށް މޭޒުމަތީ ސަމްސަލެއްގެ ދެ ސަމްސާ ހަކުރެވެ.\nއަޅުގަނޑުމެން ކުޑަކުދިންނަށް ކާ ތަކެތި ތައްޔާރު ކުރުމުގައި ބަލަންވީ ވީހާ ވެސް ހަކުރު ނާޅާ ތައްޔާރު ކުރުމަށެވެ. ހަކުރު ނޭޅުމަކުން ކުއްޖާގެ ވަރުދެރަވެ ހަށިގަނޑަށް ގެއްލުމެއް ނުވާނެ އެވެ. މީގެ އިތުރުން ހަކުރުގެ ގޮތުގައި ބެލެވޭ ތަކެތި (ޖޫސް، މެޓާ، ތާޒާ މޭވާއިން ގިރާ ޖޫސް) ވެސް ނުދީ ވޭތޯ ބެލުން ބެލުން މުހިއްމެވެ. ކުދިންނަށް ކާ ތަކެތޮ ގަންނައިރު ވެސް ހަކުރުގެ ގޮތުގައި އެކުލެވޭ ބާވަތްތައް (ސުކްރޯސް، ގްލޫކޯސް، ކޯންސިރަޕް، ޑެކްސްޓްރޯސް، މޯލްޓޯސް، ހަނީ، ކެރަމަލް) ފަދަ ބާވަތްތައް އަޅައިގެން ތައްޔާކުރާ ކާބޯ ތަކެތީގެ ބާވަތްތައް ނުގަނެވޭތޯ ބެލުން މުހިއްމެވެ.\nސިއްހަތު ކުޑަކުދިން ޑައެޓް ކާނާ ހަކުރު


Afrasheem avahaara kollan Azlif ah havaalu kuri meehun thahugeegun haamavey | Mihaaru\nއަފްރާޝީމް އަވަހަރާކޮށްލަން އަޒްލިފަށް ހަވާލުކުރި މީހުން ކޮމިޝަންގެ ތަހުގީގުން ހާމަވޭ\n14 ނޮވެމްބަރ 2019 - 23:51 173 comments\nދީނީ އިލްމުވެރިޔާ އަދި ރައްޔިތުންގެ މަޖިލީހުގެ އުނގޫފާރު ދާއިރާގެ ކުރީގެ މެންބަރު ޑރ. އަފްރާޝީމް އަލީ އަވަހާރަކޮށްލި ހަމަލާ ރޭވީ މާލޭގައި ކުށުގެ އަމަލުތައް ހިންގަމުން ދިޔަ އަޒްލިފް ރައޫފް ކަމަށާއި އޭނާއާ އެކަން ހަވާލުކުރީ ދީނީ ގޮތުން އަފްރާޝީމާ ޚިޔާލު ތަފާތުވާ ބަޔަކުކަން، ގެއްލުވާލާފައިވާ މީހުންނާއި ގޮތް ނޭނގޭ މަރުތަކުގެ މައްސަލަތައް ބަލާ ރިޔާސީ ކޮމިޝަންގެ ތަހުގީގުން ހާމަވެފައިވާކަން "މިހާރު" އަށް އެނގިއްޖެ އެވެ.\nއޮކްޓޯބަރު 2، 2012 ގައި އަފްރާޝީމް އަވަހާރަކޮށްލި މައްސަލައިގެ ތަހުގީގު ނިންމައި، މިއަދު ވަނީ ކަމާ ގުޅުން ހުރި އިދާރާތަކަށް ފޮނުވައިފަ އެވެ.\nއަފްރާޝީމްގެ މަރާ ގުޅިގެން މިހާތަނަށް ކުށް ސާބިތުވެފައިވަނީ ހ. ލޮބީ ހުސައިން ހުމާމް އަހުމަދުގެ މައްޗަށެވެ. އޭނާގެ މައްޗަށް އިއްވި މަރުގެ ހުކުމް ސުޕްރީމް ކޯޓުން ވެސް ވަނީ ދަމަހައްޓައިފަ އެވެ. ނަމަވެސް ކޮމިޝަންގެ ތަހުގީގުގައި ބުރަވެފައި ވަނީ ހުމާމާ އެކު ދައުވާ ލިބި ކުށް ސާބިތު ނުވި ހ. ހިކޯސްޓް އަލީ ޝާން (ސަޓޯ) ވެސް ހުމާމާ އެކު ބައިވެރިވެފައިވާ ކަމަށެވެ. ޝާން އަކީ، މިހާރު ވެރިކަން ކުރާ ކޯލިޝަންގެ މައި ޕާޓީ އެމްޑީޕީގެ އިސް އެކްޓިވިސްޓެކެވެ. އަދި އޭނާ އަކީ މިހާރުގެ ސިޔާސީ ބައެއް އިސްބޭފުޅުންގެ ގާތް އެކުވެރިއެކެވެ.\nއަފްރާޝީމް އަވަހާރަކޮށްލި ކަމުގެ ތުހުމަތުގައި ކުރިން ހައްޔަރުކުރި އަލީ ޝާން (ސަޓޯ). އޭނާ ދޫކޮށްލީ ކުށް ސާބިތު ނުވުމުން. ނަމަވެސް ކަމާ ގުޅުން ހުރި އިދާރާތަކަށް ރައީސް މިއަދު ފޮނުއްވި ރިޔާސީ ކޮމިޝަންގެ ތަހުގީގުގައި ބުރަވެފައި ވަނީ އަފްރާޝީމް އަވަހާރަ ކޮށްލުމުގައި ޝާންގެ ބައިވެރިވުން ވެސް އޮތް ކަމަށް.\nޑރ. އަފްރާޝީމް އަލީ: އޭނާގެ މަރަށް ހަތް އަހަރު ވި އިރު ވެސް އެ މަރުގެ ފަހަތުގައި ތިބި މީހުން ތިބީ ސިއްރުވެފައި. --ފޮޓޯ/މަޖިލީސް\nއަފްރާޝީމް އަވަހާރަކޮށްލި ރޭ، އޭނާ އުޅުއްވި ހ. ފުންވިލުގޭ ކައިރީގައި އެ ރޭ ސައިކަލެއްގައި އިންނަ މީހެއްގެ ވީޑިއޯ ކޮމިޝަނުން ހާމަކޮށްފައި ވާއިރު އެ މީހަކީ އަޒްލިފް ކަމަށާއި އޭނާ ގެންދިޔައީ އަފްރާޝީމަށް ހަމަލާ ދޭނެ ގޮތްތައް ރާވައި އެކަމުގައި ބައިވެރިކުރި މީހުންނަށް އިރުޝާދުތައް ދެމުންކަން ވެސް ތަހުގީގަށް އެނގިފައިވެ އެވެ.\nއަފްރާޝީމްގެ މަރުގެ މައްސަލާގައި އަޒްލީފުގެ މައްސަލަ ފަހުން ތަހުގީގުކުރަމުން ދަނިކޮށް އޭނާ ވަނީ 2015 ވަނަ އަހަރު ފުރައިގެން ރާއްޖޭން ބޭރަށް ގޮސްފަ އެވެ. ފަހުން ޚަބަރު ފެތުރުނު ގޮތުގައި އޭނާ ވަނީ ސީރިއާ ހަނގުރާމާގައި މަރުވެފަ އެވެ. ނަމަވެސް އެކަން ރަސްމީ ގޮތެއްގައި ކަށަވަރުވެފައެއް ނުވެ އެވެ.\nއަފްރާޝީމްގެ މަރުގެ މައްސަލާގައި ކުށް ސާބިތުވެ މަރުގެ ހުކުމް އައިސްފައިވާ ހުސެން ހުމާމް (ކ) ކޯޓަށް ވައްދަނީ. --ފޮޓޯ/މިހާރު\n"މިހާރު" އަށް އެނގިފައިވާ ގޮތުގައި އަފްރާޝީމް އަވަހާރަކޮށްލަން އަޒްލިފާ ހަވާލުކުރީ އަފްރާޝީމާ ދީނީ ގޮތުން ޚިޔާލު ތަފާތުވާ ބަޔަކު އެވެ. ތަހުގީގަށް، އެއީ ކޮން ބައެއްކަން ވެސް އެނގިފައިވެ އެވެ. އަދި މިއީ ސިޔާސީ ބޭނުމެއްގައި ކުރި ގަތުލެއް ކަމަށް ބާރު ލިބޭ އެއްވެސް ހެއްކެއް ލިބިފައެއް ނުވެ އެވެ.\nއަފްރާޝީމް އަވަހާރަކޮށްލީ އޭނާ ގެޔަށް ވަދަވެވަޑައިގަތުމާ އެކު ގޭގެ ސިޑި ކައިރީގަ އެވެ. އޭނާގެ ކަރަށާއި ބޮލަށް ވަޅިން ހަމަލާދީ ވަރަށް ބޮޑަށް ޒަހަމްކޮށްލާފައިވެ އެވެ.\nއިތުރު ލިޔުންތައް ޑރ. އަފްރާޝީމް އަވަހާރަކޮށްލުން މީހުން މެރުން ކުށްކުރުން ރިޔާސީ ކޮމިޝަން އަޒްލިފް ރައޫފް


އޯޑިއޯ ލީކުވި ތިން ގާޒީން ---\nކުރީގެ ރައީސް އަދި އިދިކޮޅު ލީޑަރު މަނީ ލޯންޑަރިންގެ މައްސަލާގައި ފަސް އަހަރު ދުވަހަށް ޖަލަށް ލުމަށް އިއްވި ހުކުމާއި އަދި އޭރު ކްރިމިނަލް ކޯޓުގައި ހިނގާދިޔަ ޝަރީއަތްތަކާއި ގުޅޭ ގޮތުން އެ ކޯޓުގެ ބައެއް ފަނޑިޔާރުން ދެއްކެވި ކަމަށް ބުނާ ވާހަކައިގެ އޯޑިއޯ ލީކުވެފައި ވާތީ، އެ އޯޑިއޯތަކުގެ ތަހުގީގު ބޭރުގެ ބަޔަކާއި ހަވާލުކޮށްގެން ކުރުމަށް އިދިކޮޅު ޕްރޮގްރެސިވް ކޮންގްރެސް ކޯލިޝަން އިން އެދިއްޖެއެވެ.\nއިދިކޮޅު ކޯލިޝަންގެ އިސްވެރިން މިއަދު ވަނީ ކޮމިޝަނަރު އޮފް ޕޮލިސް މުހައްމަދު ހަމީދު ހިމެނޭހެން ފުލުުހުންގެ އިސްވެރިންތަކަކާއި ބައްދަލުކުރައްވާފައެވެ. އެ ބައްދަލުކުރެއްވުމަށްފަހު ނިކުމެވަޑައިގެން އިދިކޮޅު ކޯލިޝަން ހިންގެވުމާއި ހަވާލުވެ ހުންނެވި ޕީއެންސީގެ ރައީސް އަބްދުއްރަހީމް (އަދުރޭ) ވިދާޅުވީ އަމިއްލަ ބަޔަކާއި ހަވާލު ކޮށްގެން ކުރިޔަށް ގެންދާ ތަހުގީގަކީ އެންމެ ރަނގަޅަށް ކުރިޔަށް ދާނެ ތަހުގީގެއް ކަމެއް ގަބޫލުނުކުރާނެ ކަމަށް ފުލުހުންނާއެކު ބޭއްވި ބައްދަލުވުމުގައި ދަންނަވާފައިވާނެ ކަމަށެވެ.\nއަދުރޭ ވިދާޅުވީ ސުޕްރީމް ކޯޓުގައި މިހާރު ކުރިޔަށްދާ އިސްތިއުނާފު ޝަރީއަތްތައް ދަށު ކޯޓުގެ ހުކުމާއި އެއްގޮތަށް ނިމިއްޖެ ނަމަ އަދި އޭގެކުރިން އޯޑިއޯތަކުގެ ތަހުގީގު ނިމިއްޖެ ނަމަ އެކަން ވެގެން ދާނީ ރައީސް ޔާމީނަށް ލިބިގެންދާ ބޭއިންސާފަކަށް ކަމަށެވެ. އަދުރޭ ވިދާޅުވީ ބޭރުގެ ފަރާތެއްގެ އެހީތެރިކަން ހޯދާނެ ކަމުގެ ޔަގީންކަން ސީޕީ ދެއްވި ކަމަށެވެ. އެ މަސައްކަތް މިއަދުން ފެށިގެން ފަށާނެ ކަމަށް އެމަނިކުފާނު ވިދާޅުވި ކަމަށް އަދުރޭ ވިދާޅުވިއެވެ.\nއެއީ ކްރިމިނަލް ކޯޓުގެ ގާޒީ އަހުމަދު ސަމީރާއި ގާޒީ ހުސެއިން ފާއިޒު އަދި ގާޒީ އަލީ އާދަމުގެ އޯޑިއޯއެވެ. އެ ތިން އޯޑިއޯ ކްލިޕުގައި ވެސް ދައްކަވާފައި ވަނީ ރައީސް ޔާމީނަށް އިއްވި ހުކުމާ ގުޅޭ ވާހަކައެވެ. އެ މައްސަލަ ޖުޑީޝަލް ސާވިސް ކޮމިޝަން (ޖޭއެސްސީ) އިން ވެސް އަންނަނީ ބަލަމުންނެވެ. އަދި މީޑިއާގައި ދައުރުވަމުންދާ އޯޑިއޯތަކަކީ ސައްހަ އޯޑިއޯތަކެއް ނޫން ކަމަށާއި އެފަދަ ވާހަކަތަކެއް ދައްކާފައި ނުވާނެ ކަމަށް އެ ފަނޑިޔާރުންނާއި ހަވާލާދީ ޖޭއެސްސީން ބުންޏެވެ.


Guardiola Ge Thaureefuge Basthah De Bruyne Ah - Vaguthu\nޑިބްރޭނާ ގާޑިއޯލާ ތައުރީފުގެ ބަސްތައް ބަންޑުންކޮށްލައިފި\nއިނގިރޭސި ލީގުގައި ރޭ ވުލްވްސް އަތުން މެންޗެސްޓަ ސިޓީ މޮޅުވި މެޗުގައި ތަފާތު މޮޅު ކުޅުމެއް ދެއްކި މިޑްފީލްޑަރު ކެވިން ޑިބްރޭނާ އަށް ސިޓީގެ ކޯޗް ޕެޕް ގާޑިއޯލާ ތައުރީފުގެ ބަސްތައް އޮއްސާލައިފިއެވެ.\nޕްރިމިއަ ލީގުގައި ރޭ ސިޓީ ވަނީ 5-1 އިން ވުލްވްސް ބަލިކޮށް ޖެހިޖެހިގެން ދެވަނަ ފަހަރަށް ލީގު ތަށި ކަށަވަރު ކުރުމާ ފިޔަވަޅަކަށް ގާތަށް ޖެހިލައިފިއެވެ. ލީގުގައި ބާކީ ދެ މެޗު އޮތްއިރު ދެވަނައިގައި އޮތް ލިވަޕޫލަށްވުރެ ސިޓީ އޮތީ ތިން ޕޮއިންޓު ކުރީގައެވެ. ސިޓީ އަށް ބާކީ އޮތް ދެ މެޗުން ކުރެ އެއް މެޗުން ބަލިވެގެން ވެސް ގޯލުގެ ތަފާތުން ލީގު ހޯދުމުގެ ފުރުސަތު އެބައޮތެވެ.\nރޭގެ މެޗުގައި ތަފާތަކަށްވީ ބެލްޖިއަމްގެ ހުނަރުވެރި މިޑްފީލްޑަރު ޑިބްރޭނާއެވެ. އޭނާ ވަނީ މެޗުގައި ހަތަރު ގޯލް ޖަހައިފައެވެ. މި ހަތަރު ގޯލާއެކު މިސީޒަނުގައި ޑިބްރޭނާ ޖެހި ގޯލްގެ އަދަދު ވަނީ 19 އަށް އަރައިފައެވެ. ސީޒަނުގެ ކުރީކޮޅު އަނިޔާގެ ސަބަބުން މެޗުތަކެއް ގެއްލުނު ނަމަވެސް އެނބުރި އައިސް އޭނާ ވަނީ ތަފާތު ދައްކައި ލީގުގެ އެއްވަނައިގައި ސިޓީގެ މަގާމު ދެމެހެއްޓުމުގައި މުހިއްމު ރޯލެއް އަދާކޮށްފައެވެ.\nރޭގެ މެޗުގައި ޑިބްރޭނާ ދެއްކި މޮޅު ކުޅުމާއެކު އޭނާ އަށް ތައުރީފުގެ ބަސްތައް އޮހިގެންދިޔައެވެ. ސިޓީގެ ކޯޗު ގާޑިއޯލާ ބުނީ މިދިޔަ ދެ ތިން މަހުގައި ޑިބްރޭނާގެ ފަރާތުން ފެނިގެން ދިޔައީ އާދަޔާ ހިލާފު މޮޅު ކުޅުމެއް ކަމަށާއި އޭނާ އަކީ ސީޒަނުގެ ދެވަނަ ބައިގައި ސިޓީ އަށް ނަތީޖާ ނެރެދިނުމުގައި އެންމެ މުހިއްމު ރޯލެއް އަދާކުރި ކުޅުންތެރިއާ ކަމަށެވެ.\n" މިދިޔަ ދެ ތިން މަހުގައި ޑިބްރޭނާ ވަރަށް ތަފާތު. ޕްރިމިއަ ލީގުގައިވެސް އަދި ޗެމްޕިއަންސް ލީގުގައި ވެސް އޭނާ ތަފާތު ދެއްކި. އޭނާ އަކީ އަހަރެމެންގެ ކީ ޕްލޭޔަރު. އޭނާ ހަމައެކަނި ގޯލް ޖަހައި ގޯލު ޖަހަން ތަނަވަސްކޮށްދޭ ތަންކޮޅު އެކަންޏެއް ނޫން. މި ނޫނަސް ދަނޑުމަތީގަ ޑިބްރޭނާ ޓީމަށް ވަރަށް އެހީވެދޭ. އޭނާ އަބަދުވެސް އެދެނީ ޓީމަށް އެންމެ މޮޅު ގޮތް. އެއީ އަހަރެން ހިތްހަމަޖެހޭ ކަމެއް، " ގާޑިއޯލާ ބުންޏެވެ.\nސިޓީ ލީގު ތަށި ހޯދައިފިނަމަ ލީގުގެ މޮޅު ކުޅުންތެރިއާގެ މަގާމު ޑިބްރޭނާ އަށް ލިބުން ގާތެވެ. އޭނާ ވަނީ މީގެ ކުރިން ދެ ފަހަރެއްގެ މަތިން މި މަގާމު ހޯދައިފައެވެ. މި މަގާމަށް ޑި ބްރޭނާ އާ އެންމެ ބޮޑަށް ވާދަކުރަނީ ލިވަޕޫލްގެ ދެ ފޯވަޑުން ކަމަށްވާ މުހައްމަދު ސަލާހު އާއި ސާޑިއޯ މާނޭއެވެ.


Raajjein Covid Fenunuthaa 105 Dhuvas, Faruvaa Dhey Meehun Ge Adhadhu 389 Gai - Vaguthu\nރާއްޖެއިން ކޮވިޑް ފެނުނުތާ 105 ދުވަސް، ފަރުވާދޭ މީހުންގެ އަދަދު 389 ގައި\nސިއްހީ އޮފިޝަލުންތަކެއް މާލޭގައި ހަރަކާތްތެރިވަނީ. --- ވަގުތު އިމޭޖަސް: މުހައްމަދު އަފްޒަލް\nރާއްޖޭގައި ކޮވިޑް-19 ގެ ނުރައްކަލާއި ގުޅިގެން އަޅާފައިވާ ގިނަ ފިޔަވަޅުތަކަށް ބޮޑެތި ލުއިތަކެއް ދީ، އާންމު ހާލަތަކަށް ދިއުމަށް ތައްޔާރުވަމުން ދާއިރު، ބަލި ފެތުރޭ މިންވަރު ދަށްވެފައި އޮތުމަށްފަހު އަނެއްކާވެސް ފައްސިވާ މީހުންގެ އަދަދު ވަނީ އިތުރުވާން ފަށާފައެވެ.\nހެލްތު ޕްރޮޓެކްޝަން އޭޖެންސީ (އެޗްޕީއޭ) ގެ ތަފާސް ހިސާބުތަކަށް ބަލާއިރު މިހާރު ރާއްޖެއިން ކޮވިޑް-19 އަށް ފައްސިވީ މީހުންގެ ތެރެއިން ބަލިން ރަނގަޅުނުވެ ތިބީ 389 މީހުންނެވެ. އިއްޔެ އާއި ހަމައަށް މި އަދަދު 371 ގައި ހުއްޓާ އަނެއްކާވެސް އިތުރުވެފައި މިވަނީ އިއްޔެ އިތުރު ގިނަ ބަޔަކު ރާއްޖެއިން ފައްސިވުމުންނެވެ.\nއެޗްޕީއޭއިން ހާމަކޮށްފައިވާ ގޮތުން މިހާރު ރާއްޖޭގައި ކޮވިޑް-19 އިން ރަނގަޅުނުވެ ތިބި މީހުންގެ ތެރެއިން ހޮސްޕިޓަލުގައި ފަރުވާދެމުން ދަނީ ފަސް މީހަކަށެވެ.\nކޮވިޑް-19 ގެ ނުރައްކާ ރާއްޖެއަށް އެންމެ ބޮޑަށް ކުރިމަތިވެ، ބަލި ފެތުރޭ މިންވަރު އިތުރުވެގެން ދިޔައީ މިދިޔަ މޭއި މަހުގެ ތެރޭގައެވެ. އެގޮތުން މޭއި މަހުގެ ތެރޭގައި އެކަނިވެސް ރާއްޖެއިން 1300 އަށްވުރެ ގިނަ މީހުން މި ބައްޔަށް ފައްސިވެފައިވާކަން ތަފާސްހިސާބުތަކުން އެނގެއެވެ.\nއިއްޔެ އިތުރު 37 މީހަކު ހިމެނޭހެން މިހާތަނަށް ރާއްޖެއިން ޖުމްލަ 2187 މީހަކު ކޮވިޑް-19 އަށް ފައްސިވެފައި ވެއެވެ. މިއީ ފާއިތުވެދިޔަ 20 ވަރަކަށް ދުވަހުގެ ތެރޭގައި އެންމެ ގިނަ ބަޔަކު ފައްސިވި ފަހަރެވެ. މިހާތަނަށް ރާއްޖެއިން ފައްސިވި މީހުންގެ ތެރެއިން 1788 މީހަކު މިހާރު ވަނީ ބަލިން ރަނގަޅުވެފައެވެ. އިއްޔެ ރާއްޖެ އިން 19 މީހަކު ކޮވިޑް-19 އިން ރަނގަޅުވެފައި ވެއެވެ.\nމިހާތަނަށް ރާއްޖެއިން ކޮވިޑް-19 އަށް ފައްސިވި މީހުންގެ ތެރެއިން 65.29 އިންސައްތަ އަކީ ބިދޭސީންނެވެ. ރާއްޖެއިން މިހާތަނަށް 1428 ބިދޭސީއަކަށް މި ބަލި ޖެހިފައި ވާއިރު، ފައްސިވީ ދިވެހިންގެ އަދަދު އުޅެނީ 759 ގައެވެ.\nރާއްޖެއިން ޖުމްލަ 1849 ފިރިހެނަކާއި 337 އަންހެނަކަށް ކޮވިޑް-19 ޖެހިފައި ވެއެވެ. މީގެ ތެރެއިން އެންމެ ގިނަ އަދަދަކަށް ފައްސިވެފައި ވަނީ އުމުރުން 21 އަހަރާއި 40 އަހަރާއި ދެމެދުގެ މީހުންނެވެ.\nކޮވިޑް-19 އާއި ގުޅިގެން ޤާއިމްކޮށްފައިވާ ކަރަންޓީނު ފެސިލިޓީތަކުގައި މިވަގުތު 151 މީހަކު އެބަތިއްބެވެ. އަދި އައިސޮލޭޝަންގައި ތިބީ 289 މީހެކެވެ. ރާއްޖެއިން މި ބަލި ފެނުނުތާ މިހާރު ވަނީ 105 ދުވަސް ވެފައެވެ.


ދެން ސުވާލަކީ އިސްލާމިކް އިންޝުއަރެންސްގެ ކަންތައް ހިންގައިގެން ގެއްލުން ވެއްޖެނަމަ ވާނީ ކިހިނެއްތޯއެވެ؟ ކުންފުންޏެއް ހިންގުމުގައި ގެއްލުން ވެއްޖެނަމަ ބައިވެރިން އެ ވާ ގެއްލުމުގައި ބައިވެރިވާން ޖެހެއެވެ. ކޮންމެ ބައިވެރިޔަކު ވެސް ދައްކާ ކޮންޓްރިބިއުޝަން ބިނާ ވަނީ އެފަރާތަކުން ހުށަހަޅާ “ރިސްކް” ނުވަތަ އިންޝުއަރ ކުރާ އެއްޗެއްގެ މައްޗަށެވެ. މި “ރިސްކް” އަށް ކޮންޓްރިބިއުޝަން ކަނޑައަޅަނީ މިކަމުގެ ފަންނީ ތަޖުރިބާ ލިބިވަޑައިގެން ތިއްބެވި އިންޝުއަރެންސް ކުންފުނީގެ “އަންޑަރ ރައިޓަރުންނެވެ.” ކޮންމެ “ރިސްކް” އަކަށް ވެސް ކޮންޓްރިބިއުޝަން ކަނޑައެޅުމަށްޓަކައި ވަކި ހަމަތަކަކާއި އުޞޫލު ތަކެއް ގެންގުޅެއެވެ. މިއީ އިސްލާމިކް އިންޝުއަރެންސް އަދި ކޮންވެންޝަނަލް އިންޝުއަރެންސް ގައި ވެސް ޕްރީމިއަމް ނުވަތަ ކޮންޓްރިބިއުޝަން ކަނޑައެޅުމުގައި ވެސް ގެންގުޅޭ އުޞޫލުތަކެވެ.\nކިއުކަމްބާގެ ޖާދޫ ލަވައަކުން!\nޒިނޭގެ ތުހުމަތު އެޅުވުމަކީ ޙައްދު ކަނޑައަޅުއްވަވާފައިވާ ބޮޑު ފާފައެއް!


108 meehaku positive ve, Guraidhoo monitoring ah - One Online\nކ. ގުރައިދޫ -- ފޮޓޯ/ މޯލްޑިވްސް މެގަޒިން\n108 މީހަކު ޕޮޒިޓިވްވެ، ގުރައިދޫ މޮނީޓަރިންއަށް\nކ. ގުރައިދޫގައި ކޮވިޑްގެ ކޭސްތައް އިތުރުވަމުންދާތީ އެރަށް މޮނީޓަރިންގެ ހާލަތަށް ގެނެސްފިއެވެ.\nގުރައިދޫ ކައުންސިލް ރައީސް ހުސެއިން ޔާމީން މުހައްމަދު މިރޭ "ވަން" އަށް ވިދާޅުވީ ގުރައިދޫއިން އެންމެ ފުރަތަމަ ބަޔަކު ޕޮޒިޓިވްވީ މިމަހުގެ 19 ވަނަ ދުވަހު ކަމަށާއި އެއީ އަލާމާތްތައް ހުރެގެން ސާމްޕަލް ނެގި ތިން ފިރިހެނުން ކަމަށެވެ.\nއޭނާ ވިދާޅުވީ އެމީހުންގެ ކޮންޓެކްޓުންގެ ތެރެއިން އިއްޔެ އާއި މިއަދުވެސް ބައެއް މީހުން ވަނީ ޕޮޒިޓިވްވެފައެވެ. އެގޮތުން އިއްޔެ 324 ރެންޑަމް ސާމްޕަލެއް އެރަށުން ނެގިއިރު އޭގެ ތެރެއިން 88 ސާމްޕަލެއް ޕޮޒިޓިވްވެފައިވާ ކަމަށެވެ. އެއާއެކު އެރަށުގައި ބަލި ޖެހުނު މީހުންގެ އަދަދު 108 އަކަށް އަރާފައިވާ ކަމަށްވެސް ވިދާޅުވިއެވެ.\nމި ކޭސްތަކާ ގުޅިގެން ހެލްތު ޕްރޮޓެކްޝަން އެޖެންސީން އެރަށް މިއަދު މޮނީޓަރިންގެ ހާލަތަށް ގެނެސްފައިވާ ކަމަށެވެ. އަދި އެރަށުގައި މިހާރު ރައްކާތެރިކަމުގެ ފިޔަވަޅުތައް ވަރުގަދަ ކޮށްފައިވާ ކަމަށްވެސް ޔާމީން ވިދާޅުވިއެވެ.\nއޭނާ އިތުރަށް ވިދާޅުވީ ގުރައިދޫގައި ކޮވިޑް ޖެހުނު މީހުންގެ ތެރެއިން ހަ މީހަކަށް ކޮވިޑް ފެސިލިޓީގައި ފަރުވާދެމުން އަންނަ ކަމަށެވެ.\nގުޅޭ ޓެގު ކ. ގުރައިދޫ ކޮވިޑް 19 ހެލްތު ޕްރޮޓެކްޝަން އެޖެންސީ (އެޗްޕީއޭ) ހެލްތް ޕްރޮޓެކްޝަން އެޖެންސީ\nކޮވިޑުގައި އިތުރު މީހަކު މަރުވެ, ރާއްޖޭގެ ޖުމުލަ 302 އަށް\nއިތުރު ބަޔަކާއެކު އަނދުން ހުސެއިން ބަރަހަނާ ހާލުގައި އޮތް ކަމަށް ބުނާ މައްސަލަ ފުލުހުން ބަލަނީ\nގެއްލިގެން ހޯދަމުންދިޔަ ފަތުރުވެރިޔަކު މަރުވެފައި އޮއްވައި ފެނިއްޖެ\nއުރީދޫ ސުޕަނެޓްގެ ހިދުމަތް ދާންދުއަށް


BREAKING | Covid-19: India In Ithuru 60,000 Meehun Fassive, Ithuru 940 Maru - Vaguthu\nހަލުވިކަމާއެކު މިހާރު ފެތުރެމުންދާ ނުރައްކާތެރި ކޮވިޑް-19 އަށް އިންޑިއާއިން އިތުރު 60,000 އަށްވުރެ ގިނަ މީހުން ފައްސިވެ، މި ބަލީގައި އިތުރު 940 މީހަކު މަރުވެއްޖެ އެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު އިންޑިއާއިން އިއްޔެ އެކަނިވެސް އިތުރު 61,455 މީހަކަށް ބަލި ޖެހިފައި ވެއެވެ. މިއާއެކު އެޤައުމުން ކޮވިޑް-19 އަށް ފައްސިވީ މީހުންގެ ޖުމްލަ އަދަދު މިހާރު ވަނީ 2,086,864 އަށް އަރާފައެވެ.\nއިންޑިއާއިން އިއްޔެ އިތުރު 940 މީހަކު ކޮވިޑް-19 ޖެހިގެން މަރުވި ކަމަށް ރެކޯޑް ކުރެވިފައިވާއިރު މިއީ އެޤައުމުން އެއް ދުވަހެއްގައި ދެވަނައަށް އެންމެ ގިނަ ބަޔަކު މަރުވި ފަހަރެވެ. މިއާއެކު އެޤައުމުން މި ބަލީގައި މަރުވި މީހުންގެ ޖުމްލަ އަދަދު މިހާރު ވަނީ 42,578 އަށް އަރާފައެވެ.\nއިންޑިއާއިން މިހާތަނަށް ކޮވިޑް-19 އަށް ފައްސިވީ މީހުންގެ ތެރެއިން 1,427,669 މީހަކު ބަލިން ރަނގަޅުވެފައިވާ ކަމަށް އިދާރާތަކުން ބުނެއެވެ. މީގެ ތެރޭގައި މިދިޔަ 24 ގަޑިއިރު ތެރޭގައި ރަނގަޅުވި ކަމަށް ރެކޯޑްކުރެވުނު 50,285 މީހަކުވެސް ހިމެނެއެވެ. އެހެންކަމުން އެޤައުމުގައި މިހާރު ފަރުވާދެމުން ދަނީ 616,617 މީހަކަށެވެ. މީގެ ތެރެއިން 8,944 މީހެއްގެ ހާލު ސީރިއަސް އެވެ.\nއޮގަސްޓް 8, 2020 17:33\nމީ ކަލޭމެންގެ ފެންވަރު މަރުވެފައިވާ މައްޔިތާ އުފުލަން ލިބުނީ އަތް ގާޑިއާގަނޑެއް، ޗައިނާ ދެކުނީންތަ؟؟؟؟


The Sun Will Shine Again: Facebook Live Medhuverikoh Raajje Isthihaaru Kuran Bodu Event Eh - Vaguthu\nދަ ސަން ވިލް ޝައިން އެގެއިން:ފޭސްބުކް ލައިވް މެދުވެރިކޮށް ރާއްޖެ އިޝްތިހާރު ކުރަން ބޮޑު އިވެންޓެއް\nކޮވިޑް-19އާ ގުޅިގެން ފަތުރުވެރިކަމުގެ ދާއިރާއަށް ބޮޑު ލޮޅުމެއް އައިސްފައިވާ މި ދަނޑިވަޅުގައި ރާއްޖޭގެ ގުދުރަތީ ރީތިކަމުގެ ހަނދާންތައް ވައުޗުއަލްކޮށް ގެނެސްދިނުމަށްޓަކައި ފޭސްބުކް މެދުވެރިކޮށް "މޯލްޑިވްސް، ދަ ސަން ޝައިން އެގެއިން"ގެ ނަމުގައި ތިން ގަޑިއިރުގެ ލައިވް އިވެންޓެއް ކުރިއަށް ގެންދިޔުމަށް މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ) އިން ނިންމައިފި އެވެ.\nއެމްއެޕްޕީއާސްރީން މިއަދު ބުނީ، މި އިވެންޓް ކުރިއަށް ގެންދިޔުމަށް ހަމަޖެހިފައިވަނީ ޓުއަރިޒަމް މިނިސްޓްރީ އާއި މޮންދު ޕްރޮޑަކްޝަން، ޕަބްލިކް ސާވިސް މީޑިއާ (ޕީއެސްއެމް) އަދި އޯކާ މީޑިއާއި ގުޅިގެން ކަމަށެވެ.\nމި އިވެންޓް ކުރިއަށް ގެންދިޔުމަށް ހަމަޖެހިފައިވަނީ އަންނަ ޖޫން މަހުގެ އަށް ވަނަ ދުވަހުގެ ރޭގަނޑު 8 އިން 10 އަކަށެވެ.\nއެމްއެމްޕީއާރްސީން ބުނީ، މި ލައިވް އިވެންޓުގައި ދުނިޔޭގެ އެކި ކަންކޮޅުތަކުގައި ތިބި ރާއްޖެއަށް ހެޔޮއެދޭ ފަރާތްތަކުން ދިވެހިރާއްޖެއަށް އޮތް ލޯބި ދައްކުވައިދޭނެއެވެ. އަދި އެކަން ދެއްކުމުގެ ގޮތުން ރާއްޖޭގެ ފަތުރުވެރިކަމުގެ ސިނާޢަތުގެ ފަރާތްތަކުން ބައިވެރިވެ، ރާއްޖެއާ ގުޅޭ އުންމީދުން ފުރިގެންވާ މެސެޖުތައް ގެނެސްދޭނެއެވެ. އަދި ރާއްޖެ އަލުން ފަތުރުވެރިންނަށް މަރުހަބާކިޔުމަށް މުޅި ރާއްޖެ ވަމުން އަންނަ ތައްޔާރީތައް ވެސް ހާމަކުރެވިގެންދާނެ ކަމަށް ބުނެފައި އެވެ.\nމި ހަރަކާތަކީ ކޮވިޑް-19 އާ ގުޅިގެން ގިނަ ގައުމުތައް ފުރަބަންދުގެ ހާލަތުގައި އޮތްއިރު، ފަތުރުވެރިކަމަށް ދިމާވެފައިވާ ދަތިދަނޑިވަޅުގައި ފަތުރުވެރިކަމުގެ ދާއިރާގެ އެންމެން އެކަތިގަނޑަކަށް ހެދުމުގެ މަޤްސަދުގައި ކުރިއަށް ގެންދާ އިވެންޓެެއް ކަމަށް އެމްއެމްޕީއާރްސީން ބުނެފައި ވެއެވެ. އަދި މި އިވެންޓު އިތުރަށް ފުރިހަމަ ކުރުމުގެ ގޮތުން ދިވެހިރާއްޖޭގެ ފަތުރުވެރިކަމުގެ ސިނާތުގެ ބައިވެރިންނާއި، އާޓިސްޓުންނާއި މިޔުޒިޝަނުން ފަދަ ފަރާތްތަކުން ދިވެހިރާއްޖެއާ ގުޅޭ އުންމީދުން ފުރިގެންވާ މެސެޖުތައް ގެނެސްދޭނެއެވެ.\nރާއްޖޭގެ ފަތުރުވެރިކަން އިތުރަށް ރަނގަޅު ކުރުމެގެ ގޮތުން އެމްއެމްޕީއާރްސީން ދަނީ އެކިކަހަލަ ވާރޗުއަލް އަދި އޮންލައިން މާކެޓިންގެ ހަރަކާތްތައް ކުރިއަށް ގެންދަމުންނެވެ.\nޓޫރިޒަމް ދާއިރާގައި ދޭ ޝަރަފުވެރި އެވޯޑެއް އަނެއްކާވެސް ރާއްޖެއަށް\nފަސްލައްކަ ވަނަ ފަތުރުވެރިޔާއަށް ރާއްޖެ އިން މަރުހަބާ ކިޔައިފި\nރާއްޖޭގެ ފަތުރުވެރިކަން: މި އަހަރުގެ ފަސް ލައްކަ ވަނަ ފަތުުރުވެރިޔާ މާދަމާ އަންނަނީ


MDP Office'ge Security Fuluhun Hamajassaidheyn Edhijje - Vaguthu\nއެމްޑީޕީ އޮފީސް ކުރިމަތީ ރޭ އެޕާޓީގެ މެންބަރުންތަކެއް\nއެމްޑީޕީ އޮފީހުގެ ސެކުއިރިޓީ ވަރުގަދަ ކުރަން އެ ޕާޓީގެ ފަރާތުން ފުލުހުންގެ މުއައްސަސާގައި އެދިއްޖެއެވެ.\nކޮމިޝަނާ އޮފް ޕޮލިސް މުހައްމަދު ހަމީދަށް އެޑްރެސް ކުރައްވައި އެމްޑީޕީގެ ޗެއާޕާސަން ހަސަން ލަތީފްގެ ސޮޔާއެކު ފޮނުވާފައިވާ ސިޓީގައި ވަނީ އެ ޕާޓީގެ ބައެއް މުވައްޒަފުންނަށް، މީގެ ކުރިން ޕާޓީ އޮފީހުގައި މާރާމާރީ ހިންގި މީހަކު ބިރު ދައްކައި އިންޒާރު ދެމުންދާ ކަމަށެވެ.\nއެހެންވެ އެ މައްސަލާގައި ޝަރީއަތުން ވަކި ގޮތަކަށް ނިމެން ދެން މުވައްޒަފުންގެ ސަލާމަތަށް މި ޕާޓީގެ މައި އިދާރާ، ހ. ޝަރާޝާގެ ސަލާމަތީ ކަންކަން ބަލަހައްޓަވައި ދެއްވުމުގެ އިންތިޒާމް ހަމަޖައްސަވައި ދެއްވުމަށް އެދިވަޑައިގަންނަވާ ކަމަށް ހަސަންގެ ސިޓީގައިވެއެވެ.\nއެމްޑީޕީ އޮފީހުގައި މާރާމާރީއެއް ހިންގީ މިދިޔަ ސެޕްޓެމްބަރު މަހުގެ ތިންވަނަ ދުވަހުގައެވެ. އެއީ އެމްޑީޕީ އޮފީހުގައި ޕިޔޯނަކަށް މަސައްކަތް ކުރާ އަހްމަދު ޖަޒީލް ނަމަކަށް ކިޔާ މީހަކު، ރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެންބަރު މީކާއީލް ނަސީމްގެ މަންމަ މަރިޔަމް ޒުބައިރަށް ހަމަލާ ދީގެނެވެ.\nމި މާރާމާރީގެ މައުލޫމާތު އެނގޭ މީހަކު ބުނި ގޮތުގައި، މަންދީއަށް ހަމަލާ ދިނީ ޗޭން ގަނޑަކުން، ބޮލުގެ ފުއްކިބައިގައި ޖަހައިގެންނެވެ. އެ މީހާ ވަނީ ވަނީ މަންދީއަށް ހަމަލާ ދިނުމަށްފަހު އެތަނުން ފިލައިފައެވެ. ހަމަލާ ދިނީ ހިނގި ދެބަސްވުމެއްގައި ކަމަށްވެއެވެ.\nޖަޒީލް މިހާރު ވަނީ ކޯޓުން ދޫކޮށްލައިފައެވެ.\nމަންދީ ވިދާޅުވީ، ޖަޒީލަށް އަދަބެއް ދޭން ބޭނުން ނުވާ ކަމަށެވެ. ޖަޒީލް ގެންގޮސް ގޮޅިއަކަށްލައި އެތައް ދުވަހެއް ވަންދެން ބޭއްވުމަށްފަހު ހުކުމެއް ކުރާކަށް އޭނާ ނޭދޭ ކަމަށާއި ޖަޒީލަށް ބޭނުން ވަނީ ފަރުވާއެއް ކަމަށް އޭނާ ވިދާޅުވެފައިވެއެވެ.\nނޮވެމްބަރު 18, 2021 20:33\nއެމްޑީޕީ މީހުންގެ ގޭގޭގައި ކަށްކަން ސިފައިގެންގެ މީހުންބައިތިއްބަންވީނު ލަދުހަޔާތެއްވެސް ގަންނަބައެއްނޫންމީ މުޅިގައުމު ލޫޓުވައިފި.


Chali Habdu tho Newzealand ge Noor miskih tho- Aharenge hithuthereyga ufedhenee rulhiverikameh\nޗާލީހެބްދޫތޯ ނިއުޒިލެންޑްގެ ނޫރް މިސްކިތްތޯ- އަހަރެންގެ ހިތުތެރޭގައި އުފެދެނީ ރުޅިވެރިކަމެއް!\n2015 ވަނަ އަހަރު ފަރަންސޭސިވިލާތުގެ ޕެރިހުގައި ކީރިތި ރަސޫލާއަށް ކާޓޫންކުރަހައި ފުރައްސާރަކުރި މެގަޒިނެއްނެރުނު ޗާލީ ހެބްދުގެ އޮފީހަށް ދެމމީހަކު ވަދެ ބަޑިޖަހައި 12 މީހުން މަރައި އެގާރަ މީހުން ޒަޚަމްކޮށްލިއެވެ. އެއާއެކު މުޅިދުނިޔެއަށް އެޚަބަރުފެތުރިގެންދިޔައީ ޓައިމްބޮމެއްގޮވައިގެން ފެތުރިގެންދާފަދަ ހަލުވި ސްޕީޑެއްގައެވެ. އެހަމަލާދިނީ އިސްލާމުންގެތެރެއިން ހައްދުފަހަނައަޅައިދިޔަ ދެޓަރަރިސްޓުންކަމަށްވިއެވެ.\nފަރަންސޭސި ފުލުހުން އެމީހުން ހައްޔަރުކުރުމުގެ ބަދަލުގައި ބަޑިޖަހައި މަރައިލިއެވެ. ކޯޓްގައި އެމީހުންގެ މައްސަލައެއް ހިންގުމުގެ މާނައެއް ނެތްކަން ސާފުވެއްޖެ ނޫންތޯއެވެ.\nޗާލީހެބްދުއޮފީހަށް ދިން ޓެރަރިސްޓް ހަމަލާއާއިމެދު ހިތާމަފާޅުކުރުމަށް ދުނިޔޭގެ އެކިގައުމުތަކުގެ ލީޑަރުން ޕެރިހަށްވަޑައިގެން ހަމަހިމޭންކަމުގެ ސްކޫތެއް ގެނައެވެ. އޭގެތެރޭގައި ތުރުކީގެ ބޮޑުވަޒީރު އޮރްދޮޣާންވެސް ހިމެނިވަޑައިގަންނަވައެވެ. ދިވެހިންގެތެރޭގައިވެސް އެކަން ވަރަށް ބޮޑަށް ފާހަގަކުރެވުނެވެ.\nމަރުވި ފަރަންސޭސި 12 މީހުންގެ ހަދާން އައުކުރުމަށް އަދި އެމީހުންނާއެކު ދެމިތިބިކަން ފާޅުކުރުމުގެ ގޮތުން ދިވެހިންގެތެރޭގައި ސޯޝަލް މީޑިއާގެ ހަރަކާތްތެރިން ފަރަންސޭސި ދިދަ އެމީހުންގެ ޕްރޮފައިލް ފޮޓޯކަމުގައި ހެދިއެވެ. ގާތްގަނޑަކަށް ދިވެހި ސޯޝަލް މީޑިއާ ހަރަކާތްތެރިންގެ ގިނަބަޔަކު ފަރަންސޭސި ދިދަ އުފުލިއެވެ. ޚާއްސަކޮށް ހުޅަނގުގެ ގައުމުތަކުގައި ދިރިއުޅެމުންދިޔަ ދިވެހިންނެވެ. މިދިވެހިން އެތައްދުވަހެއްވަންދެން ޗާލީހެބްދޫގެ ހިތާމަވެރިހަދާން އައުކުރިއެވެ.\nމިއަދަކީވެސް ދުވަހެކެވެ. ނިއުޒިލެނޑްގެ ކްރައިސްޗާޗްގެ މިސްކިތަކަށް ހުކުރުދުވަހު މުސްލިމުން ހުކުރުނަމާދަށް އެއްވެ ތިއްބައި އޮސްޓްރޭލިޔާއަށް ނިސްބަތްވާ މީހަކު ބަޑިހިފައިގެންވަދެ ގޮތެއްފޮތެއް ނުބަލައި މީހުންގެތެރެއަށް ބަޑިޖަހައި މީހުން މަރަމުންމަރަމުންގޮސް އޭނާގެ އަތުގައި ހުރި ހުރިހައި ވަޒަންތައް ހުސްކޮށްލިއެވެ.\nއެއަށްފަހު އެހެންބަޑިއެއް ހިފައިގެން އެހެންމިސްކިތަކަށްވަދެ ބަޑިޖަހައި އެތައްބަޔަކު މަރާލިއެވެ. މިދެމިސްކިތުން ޖުމްލަ 50 މީހުން މަރުވިއެވެ. ނިއުޒިލެންޑްގައި މިއީ ގަތުލުއާއްމެއްކަމަށް ސިފަކުރެއެވެ. އެކަމަކު ހުޅަނގުގެ ބައެއް މީޑިއާތަކުން މިގާތިލަކީ ޓެރަރިސްޓެއްކަމަށް ސިފަކުރަން ފަސްޖެހެއެވެ. އޭނާއަކީ ޝޫޓަރއެކެވެ.\nމިދެހާދިސާގެ އަސަރުގަދަ ޚަބަރުތައް ކިޔާލުމުން ލޯކަރުނުން ތެމެއެވެ. އިންސާނުންނަށްވީތީއެއްނޫނެވެ. އަމިއްލަދީނުގެ ގޮތުން ހިތުތެރޭގައި ހިނގާ އަޚްވަންތަކަމެއްގެ ޖަޒްބާތުތަކެއްގެ ސަބަބުންވެސް މެއެވެ. އެއަޚުވަންތަކަން ސިފަކޮށްދޭކަށްނޭގެއެވެ. ދުނިޔޭގެ ވަރަށް ގިނަ މީޑިއާތަކުގައި މިހާދިސާގައި މަރުވި ތުއްތުކުދިންނާއި އަންހެނުންނާއި ކުށެއްނެތް މީހުންގެ ވާހަކަތައް ހާދިސާގެ ވަރަށް ގްރެފިކްޑީޓެއިލާއެކު އެބަގެނެސްދެއެވެ.\nއެކަމަކު އަޅުގަނޑުގެ ހިތުގައި އުފެދިގެން މިއުޅެނީ ރުޅިވެރިކަމެކެވެ. އެރުޅިވެރިކަން ބުނެދޭންވެސް ނޭގެއެވެ. އެއީޔަކީ ދުނިޔޭގެ ގައުމުތަކުގެ ލީޑަރުން ނިއުޒިލެންޑަށްވަޑައިގެން އެހަމަލާކުށްވެރިކުރުން ދައްކުވައިދޭ ސެރަމަނީއެއް ނުބާއްވައިގެންނެއް ނޫނެއެވެ. އިއްޔެ ފަރަނެސޭސިވިލާތުގެ ޗާލީ ހެބްދޫގައި 12 މީހަކު މަރުވެގެން ލޮލުން ކަރުނަހިލިގެން އުޅުނު ދިވެހިން މިއަދުވެސް ސޯޝަލްމީޑިއާ ޕްލެޓްފޯމްގައި އެތިބީއެވެ. އަނގައިންވެސް ނުބުނެއެވެ. ނިއުޒިލެންޑްގައި ތިމާއާއި އެއްމިއްލަތެއްގައި ތިބި ބަޔަކަށްވެރިވި ފުންހިތާމައާމެދު ކުޑަވެސް ފަރުވާލެއްނެތެވެ.\nއަޅުގަނޑުމެން ހީކުރީ ފަރަންސޭސިދިދަ ކަރުގައި އެޅުވީ އިންސާނިއްޔަތުކަން ހިތުތެރޭގައި ހިގާލެއް ގަދަކަމުން ކަމަށެވެ. އެކަމަކު ސޯޝަލް މީޑިއާގައި ފޭސްބުކްއާއި ޓްވީޓާގައި ތިބެގެން އިންސާނީ ހައްގުތަކޭ، އިންސާނީ ހައްގުތަކޭ ތިގޮވާ މީހުންގެ ފެންވަރު ހިތަށްވަންނަލެއް ބޮޑުކަމުން ރުޅިއާދެވެނީއެވެ. މިއަދު ޔަގީންކުރެވުނީ ތިމީހުންގެ އަސްލު ސޫރައަކީ އިންސާނީ ހައްގުތަކަށް ލޯބިކޮށް ވަކާލާތުކުރުން ނޫންކަމެވެ. ދުނިޔޭގެ އެދުންވެރިކަމާއި މާއްދީ ކޮންމެވެސް އެހެން އެދުމެއް ހާސިލުކުރަން ތެޅިފޮޅޭ ބައެއްކަމެވެ. އެމީހުންގެ އަމަލާބަހުން ދޭހަވަނީ މުސްލިމުން މަރުވުމަކުން ހިތުތެރޭގައި އުފެދޭ ޖަޒްބާތެއް ނެތްކަމެވެ. ނޫނީ މުސްލިމުން މަރުވެގެން ހިތާމަކުރީމާ ލަދުގަންނަ ކަމަކަށްވެ ނުވަތަ ތަހްޒީބު ގައުމުތަކުގެ ބަޔަކު ތިމާ އެހެންކަހަލަގޮތަކަށް ސިފަކޮށްފާނެތީ ބިރުގަންނަނީކަމަށްވެސް ވެދާނެއެވެ.\nޑރ.ޖަމީލަށް ރައީސް ޔާމީން ކުއްލިއަކަށް ސާފު ހުދު ފޮތިކޮޅަށްވީތޯ؟05 months ago\nސިިވިލް ސާރވިސް ވަނީ އައިސީޔޫއަށް ލާންޖެހިފައި؟37 months ago\nއުއިގަރ މުސްލިމުންނާއި ދެކޮޅަށް ޖަރީމާ ހިންގާކަމަށްބުނެ، އެމެރިކާއިން ޗައިނާގެ ކުންފުނިތަކެއް ބްލެކްލިސްޓްކޮށްފި51 day ago\nއިންޑިޔާއާއި ދެކޮޅަށް ޕާކިސްތާނުން އޯއައިސީއަށް ހުށައެޅި ހުށައެޅުމަށް ޔޫއޭއީއިންވެސް ދެކޮޅު ހަދައިފި03 days ago


ލޯބިވެރިންގެ ދުވަސް ފާހަގަކުރުމަކީ ބޮޑުވެގެންވާ މުންކަރާތެއް – DhiSalafiyyah\n12/02/2012 ޢަޤީދާއާއި ފިރުޤާތައްއައްޝައިޚު ޢަބްދުއްރަޙީމް ބިން މުޙައްމަދު\nމި ލިޔުމުގައި ވަނީ\nމި ދުވަސް ފާހަގަ ކުރުމާއި ބެހޭގޮތުން އުޘައިމީން ރަޙިމަޙުﷲ ދެއްވާފައިވާ ފަތުވާ\nމިފަދަ ދުވަސްތައް މުސްލިމުން ފާހަގަ ކުރުމާއި ބެހޭގޮތުން\nޝެއިޚުލް އިސްލާމް އިބުނު ތައިމިއްޔާގެ ރައުޔު\nއިމާމް އިބުނު ޤައްޔިމުގެ ރައުޔު\nވެލެންޓައިންސު ދުވަހަކީ ކޮބާ؟\nވެލެންޓައިންސު ދުވަހަކީ ފެބުރުއަރީ މަހުގެ 14 ވަނަ ދުވަހެވެ. މިއީ ކުރިސްޓިޔަނުންގެ އީދެއްގެ ގޮތުގައި ފާހަގަކުރަމުން އައި ދުވަހެކެވެ. މިދުވަސް މިޒަމާނަކަށް އައިސް ލޯބިވެރިންގެ ދުވަހުގެ ގޮތުގައި ފާހަގަކުރެވުނު ކަމުގައިވިޔަސް މިދުވަހަށް ނަންދެވިފައިވަނީ ކުރިސްޓިޔަން ފާދިރީއެއްގެ ނަމުންނެވެ.\nއަދި މިހާރު ފާހަގަކުރެވެމުންދަނީވެސް ކުރިސްޓިޔަނުންގެ އީދު ދުވަހެއްގެ ގޮތުގައި ފާހަގަކުރަމުން އައި ދުވަހެއްގައެވެ.\nމި ދުވަސް ފާހަގަކުރެވެން ފެށީ ނަސާރާ ފާދިރީއެއް މަރާ ލެވުނު ދުވަސް ބަލައިގެން މިލާދީ ސަނަތުން 500 ވަނަ އަހަރު ގެލަސިއަސް ކިޔުނު ފާދިރީއެކެވެ. މިދުވަސް 1969 ގައި ނަސާރާ ފާދިރީއެއްކަމަށްވާ ޕައުލް ފުހެލި ކަމުގައިވިޔަސް މިދުވަސް އައީ ފާހަގަކުރެވެމުންނެވެ. އެންމެ ފަހުން މިދުވަސް ދެމެހެއްޓުމަށްޓަކައި އެންމެފަހުން ރީތިނަމެއް ދީގެން މިހާރުވެސް ދަނީ ފާހަގަކުރަމުންނެވެ.\nއެއްޖިންސުން ގުޅުން ހިންގާ މީހުންވެސް ” ސޮޑޮމީ ” މިބަސް ހަޑިވުމުގެ ސަބަބުން ފަހުން ” ގޭ ” (އަލިގަދަ، އުފާވެރި) ރީތިނަމެއް ކީ ފަދައިންނެވެ. ނަމަވެސް ޒަމާން ބަދަލު ވުމާއެކު ނަން ބަދަލުވުމަކުން އެމީހުންނާއި ލިބުނު މޮޅެއް ނެތެވެ. ހަމަ މީހުން ނަގަނީ ހަމައެއްމާނަޔެއްގައެވެ.ނަމަވެސް މިކަމުގައި ނަސާރާ ފާދިރީން ވަނީ ކުރިހޯދައިފައެވެ. އުވެމުންދާ އެމީހުންގެ އެއް އީދަށް ލޯބިވެރިންގެ ދުވަހުގެ ނަން ދިނުމުން އެ އީދު ފާހަގަކުރަމުންދާ މީހުން ދަނީ މީ ލޯބިވެރިންގެ ދުވަހުގެ ގޮތުގައި އެ ދުވަސް ފާހަގަކުރަމުންނެވެ. ދުނިޔޭގެ އެތައްބަޔަކު އަދި ނަމުގައި މުސްލިމުން ދައުވާ ކުރާ އެތައްބަޔަކުވެސް މިމަޅީގައި ވަނީ ޖެހިފައެވެ. ލޯބިވެރިންގެ ދުވަހުގެ ގޮތުގައި ހަމަ މި ފާހަގަކުރެވެނީ ނަސާރާ ފާދިރީއެއްގެ ނަންދެވިފައިވާ ނަސާރާއިންގެ ބިދުއަ ތަކުގެ ތެރެއިން ބިދުއައެކެވެ. މުސްލިމުންނަށް ﷲ ތަބާރަކަ ވަތަޢާލާ ވަނީ މިކަން މަނާކުރައްވާފައެވެ. ސަބަބަކީ އެހެން ދީންތަކުގެ ޢީދު ދުވަސްތައް ފާހަގަކުރުމެއް މުސްލިމުންނަށް ހުއްދަވެގެން ނުވުމެވެ.ރަސޫލުﷲ ސައްލަﷲ އަލައިހި ވަސައްލަމަގެ ނަބަވީ އިރުޝާދުފުޅުތަކުން އެނގޭގޮތުގައި މިއުއްމަތުގެ ބަޔަކު ޔަހޫދީންނާއި ނަޞާރާއިން ކުރާ ކޮންމެ ކަމެއް ކުރުމުގައި ދެމިތިބޭނެއެވެ. އެއީ ޟައްބު ( ސަހަރާގައި އުޅޭ ބޮނޑެއް) އޭގެ ހޮރަށް ވަންނަ ފަދައިން، ނަޞާރާއިންނާއި ޔަހޫދީން ކަމެއްކޮށްފިނަމަ ފަހަތުން މުސްލިމުންވެސް ހޮރަށްވަންނަ ފަދައިން އެކަމެއް ކުރާނެކަން އަހަރެމެންނަށް ވަނީ އެނގިބަޔާންވެ ނިމިފައެވެ. ނަމަވެސް މިކަމުގައި ބިރުވެތިވާން ޖެހޭ ކަމަކީ މިފަދައިން އަމަލުކުރާ މީހުންނަކީ އެބައިމީހުންގެ އިސްލާމްކަން ނަފީވެދާނެ ފަދަ ދީނުން ބޭރުވެދާ ފަދަ އަމަލެއް ކުރާ ބަޔަކަށްވެފައިވުމާއި ނޭންގި ތިބެ އަޅުގަނޑުމެންގެ އަތުން އަޅުގަނޑުމެންގެ ދީން ބީވެގެން ހިނގައިދާނެތީއެވެ. މިކަން ކަން ބަޔާން ކުރަން ޖެހެނީ މިސަބަބަށްޓަކައެވެ.މި ދުވަސް ފާހަގަކުރުމާއި ބެހޭގޮތުން މަޝްހޫރު ޝެއިޚު މުޙައްމަދު ބިން ޞާލިޙުލް އުޘައިމީން ވިދާޅުވަނީ މިފަދައިންނެވެ.“ އައްސަލާމް އަލައިކުމް. ވެލެންޓައިންގެ ދުވަސް ފާހަގަކުރުން ހުއްދަ ވެގެން ނުވެއެވެ. ސަބަބަކީ ފުރަތަމައަށް އެއީ ޝަރީޢަތުގައި ފާހަގަކުރަން އެއްވެސް އަސްލެއް ނެތް ޢީދަކަށް ވާކަމަށްޓަކައެވެ. ދެވަނައަށް އެދުވަސް ގޮވާލަނީ ލޯބިވުމަށާއި އަދި ގައިގޯޅިވުމަށެވެ. ތިންވަނައަށް އެދުވަސް ގޮވާލަނީ އަހަރެމެންގެ ހިތްތައް ސަލަފުން ގެންނެވި މަގުނޫން އެހެންމަގުތަކާއި ދުރުގައިވާ ގޮތްތަކުގައި މަޝްޣޫލުކޮށް ހެޔޮމަގުން އެއްކިބާ ކުރުމަށެވެ.\nއެހެންކަމުން އެދުވަހާއި ގުޅޭ އެއްވެސް ކަމެއްގައި ބައިވެރިވުމަކީވެސް ހުއްދަވެގެންވާ ކަމެއްނޫނެވެ. އެއީ އެދުވަސް ފާހަގަކުރުމުގެ ގޮތުން ބާއްވާ ކެއުމެއް އަދި ބުއިމެއްކަމުގައިވިޔަސް، އަދި އެދުވަސް ފާހަގަކުރުމުގެ ގޮތުން ދޭ ހަދިޔާ (ގިފްޓު) އެއް ކަމުގައިވިޔަސް، އަދި އެދުވަހާއި ގުޅިގެން ފާހަގަކުރުމަށް ހެދުން ލާ ކަމުގައި ވިޔަސް މިއިން އެއްވެސް ކަމަކީ ހުއްދަވެގެން ވާނެ ކަމެއް ނޫނެވެ.\nމުސްލިމުންގެ މައްޗަށް ވަނީ އިސްލާމްދީނުގައި ހިފަހައްޓައި އެދީނުގެ މައްޗަށް ފަހުރުވެރިވުމެވެ. އަދި އަސްލެއްނެތް ޖާހިލު ގޮވާލުންތަކަށް ކަނު ލޯތްބެއްގައި ބޯލެނބުމެއް ނެތެވެ. ” ( 11 ފެބުރުއަރީ 2000)\nކާފަރުންގެ ޢީދެއް ނުވަތަ އެނޫންވެސް ދުވަހެއް ފާހަގަކުރުމާއި ބެހޭގޮތުން\nއިމާމު އިބުނު ތައިމިއްޔާ ރަޙިމަޙުﷲ ދެއްވާފައިވާ ފަތުވާ\nއެކަލޭގެފާނުގެ ފޮތުގައި އިޤުތިޟާއުލް ސިރާތުލް މުސްތަގީމްގެ ފުރަތަމަ އަދަދުގެ ސަފުހާ 470 ގައި ލިޔުއްވާފައިވެއެވެ.\n” (ކާފަރުންގެ) އީދުދުވަސްތަކާއި އަދި ބަންދު ދުވަސްތަކުގެ ވާހަކަ ދައްކާއިރު އެތައް ގޮތަކުން ބަލާ ވިސްނަން ޖެހެއެވެ. ފުރަތަމަ ޢީދުތަކާއި ބަންދު ދުވަސްތައް އަންނަނީ ފުޅާ ގޮތްތަކަކާއި އަދި ޤަވާއިދުތަކާއި އަދި ﷲ ސުބުޙާނަހޫ ވަތަޢާލާ ކީރިތިޤުރުއާނުގައި ބަޔާންކޮށްދެއްވާފައިވާ ފަދައިން ކޮންމެ ޤައުމަކަށް އެބަޔަކު ފާހަގަކުރާނެ ހާއްޞަ ކަންތައްތަކެއް ވެއެވެ. މިސާލަކަށް ޤިބުލައަށް ކުރިމަތިލުމާއި، ނަމާދު ކުރުމާއި އަދި ރޯދަހިފުމެވެ. އެބައިމީހުންގެ ބަންދު ދުވަސްތަކަށް އެއްބައިވުމަކީ އެބައިމީހުންގެ ކާފަރުކަމާއި އެއްބައިވުމެވެ. އަދި އެބައިމީހުންގެ ދީނުގެ ކުދިކަންކަމަށް އެއްބަސްވުމެވެ. (ނުވަތަ ރުހުން އޮތްކަން ހާމަކުރުމެވެ. ) އެއީ ކާފަރުކަމުގެ ވަކި މިންވަރަކަށް ތަބާވެވެނީއެވެ. ހަޤީޤަތުގައި އެބައިމީހުންގެ ޢީދުތަކާއި އަދި ބަންދު ދުވަސްތަކަކީ އެބައިމީހުން މުސްލިމުންނާއި އެންމެ ބޮޑަށް ފާހަގަކޮށްދޭ ދުވަސްތަކެވެ. ޙާއްޞަކޮށް އެބައިމީހުންގެ އީދުދުވަސްތަކެވެ. ( މިސާލަކަށް ވެލެންޓައިންސް ދުވަސް ފަދަ ދުވަސްތަކެވެ) މިބަޔަށް އެއްބަސްވުމަކީ ކާފަރުކަމުގެ އެންމެބޮޑަށް ފަރަޤުކޮށްދޭ ކަންކަމަށް އިއުތިރާފުވުމެވެ. އެހެންކަމުން އެކަމަށް އެއްބަސްވެ ވަކިބަޔަކަށް އިއުތިރާފު ވުމަކީ ދީނުން ތިމާ ނަފީކުރަމުން ގެންދާނެ ކަންކަމެވެ. އެންމެ ފަހުން އޭނާ ދީނުން ބޭރުވެފައިވާ ހާލަށް މިފަދަ އަމަލުތައް ވައްޓާލައެވެ. ” ( އެބަހީ މުރުތައްދުވެފައިވާ ހާލަތަށް ވައްޓާލައެވެ)\nއެންމެ ކުޑަމިނުން ކާފަރުންގެ ޢީދުތަކުގައި ތަހުނިޔާ ފޮނުވުންވެސް ހުއްދައެއްނޫނެވެ.\nއިމާމް އިބުނު ޤައްޔިމުގެ ފަތުވާ\nމިކަމާއި ބެހޭގޮތުން އިބުނު ތައިމިއްޔާގެ އެންމެ މަޝްހޫރު އެއްދަރިވަރުކަމަށްވާ އިމާމު އިބުނު ޤައްޔިމު އެކަލޭގެފާނުގެ ފޮތްކަމުގައިވާ އަޙުކާމުލް ޛިއްމާ މިފޮތުގެ ފުރަތަމަ އަދަދުގެ 205 ވަނަ ސަފުހާގައި ބަޔާން ކުރައްވައެވެ.\nމުސްލިމުނޫން މީހުންގެ ޙާއްޞަ ހަފުލާތަކާއި ޢީދުގައި ތަހުނިޔާކިޔާ މަރުހަބާކިޔުން، މިސާލަކަށް އެމީހުންގެ ޢީދެއްގައި އެމީހުންނަށް “ބަރަކާތްތެރި އީދެއް ތިބާއަށް އެދެން ” (މިޒަމާނުގެ ބަހުން ބުނާނަމަ ކޮންގުރާ ކިޔުން) ނުވަތަ އެނޫންވެސް އިބާރާތަކުން ތަހުނިޔާ ކިޔުމަކީ ޢިލްމުވެރިން އެއްބަސްވެފައިވާ ގޮތުގައި ޙަރާމްކަމެކެވެ. އެއިބާރާތް ގެންނަ މީހަކީ މުރުތައްދުވުން ނުން ޝިރުކުގެ އަމަލަކާއި ގާތްވެފައިނުވާ މީހެއްކަމުގައި ވިޔަސް އެކަން ވަނީ ޙަރާމްވެގެންނެވެ. އަދި އެބައިމީހުންގެ ޢީދުތަކާއި ނުވަތަ އެނޫންވެސް ހަފުލާތަކުގައި އެބައިމީހުންނަށް ތަހުނިޔާކިޔާ (މަރުޙަބާ ކިޔުމަކީ) އެބައިމީހުން ޞަލީބަށް ސަޖިދަ ކުރުމުން ތަހުނިޔާކިޔުން ކަހަލަ ކަމެކެވެ. މިއީ އެބައިމީހުން ރާ ބުއިމުންނާއި، ޒިނޭ ކުރުމުން ތަހުނިޔާ ކިޔުމަށްވުރެ މާ ބޮޑުވެގެންވާ ފާފައެކެވެ.\nދީންނުދަންނަ ނުވަތަ ދީންވެރިނޫން އެތައްބަޔަކު މިފަދަ ޢަމަލުތައް ކުރާ އިރު އެބައިމީހުންނަށް ކުރެވޭ ޢަމަލުގެ ނުބައިކަމާއި ޝައިތާނީކަން އެބައިމީހުންނަށް ހަޤީޤަތުގައި ނޭންގެއެވެ.\nއެއްވެސް ފާފައެއް ކުރުމުން ނުވަތަ ޝިރުކުގެ ޢަމަލެއް ކުރުމުން އެ އަމަލަކަށް ތަހުނިޔާ ކިޔުމަކީ ﷲ ތަބާރަކަ ވަތަޢާލާގެ ނުރުއްސެވުމާއި އަދި ބޮޑުވެގެންވާ އަޒާބަށް ހުށައެޅިފައިވާ މީހެކެވެ. ޞަލަފުންގެ ބޭކަލުން މިފަދަ ފާފަކުރާ ނުވަތަ ޖާހިލު މީހުންތައް ބޮޑެތި މަޤާމުތައް ލިބުމުން އެބައިމީހުންނާއި ތަހުނިޔާ ކިޔުމުން ދުރުވެފައިވަނީ ﷲ ސުބުޙާނަހޫ ވަތަޢާލާގެ އަޒާބުން ސަލާމަތްވުމަށާއި އަދި އެއިލާހުގެ ރަޙުމަތުން ބޭރުނުވުމަށްޓަކައެވެ. އަދި ފާފައެއް ކުރާ މީހެއް މުންކަރާތަކުން ސަލާމަތް ކުރުމަށްޓަކައި އޭނާގެ ގާތަށްގޮސް ރީތިބަހުން ވާހަކަދެއްކުމަކުން އެކަމުގައި ގޯހެއްނެތެވެ. ”\nއަދިވެސް އިމާމް އިބުނު ޤައްޔިމު އެފޮތުގެ ދެވަނަ އަދަދުގެ 277 ވަނަ ޞަފުހާގައި ބަޔާން ކުރައްވައެވެ.\n“އަދި މުސްލިމުންނަށް އެބައިމީހުންގެ ޢީދުތައް ފާހަގަކުރުމަށް އެހީތެރިވުމާއި އަދި އެބައިމީހުންގެ ޢިދުތައް ފާހަގަކުރަން ދިޔުމަށް އެހީތެރިވުންވެސް ހުއްދަވެގެން ނުވާ ކަމަށް އިލްމުގެ އަހުލުވެރިން އިއްތިފާޤުވެލައްވައެވެ. ހަތަރު މަޒްހަބުގެ އިމާމުންވަނީ މިކަމަށް އެއްބަސްވެލައްވާފައެވެ. އަބޫ ޤާސިމުއްތަބަރީ ލިޔުއްވައެވެ. ” މުސްލިމަކަށް މުސްލިމުނޫން މީހުންގެ ޢީދުތަކަށް ދިޔުން ހުއްދަވެގެން ނުވެއެވެ. ސަބަބަކީ އެއީ ބާތިލުވެގެންވާ ގޮތެއް ކަމުގައިވާތީއެވެ. ރަނގަޅު ބަޔަކު ނުބައިބަޔަކާ އެއްވެއްޖެނަމަ ޝައިތާނާ ނުބައިމީހުންގެ ކޮޅަށް ރަނގަޅު މީހުންތައް ލަންބުވާލުމަށް މަގުފަހި ކުރެއެވެ. އަދި ޝައިތާނާގެ މަގަށް އެބައިމީހުންނަށް ރުހެވި އެމަގަށް ލޯބިކުރެވެއެވެ. މިކަމުގެ ސަބަބުން ﷲ ތަބާރަކަ ވަތަޢާލާގެ ނުރުއްސެވުން އެބަޔަކަށް ޙައްޤުވެއްޖެއެވެ.”\nއަދިވެސް އިބުނުލް ޤައްޔިމު ބަޔާން ކުރައްވައެވެ.\n” އަލްބައިހަޤީ ސައްޙަ މަގުން ވާރިދާވެފައިވާ ރިވާޔަތެއްގައި މާތްﷲ ރުއްސުންލެއްވި އުމަރު ބިން ޚައްތާބު ވިދާޅުވިކަމަށް ރިވާ ކުރައްވައެވެ. ” ބޭރުމީހުންގެ ބަސްތައް ދަސްނުކުރާށެވެ އަދި މުޝްރިކުންގެ ޢީދު ދުވަސްތަކުގައި އެބައިމީހުންގެ ފައްޅިތަކަށް ނުވަންނާށެވެ. ސަބަބަކީ އެބައިމީހުންގެ ޢީދު ދުވަސްތަކުގައި ﷲ ނުރުއްސެވުން އެބައިމީހުންނަށް ލައްވައެވެ. ” އަދި ޞައްހަ ސަނަދުން އައިސްފައިވާ ރިވާޔަތެއްގައި ﷲ ރުއްސުންލެއްވި އަބްދުﷲ ބިން ޢުމަރު ރިވާކުރައްވައެވެ. ” ބޭރުބައެއްގެ ( މުސްލިމުނޫން މީހުން) ގެ ތެރޭގައި ހުރެފައި އަދި އެބައިމީހުންގެ އާ އަހަރު ފާހަގަކުރުމަށްފަހު އަދި މަރުވަންދެން އެގޮތުގައި ދެމިހުރެއްޖެމީހާ، މަޙުޝަރު ކުރެއްވޭ ހުށީ އެބައިމީހުންނާއި އެކުގައެވެ. “\nއަދިވެސް އިބުނު ޤައްޔިމު ބަޔާން ކުރައްވައެވެ.\n“ އިބުނުލް ޤާސިމް އެކަލޭގެފާނު ނަޞާރާއިންގެ ޢީދުތަކުގައި އެބައިމީހުންނަށް ހަދިޔާ ދިނުމަށް ނުރުއްސަވައެވެ. އެކަލޭގެފާނު ދެކިވަޑައިގަތީ އެއީ އެބައިމީހުންނަށް އެހީތެރިވެ އެބައިމީހުންގެ ކާފަރުކަމަށް އެހީތެރިވުން ކަމުގައެވެ. ނަޞާރާއިންގެ ޢީދުތައް ފާހަގަކުރުމަށްޓަކައި އެބައިމީހުންނަށް މަހާއި، ހެދުން ފަދަ ތަކެތި ވިއްކުންވެސް ހުއްދަވެގެން ނުވެއެވެ. އަދި އެބައިމީހުންނަށް ޖަނަވާރުފަދަ ތަކެތި ކުއްޔަށް ދިނުމާއި އަދި ޢީދު ފާހަގަކުރުމަށް އެއްވެސް މާނައެއްގައި އެހީތެރިވުން ހުއްދަވެގެން ނުވެއެވެ. ސަބަބަކީ އެއީ އެބައިމީހުންގެ ޝިރުކުތަކަށް އެއްބައިވެވި އަދި ކާފަރުކަމަށް އެހީތެރިވެވޭ ކަންކަމަށް ވާތީއެވެ. ” އެޔަށްފަހު އަބޫ ހަނީފާ ވިދާޅުވިކަމަށް އެކަލޭގެފާނު ބަޔާން ކުރައްވައެވެ. ” އެބައިމީހުންގެ އީދުތަކާއި އަދި ދީނީ ބަންދު ދުވަސްތަކުގައި ހަދިޔާއެއްގެ ގޮތުގައި ކަރައެއް، އެބަހީ އެބައިމީހުންގެ ޢީދުގައި ހަދިޔާއެއް ދީފިނަމަ އެ ކުރެވުނީ ޝިރުކުގެ އަމަލެކެވެ.”\nވީމާ އަޅުގަނޑުމެން މުސްލިމުންނަށް އޮތީ ﷲ ސުބުޙާނަހޫ ވަތަޢާލާއަށް ކިޔަމަންތެރިކަން އަދާކޮށް މިފަދަ ލާދީނީ ޢީދުތައް ފާހަގަކުރުމުން އެއްކިބައިވުމެވެ. މުސްލިމުންނަށް ކޮންމެ ދުވަހަކީވެސް ލޯބިވާންޖެހޭ ދުވަހެކެވެ. ﷲ ދެކިއާއި އަދި މިއުއްމަތުގެ މާތް ނަބިއްޔާ މުޙައްމަދު ޞައްލަﷲ އަލައިހި ވަސައްލަމަ ދެކިޔާއި މައިންބަފައިންނާއި އަނބި ދަރިން ދެކިޔާއި އަދި އެނޫން ފަރާތްތައް ދެކިވެސް އަބަދާއި އަބަދު ލޯބިވާންވީއެވެ. ނަޞާރާއިންހެން ކޮންމެހެން އެއްދުވަހު ލޯބިވެލާފައި ތަފާތު ފާޙިޝްކަންކަމަށް އަރައިގަންނަން ވީއަކީ ނޫނެވެ. މިދުވަހުގެ ފާޙިޝްކަން ވަޒަންކޮށްލެވެނީ ލޯބިވެރިންގެ ދުވަހުގެ ނަމުގައި ހިންގާ ތަފާތު ފާޙިޝް ނެށުމުގައި ޝޯތަކާއި އަދި ބައްދަލުވުންތަކުގެ ނިމުން އަންނަނީ ހުއްދަ ނޫން ޒިނޭކުރުންތަކާއި އެނޫންވެސް ގުޅުންތަކުން ކަމަށްވާކަމެވެ. މިކަންކަމަކީ އިސްލާމްދީން މަނާކުރާ ކަންކަމެވެ. މާތްﷲ ކީރިތި ޤުރުއާނުގައި ބަޔާންކުރައްވަނީ ޒިނޭއަށް މަގުފަހިވާ ކަންކަން ނުކުރުމަށެވެ.\nއޭ ލޯބިވާ އަޚުންނާއި އުޚުންތުންނޭވެ. މާދަމާ ލޯބިވެރިންގެ ދުވަސް ފާހަގަކުރަން އެތައްބަޔަކު ތައްޔާރުވަމުންދާއިރު މިކަމުގެ ނުބައިކަން އެ އަޚުންނަށާއި އުޚުތުންނަށް އަންގައި ދިނުމަށްޓަކައި އަތުކުރި އޮޅާލައި މިދުވަސް ފާހަގަކުރުމާއި އަދި އެންމެ ކުޑަމިނުން މިދުވަހުގެ ތަހުނިޔާ ކިޔުމުންވެސް އެއްކިބާވަމާ ހިނގާށެވެ. ތާހިރު މުސްލިމަކަށް ވެވޭނީ އޭރުންނެވެ. ތިމަންނައަކީ ޑޮކްޓަރެކޭ ހަމަ ބުނެލިޔަސް އެއްވެސް މީހަކު ޑޮކްޓަރަކަށް ނުވާ ފަދައިން އަދި މަސްވެރިޔެކޭ ބުނުމުން މަސްވެރިޔަކަށް ނުވާ ފަދައިން، މުސްލިމެކޭ ބުންޏަސް އަދި މުސްލިމަކަށް ނުވެއެވެ. ސަބަބަކީ އެއިން ކޮންމެ ކަމަކަށްވެސް މީހާވަނީ ޝަރުތުތަކެއް ފުރިހަމަވެގެންނެވެ. އެކަމެއް ނަފީކުރާ ފަދަ ކަމެއް އޮތްނަމަ ޔަޤީނުންވެސް އެކަމުން ދުރުވާންޖެހޭނެކަމީ ޝައްކެއް އޮތްކަމެއްނޫނެވެ.\nވީމާ ތާހިރު މުސްލިމަކަށް ވުމަށްޓަކައި ” ވެލެންޓައިންސް ޑޭ” އަށް ” ނޫނެކޭ” ބުނަމާ ހިނގާށެވެ. އަދި މިކަން އަޅުގަނޑުމެންގެ ޢާއިލާ މީހުންނަށާއި އަދި ރައްޓެހިންނަށް އަންގައިދެމާ ހިނގާށެވެ. ﷲ އާއި އެއިލާހުގެ ރަސޫލާ މުޙައްމަދު ސައްލަﷲ އަލައިހި ވަސައްލަމަ ލޯބިވާ ފަދަ މީހަކަށް ވެވޭނީ މިފަދަ ލާދީނީ ބިދުއަތަކުން ސަލާމަތް ވެވިގެންނެވެ.\nރަސޫލާ މުހައްމަދު ޞައްލަﷲ އަލައިހި ވަސައްލަމަ ހަދީޘްކުރެއްވިއެވެ. ” ތިމަންކަލޭގެފާނު އަމުރުނުކުރައްވާ (ސުންނަތުން ސާބިތުނުވާ) ކަމެއް ކޮށްފިމީހެއްގެ އަމަލުވަނީ އެމީހެއްގެ ބޮލާލައި ޖެހިގެންނެވެ. (ރައްދުކުރެވިގެންނެވެ)”\nއަދިވެސް ހަދިޘްފުޅުތަކުން އެނގޭގޮތުގައި މިދީނަށް އަލަށް ދީނުގެ ނަމުގައި ގެނެވޭ ކޮންމެ ކަމަކީ ބިދުޢައެކެވެ. ކޮންމެ ބިދުޢައަކީ މަޤުފުރެދުމެކެވެ. އަދި ކޮންމެ މަގުފުރެދުމެއްވަނީ ނަރަކައިގައެވެ.\nއަދިވެސް ޙަދީޘްކުރެއްވިއެވެ. ” ތިޔަބައިމީހުންގެ ތެރެއިން އެއްވެސް މީހަކު އޭނާގެ ދަރިފުޅަށްވުރެ އަދި ބައްޕައަށްވުރެ އަދި ހުރިހާ މީހުންނަށްވުރެ ތިމަންކަލޭގެފާނު ދެކި އެންމެބޮޑަށް ލޯބިވެއްޖައުމަށް ދާންދެން އެއްވެސް މީހަކު އީމާންވެގެން ނުވެއެވެ. “\nވީމާ މިފަދަ ފިތުނަތަކުން އަޅުގަނޑުމެން ސަލާމަތް ކުރައްވައި މާތްﷲ ރުއްސެވުން ލިބިގެންވާ ސުވަރުގެވަންތަވެރިންކަމުގައި ލައްވާށިއެވެ. ޙަޤީޤީ ކާމިޔާބު ލިބުމަކީ މިއީއެވެ. وصلى الله وسلم على محمد و على آله و صحبه وسلم. و الحمد لله رب العالمين.\nނޯޓު: އިމާމް އިބުނު ތައިމިއްޔާ އަދި އިބުނު ޤައްޔިމުގެ ފަތުވާ ނެގިފައިމިވަނީ ޝެއިޚު ޒަރަބޯޒޯ ލިޔުއްވާފައިވާ ކާފަރުންގެ ޢީދުތަކުގައި މުސްލިމުން ބައިވެރުން ނަމުގައި ލިޔުއްވާފައިވާ ލިޔުއްވުމަކުންނެވެ.


Bangkokge Bomuge Hamalaathakaai Gulhigen2Meehaku Hayyarukohffi - Vaguthu\nބެންކޮކްގެ ބޮމުގެ ހަމަލާތަކާއި ގުޅިގެން ދެ މީހަކު ހައްޔަރުކޮށްފި\nމިއަދު ތައިލެންޑްގެ ކެޕިޓަލް ސިޓީ ބެންކޮކްގެ އެކި ސަރަހައްދަކަށް ދިން ބޮމުގެ ހަމަލާތަކާއި ގުޅިގެން ދެ މީހަކު ހައްޔަރުކޮށްފިއެވެ.\nމިއަދު ބެންކޮކްގެ ހަ ތަނަކަށް ބޮމުގެ ހަމަލާތަކާއި ގުޅިގެން ޑެޕިޔުޓީ ޕްރައިމް މިނިސްޓަރ ވިދާޅުވީ، ބެންކޮކްގެ އެކި ސަރަހައްދުތަކުގައި ދިން ބޮމުގެ ހަމަލާތަކާއި ގުޅިގެން ދެ މީހަކު ހައްޔަރުކޮށްފައިވާ ކަމަށެވެ.\nމި ހަމަލާގައި ހަތަރު މީހަކު ޒަހަމްވިއެވެ. ފުލުހުން ބުނީ، އެ ހަމަލަތާތަކުގައި ޒަހަމްވި ދެ ފިރިހެނަކަށް ހޮސްޕިޓަލްގައި ފަރުވާދީފައިވާއިރު، ދެން ތިބި މީހުން ގެއަށް ފޮނުވާލާފައިވާކަމަށެވެ.\nމި ހަމަލާތައް އަމާޒުކޮށްފައި މި ވަނީ ބެންކޮކްގައި ބޭރުގެ އެކި ގައުމުތަކުން ބައިވެރިވާ އާސިއާންގެ ފޮރިން މިނިސްޓަރުންގެ ސަމިޓެއް ކުރިއަށްދާ ދަނޑިވަޅެއްގައެވެ. އެ ސަމިޓް ކުރިއަށްދާ ސަރަހައްދު ކައިރިން އިއްޔެ ދެ ފޭކް ދެ ބޮން ފެނިގެން ރިޕޯޓްކޮށްފައިވާކަމަށް ފުލުހުން ވަނީ ބުނެފައެވެ.\nމިހާރު ފުލުހުން ދަނީ މި ކަން ތަހުގީގު ކުރަމުންނެވެ. ފުލުހުން ބުނެފައިވާގޮތުގައި، ގޮއްވާލާފައި ބޮންތަކަކީ ގޭގައި ހަދާފައިވާ ބޮންތަކެއް ކަމަށް ބެލެވެއެވެ. އަދި ގޮއްވާލަން ތައްޔާރުކޮށްފައި އޮތް އިތުރު ބޮމެއް ގޮވުމުގެ ކުރިން ފުލުހުން ހޯދާފައިވާކަމަށް ފުލުހުން ބުނެފައި ވެއެވެ.\nއެ ހަމަލާތަކާ ގުޅިގެން ބެންކޮކްގައި ތިބި ދިވެހިން ސަމާލުވާން އެ ގައުމުގައި ހުންނަ ދިވެހި އެމްބަސީން ވަނީ އިލްތިމާސްކޮށްފައެވެ.\nމިހާރު އެ ސިޓީގައި ސެކިއުރިޓީ ވަރަށް ބޮޑަށް ވަރުގަދަކޮށްފައި ވެއެވެ.


SunOnline: Court thakah nufooozu foaruvaakah noolhen: Adhurey\nކޯޓުތަކަށް ނުފޫޒު ފޯރުވާކަށް ނޫޅެން: އަދުރޭ\nމުޙައްމަދު ނާއިލް ހަފީޒް 08 Sep 2021, 10:30\nނޫސްވެރިންގެ ބައްދަލުވުމެއްގައި އަބްދުއްރަހީމް އަބްދުﷲ (އަދުރޭ) ވާހަކަ ދައްކަވަނީ --- ސަން ފޮޓޯ/ ފަޔާޒު މޫސާ\nއިދިކޮޅު ކޯލިޝަނުން އެއްވެސް އިރެެއްގައި ކޯޓުތަކަށް ނުފޫޒު ފޯރުވަން މަސައްކަތް ނުކުރާނެކަމަށް އިދިކޮޅު ޕީޕީއެމް، ޕީއެންސީ ކޯލިޝަން ހިންގެވުމާ ހަވާކުވެ ހުންނެވި ޕީއެންސީގެ ރައީސް އަބްދުއްރަހީމް އަބްދުﷲ (އަދުރޭ) ވިދާޅުވެއްޖެއެވެ.\nރޭ ޕީޕީއެމް އޮފީހުގައި ބޭއްވި ޖަލްސާގައި ވާހަކަދައްކަވަމުން އަދުރޭ ވިދާޅުވީ މިއަދު ގައުމު ސަލާމަތްކުރުމުގެ އެންމެ ބޮޑު އެއް ބާރު އޮތީ ސުޕްރީމް ކޯޓުގެ އަތުގައިކަމަށެވެ. އެހެންނަމަވެސް އެއީ ކޯޓުތަކަށް ނުފޫޒު ފޯރުވަން ދައްކަވާ ވާހަކަފުޅެއް ނޫންކަމަށް ވެސް އޭނާ ވިދާޅުވިއެވެ.\n"އަލީ ޒާހިރަށް އެހެރީ ވަރަށް ބޮޑަށް އޮޅިވަަޑައިގެންފައި. ކޯޓުތަކަކަށް އަޅުގަނޑުމެން ނުފޫޒެއް ނުފޯރުވާނެ. އެއީ އަޅިގަނޑުމެންގެ ވެރިކަމުގައި ވެސް ކުރިކަމެއް ނޫން. މިއަދު ވެސް ކުރަން ބޭނުންވާ ކަމެއް ނޫން. އެކަމަކު އަޅުގަނޑުމެންގެ އަޑު އެ ކޯޓުތަކަށް އިއްވަން އަޅުގަނޑުމެން ބޭނުން،" އޭނާ ވިދާޅުވިއެވެ.\nއޭނާ އިތުރަށް ވިދާޅުވީ ކޯޓުތަކުން ނިންމާ ނިންމުމެއްގެ ސަބަބުން ދިވެހިންގެ އަތުން ރާއްޖެ ބީވެގެން ދިއުމަކީ ވެސް ވެދާނޭ ކަމެއްކަމަށެވެ. އަދި އެއީ އެ ކޯލިޝަނުން ދުވަހަކު ވެސް އެދޭނެ ގޮތެއް ނޫންކަމަށް އޭނާ ވިދާޅުވިއެވެ.\nހަމައެއާއެކު އޭނާ ވަނީ މިއަދު ގައުމުގެ ހާލަތު އޮތް ގޮތާ މެދު ކަންބޮޑުވުން ފާޅުކުރައްވާފައެވެ. ނަމަވެސް ގައުމު ސަލާމަތްކުރުމުގެ މަސައްކަތަކީ ހަމައެކަނި ޕީޕީއެމަށް ކުރެވޭނެ ކަމެއް ނޫންކަމަށް އަދުރޭ ވިދާޅުވިއެވެ. އަދި ގައުމު ސަލާމަތްކުރުމަށް ގައުމުގެ ދިފާއީ ބާރާއި، ފުލުހުންނާއި، ރައްޔިތުން މަސައްކަތްކުރަން ޖެހޭކަމަށް އޭނާ ވިދާޅުވެފައެވެ.\nއަދި މިއަދު ގައުމުގައި ސިޔާސީ ވާހަކަދެއްކުމަށް ހާލަތު ތަން ނުދޭކަމަށް ވެސް އޭނާ ވިދާޅުވިއެވެ.\nހުކުމާއެކު ހަނދާން ކުރީ ފުރާޅުން ޓިނު ނެގި ދުވަސް\nބަރުލަމާނީ ޕެޓިޝަނަށް އެއް ލައްކަ ސޮއި ހަމަކޮށްފި\nސިޔާސީ ކަންކަމުގައި ބައިވެރިވާނަމަ ވަޒީފާ ގެއްލޭނެ


Yaameen'ah Vaadha Nukurevey Manzareh Ehves Varakah Nufeney: Jameel - Vaguthu\nއަތޮޅުތެރޭގެ ހާލަތު އަދިވެސް ގޯސް - 1 ދުވަސް ކުރިން\nޔާމީނަށް ވާދަނުކުރެވޭ މަންޒަރެއް އެއްވެސް ވަރަކަށް ނުފެނޭ: ޖަމީލް\n1 މަސް ކުރިން ( އޮކްޓޯބަރ 9, 2021 )\nރައީސް އަބްދުﷲ ޔާމީންއާއެކު ޑރ. މުހައްމަދު ޖަމީލް އަހުމަދު ފުލުހުންގެ އިދާރާއިން ނުކުމެ ވަޑައިގަންނަވަނީ -- ވަގުތު އިމޭޖެސް: އިބްރާހިމް ޝާބިލް\nކުރިއަށް އޮތް ރިޔާސީ އިންތިޚާބުގައި އިދިކޮޅު ޕީޕީއެމްއާއި ޕީއެންސީގެ ލީޑަރު އަދި ކުރީގެ ރައީސް އަބްދުﷲ ޔާމީން ވާދަނުކުރެވޭ މަންޒަރު އެއްވެސް ވަރަކަށް ނުފެންނަ ކަމަށް ޕީޕީއެމްގެ ޚާއްސަ އެޑްވައިޒަރު ޑރ. މުހައްމަދު ޖަމީލް އަހްމަދު ވިދާޅުވެއްޖެއެވެ.\n"އަވަސް" ނޫހުގެ ޕްރޮގްރާމެއްގައި ބައިވެރިވެވަޑައިގެން ޖަމީލްއަށް އަމާޒު ކުރެވުނު ސުވާލަކަށް ޖަވާބު ދެއްވަމުން ޖަމީލް ވިދާޅުވީ އޭނައަށް ލިބިފައިވާ ސިޔާސީ ހަޔާތުގެ ތަޖުރިބާއިން ގަބޫލު ކުރެވޭ ކަމަކީ 2023 ގައި ޔާމީން ވާދަކުރައްވާނެ ކަމުގައެވެ. އެ ނޫން ގޮތަކަށް މަންޒަރު ނުފެންނަ ކަމަށް ވިދާޅުވިއެވެ.\n"އަޅުގަނޑުމެން މި ކަމުގައި އުޅޭތާ ލައްކަ ދުވަސްވެއްޖެ، ރައީސް ޔާމީނަށް ވާދަނުކުރެވޭނެ މަންޒަރެއް އެއްވެސް ވަރަކަށް ނުފެނޭ، އެ ހިސާބު އެ ޖައްސަވާ ގޮތެއް އެއްވެސް ވަރަކަށް ނުފެނޭ." އިސް ގާޒީ ކަމާއި ވަޒީރު ކަން ވެސް ކުރެއްވިި ޖަމީލް ވިދާޅުވިއެވެ.\nޖަމީލް ވިދާޅުވީ ކުރިއަށް އޮތް ވިއްސަކަށް އަހަރުގައި ވެސް ރިޔާސީ އިންތިޚާބުތައް ބޭއްވޭނީ ޔާމީނާއި ކުރީގެ ރައީސް މުހައްމަދު ނަޝީދާއި ކުރީގެ ރައީސް މައުމޫން އަބްދުލް ގައްޔޫމްގެ ބަސް އޮވެގެން ކަމަށެވެ.\nރާއްޖޭގައި މައިގަނޑު ގޮތެއްގައި އޮތީ އެމްޑީޕީއާއި ޕީޕީއެމްގެ ސަޕޯޓަރުން ކަމަށާއި އެމްޑީޕީގެ އިސް ލީޑަރު އަދި ރައީސް އިބްރާހީމް މުހައްމަދު ސޯލިހް ނުހިނގާ ކަމަށް އެމްޑީޕީގެ ގިނަ ސަޕޯޓަރުން ވެސް ގަބޫލު ކުރާ ކަމަށް ޖަމީލް ވިދާޅުވިއެވެ.\nދެހާސްއަށްވަނަ އަހަރު އެންމެ ފަހު ވަގުތު ނަޝީދަށް ވާދަކުރަން ފުރުސަތު ލިބުނު ކަން އިޝާރާތް ކުރައްވައި ޖަމީލް ވިދާޅުވީ "މޭޒު ދޮށުން ވެސް ނިމިގެން ދާނެ ގޮތްތައް ގާނޫނުގައި ވެސް އޮންނަ" ކަމަށެވެ.\nޔާމީން ބޭރަށް ފޮނުވާލަން ސަރުކާރުން ކުރާ މަސައްކަތުގެ އިތުރުން ބޭރު ބައެއް ގައުމުތަކުން ވެސް އިނާޔަތްތަކާއެކު ހުންނެވޭ ގޮތަށް ފުރުސަތު ވެސް ލިބުނު ކަމަށް ޖަމީލް ވިދާޅުވިއެވެ. އެހެންވިޔަސް މަޑުކުރައްވަނީ "ރައީސް ޔާމީން ކޮންމެ ވެސް ހިސާބެއް ޖައްސަވައިގެން" ކަމަށް ޖަމީލް ވިދާޅުވިއެވެ.\nޔާމީންގެ މައްޗަށް ފަސް އަހަރުގެ ޖަލު ހުކުމެއް ކްރިމިނަލް ކޯޓުން އިއްވާފައިވާއިރު އެމަނިކުފާނުގެ މައްޗަށް އުފުލާފައިވާ އިތުރު ދެ ދައުވާއެއްގެ ޝަރީއަތް ކްރިމިނަލް ކޯޓުގައި ދަނީ ހިނގަމުންނެވެ. އެހެންވެ ޔާމީނަށް ވާދަކުރަން މި ސަރުކާރުން ފުރުސަތު ނުދެވޭނެ ކަމަށް ސިޔާސީ މަސްރަހު ދިރާސާކުރާ ފަރާތްތަކުން ފާހަގަކުރެއެވެ.\nއެހެންވިޔަސް ޕީޕީއެމްއާއި ޕީއެންސީގެ ޖޮއިންޓް ކައުންސިލުން ވަނީ އެ ކޯލިޝަންގެ ރިޔާސީ ކެންޑިޑޭޓަކީ ރައީސް ޔާމީން ކަމަށް ކަނޑައަޅައިފައެވެ. އެމަނިކުފާނުގެ އެތައް ހާސް ސަޕޯޓަރުން ގަބޫލު ކުރަނީ އެމަނިކުފާނުގެ މައްޗަށް އުފުލާ ދައުވާތަތަކީ "ސިޔާސީ ދައުވާތަކެއް" ކަމުގައެވެ.\nވެރިކަން ދިފާއުކޮށްދިން ޝަހިދުންގެ ޒިކުރާ ރައީސް މައުމޫނަށް މުހިއްމެއް ނުވި: ރައީސް ޔާމީން\nރައްޔިތުން އިތުބާރު ކުރިޔަސް އަޅުގަނޑަށް އެކަނި މައްސަލަތައް ހައްލެއް ނުވާނެ: ޔާމީން\nމިއީ އިންޑިއާގެ އަވަށެއް ނޫން، އިންޑިއާގެ ސިފައިން ޖެހޭނީ ރާއްޖެ އިން ފައިބަން – ރައީސް ޔާމީން\nއޮކްޓޯބަރ 9, 2021 12:16\nއިންޝާ ﷲ. ﷲ ހުރިހާކަމެއް މޮޅަށް ދެނެވޮޑިގެން ވޭ.\nއޮކްޓޯބަރ 9, 2021 16:59\nކަލެޔަޢް ރަނގަޅުވާނެ ޔާމީނަށް ބައިވެރި ނުވެވުނީމަ.\nއޮކްޓޯބަރ 12, 2021 20:49\nވައްކަން ކޮށްގެން ސާބިތު ވެފައި ތިބ ބޮޑެތި ވަގުން ދެން ކޮން އިންތިހާބެއްގަ ބައިވެރި ކުރުވަންތަ ޖަމީލު މިއުޅެނީ. ހީހީ ހަލާކު. ދުވަހަކުވެސް ތިކަމެއް ނުވާނެ.\nޔާމީން ފުރުން މަނާ ކުރުމަކީ ކޯޓުން ފުރާޅު ނެގުން ކަހަލަ ކަމެއް: ދިޔާނާ\nއަޅުގަނޑަކީ އިސްލާމީ ޝަރީއަތް ގަބޫލު ކުރާ، ޞާލިޙް މުސްލިމެއް: ނަޝީދު


Earth Hour faahaga kuran thayyaaru tha? baiverivaan kurevidhaane maigandu5kameh - vNews.mv\n"އާރތު އަވަރ" ފާހަގަކުރަން ތައްޔާރުތަ؟ ބައިވެރިވާން ކުރެވިދާނެ މައިގަނޑު5ކަމެއް!\nސައިފް އަޒްހަރު 27 March 2021, 17:22\n"އާރތު އަވަރ" އަކީ ހަކަތައިގެ ބޭނުމަށް ތެޔޮ އެންދުމުގެ ސަބަބުން ވިހަގޭސްތައް ޖައްވަށް ބޭރުވެ، މޫސުމަށް އަންނަ ބަދަލުތަކާއި، އެ ބަދަލުތަކުން ލިބޭ ގެއްލުންތަކުން ރައްކާތެރިވެ ތިބުމަށާއި، ގެއްލުން ކުޑަކުރުމުގެ ގޮތުން އެޅިދާނޭ ފިޔަވަޅުތަކަށް އާންމުން ހޭލުންތެރި ކުރުމާއި، ފަރުދީ ފެންވަރުގައާއި، މުޖުތަމައުގެ ފެންވަރުގައި ހަރަކާތްތެރިވުމަށް ގޮވާލުމަށް ހިންގާ ބައިނަލްއަގްވާމީ އެންމެ ބޮޑު ހަރަކާތެވެ.\n"އާރތު އަވަރ" މުޅި ދުނިޔޭގައިވެސް ފާހަގަ ކުރެވޭނީ އެއް ވަގުތަކާ ދިމާކޮށެވެ. އެގޮތުން މިއަހަރުގެ "އާރތު އަވަރ" ދިމާވަނީ މިރޭ 20:30 އިން 21:30 އަށެވެ.\nމިހަރަކާތްތަކުގައި ބައިވެރިވުމުގެ ގޮތުންނާއި، އާންމުންނަށް ތާއީދުކުރުމުގެ ގޮތުން ދުނިޔޭގެ މަޝްހޫރު އެތައް ބިނާއަކާއި، އެތައް އިމާރާތެއް މިއަހަރުވެސް އެއްކޮށް ނިއްވާލުމަށް ވަނީ ހަމަޖެހިފައެވެ. މަޝްހޫރު ބްރިޖްތަކާއި، އެނޫންވެސް މުހިންމު ތަންތަން ނިއްވާލުމަށް ވަނީ ހަމަޖެހިފައެވެ. މިކަމުގައި ބައިވެރިވުމުގެ ގޮތުން އާންމު ފަރުދުންވެސް ކުރާންޖެހޭ ކަމަކީ ގޭގޭގައި ވީހާވެސް މަދުން ކަރަންޓް ބޭނުން ކުރުމެވެ.\nމިދިޔަ އަހަރު "އާރތު އަވަރ" ދުނިޔޭގައި ފާހަގަކޮށްފައިވަނީ ކޮވިޑް-19 ބަލިމަޑު ހާލަތުގެ އެންމެ ކުރީކޮޅުގައެވެ. އޭރު ބަލީގެ ހާލަތު ހުރިގޮތުން ދުނިޔޭގެ ގިނަ ގައުމުތައް އޮތީ ލޮކްޑައުން ކޮށްފައެވެ. ގިނަމީހުން ތިބީ ގޭގައ ބަންދުވެފައެވެ. އެހެންކަމުން، މިދިޔަ އަހަރު ދުނިޔޭގައި "އާރތު އަވަރ" ފާހަގަކޮށްފައިވަނީ "ވާޗުއަލް" ކޮށެވެ.\nއެގޮތުން، ކުރިއަށް ގެންދެވުނު ހަރަކާތްތައް ޔޫޓިއުބް، ފޭސްބުކް، އިންސްޓަގްރާމްފަދަ ސޯޝަލް މީޑިއާ ޕްލެޓްފޯމްތައް މެދުވެރިކޮށް ލައިވްސްޓްރީމް ކޮށްފައި ވެއެވެ. ބޭނުމަކީ، އެހާލަތުގައި ތިބެގެން ނަމަވެސް، ދުނިޔޭގެ ތިމާވެށްޓާއި ދިރުންތައް ހިމަޔާތްކުރުމަށް އިންސާނުގެ މައްޗަށްއޮތް ޒިންމާގެމަތިން ހަނދުމަކުރުމެވެ.\n2021 ވަނަ އަހަރުގެ "އާރތު އަވަރ" އާ ދުނިޔެ ބައްދަލުކުރި އިރުވެސް ކޮވިޑް ބަލީގެ ހާލަތު ދުނިޔެއިން ނެތޮގޮސްފައެއް ނުވެއެވެ. ދުނިޔޭގެ ގިނަ ގައުމުތަކުގައި އަދިވެސް ހަރުކަށި އެތައް ފިޔަވަޅުތަކެއް އަޅާފައިވާއިރު، މިހާލަތުގައި އެންމެބޮޑަށް އަޅާނުލެވި ދޫކޮށްލެވިފައިވާ އެއް ކަމަކީ، އިންސާނުން ދިރި ތިބުމަށް ބޭނުންވާ ދިރުންތަކުގެ ދުނިޔެއެވެ. ދިރޭތަކެއްޗާއި، ގަސްގަހާ ގެއްސާއި، ގުދުރަތުގެ އެހެންވެސް ދިރުންތަކެވެ. ކުރުގޮތަކަށް ބުނާމަ ތިމާވެށްޓެވެ. އިންސާނުން އުޅެންޖެހިފައިވާ ހާލަތުގެ ސަބަބުން ތިމާވެށްޓާއި ދިރުންތައް ހިމާޔަތްކުރަން އެކަށީގެންވާ މަސައްކަތެއް އޮތީ ނުކުރެވިއެވެ.\nއެހެންކަމުން، ކޮވިޑްބަލީގެ ހާލަތުން އަރައިގަތުމަށް ދުނިޔެ މަސައްކަތް ކުރާއިރު، ދިރުންތަކުގެ ދުނިޔެ ނުވަތަ އިންސާނުން ދިރިއުޅޭ މި ދުނިޔޭގެ ގުދުރަތީ މާހައުލު އަލުން ކޮޅަށް ޖެހުމަށް ކުރެވެމުންދާ މަސައްކަތްތައްވެސް އިތުރަށް އަލުން ވަރުގަދަކުރަން ޖެހިފައި ވެއެވެ. މިކަމަށް ތާއީދު ދެއްވާނޭކަމަށް ދުނިޔޭގެ ގިނަ ލީޑަރުން ވައުދުވެވަޑައި ގަންނަވަމުން ގެންދަވާއިރު، އެ ބޭފުޅުންގެ ވައުދުތަކަށް އަމަލީސިފަ ގެނައުމަށް ކުރާންޖެހިފައިވާ މަސައްކަތްތައް ގިނަގުނައެވެ.\nއެހެންވެ، މިއަހަރުގެ "އާރތު އަވަރ" ގެ ހަރަކާތްތައް އެކަމަށް ވަރަށް ޚާއްސަ ސަމާލުކަމެއް ދީފައި ވެއެވެ. އެއީ، އެންމެން އެއްތަންވެ، އިންސާނީ މުސްތަގްބަލަށްޓަކައި އެންމެން އެއް އަޑަކުން އަޑުއުފުލުމެވެ.\nމިފަހަރު "އާރތު އަވަރ" ފާހަގަކުރުމަށް ކަނޑައަޅާފައިވަނީ ވާޗުއަލްކޮށެވެ. "އާރތު އަވަރ ވާޗުއަލް ސްޕޮޓްލައިޓް" ގެ ތެރެއިންނެވެ.\nގެއިން ބޭރުގައި ހަރަކާތްތައް ނުހިންގި ނުވަތަ އަމަލީގޮތުން ބޮޑެތި ޕްރޮގްރާމްތަކެއް ނުހިންގުނު ނަމަވެސް، ގޭގައި ތިބެގެންވެސް "އާރތު އަވަރ" ގައި ބައިވެރިވުމަށް ކުރެވޭނޭ ގިނަ ކަންކަން އެބަހުއްޓެވެ.\nއެގޮތުން، ޕޯސްޓަރެއް ކުރަހައި ނުވަތަ މެސެޖެއް، ސިޓީއަކުންވެސް ދިރުންތަކުގެ ދުނިޔެ ތިމާއަށް މުހިންމުވަނީ ކީއްވެގެންކަން ހާމަކޮށް ސޯޝަލް މީޑިއާގައި ހިއްސާކުރުމާއި، ލައިޓްތައް މަދުކުކުރުމާއެކު މެސެޖުތައް ހިއްސާކުރުމާއި، ގުދުރަތީ ދިރުންތައް ހިމާޔަތްކުރުމުގެ އަމަލީގޮތުން މަސައްކަތްތަކެއް ކުރުމަށް އެހެންމީހުންނަށް ހިތްވަރު ދިނުމާއި، ތިމާވެށީގެ ހިމާޔަތުގައި ދުވަހުގެ ތާވަލުން މަދުވެގެން އެއްކަމެއް ބަދަލުކޮށްލުމާއި، "އާރތު އަވަރ" އާއި ގުޅިގެން ވޯލްޑް ވައިޑް ފަންޑުން ކުރިއަށްގެންދާ ޕެޓިޝަންގައި ސޮއިކުރުން ނުވަތަ އެކަމާގުޅޭ ޕްލެޖެއް ހިއްސާކުރުމަކީވެސް ކުރެވިދާނޭ ކަމެކެވެ.\n"އާރތު އަވަރ" ފާހަގަ ކުރުމަކީ ފަހަރެއްގައި ރަމްޒީ ކަމެއްގެގޮތުގައި ބަޔަކު ދެކިފާނެއެވެ. އެހެންނަމަވެސް، މޫސުމަށް އަންނަ ބަދަލުތަކަށް އާންމުން ހޭލުންތެރިކުރުމަށް 2007 ވަނަ އަހަރު އޮސްޓްރޭލިއާގައި ފެށި މިހަރަކާތް މިހާރު މިވަނީ މުޅި ދުނިޔެއަށް ފެތުރިގެން ގޮސްފައެވެ. ދުނިޔޭގެ އެތައް މިލިއަން ބަޔަކު ބައިވެރިވާ ހަރަކާތަކަށް ވަނީ ވެގެންގޮސްފައެވެ. މި ހަރަކާތުގައި ދިވެހިރާއްޖެއިން ބައިވެރިވާން ފަށާފައިވަނީ 2009 ވަނަ އަހަރުން ފެށިގެންނެވެ.\nމިކަމަށް އާންމުންގެ ތަރްހީބު އަހަރަކަށްފަހު އަހަރެއް އިތުރުވެގެންދަނީ، އިންސާނުންގެ އަމަލުތަކުގެ ސަބަބުން އިންސާނުން ދިރިއުޅެމުންމިދާ ދުނިޔެ ނުރައްކަލަށް ހުރަހޮޅި، އޭގެ ގެއްލުންތަކާ ހަމަ އިންސާނުންނަށް ކުރިލާންޖެހުމާއި ގުޅިގެން، އެކަން ހުއްޓުވަން ނުވަތަ ލިބޭ ގެއްލުންތައް ކުޑަކުރުމަށް ފިޔަވަޅު އެޅުމަށް ގޮވާލައި، ފަރުދީ ފެންވަރުގައި އަމަލީގޮތުން ކަމެއްކުރުމަށް ލިބޭ ފުރުސަތަކަށް 'އާރތު އަވަރ" ވެގެންދާތީއެވެ. ދުނިޔެއަށްޓަކައި ގަޑިއެއްހާއިރުވެސް ހޭދަކޮށްލާނެ ފުރުސަތު ލިބޭކަމަށްޓަކައެވެ.\nސްވިޗެއް ނިއްވާލައިގެން ނުވަތަ ދުނިޔޭގެ އެންމެން ކޮންމެ އަހަރަކު ގަޑިއެއްހާއިރު މިގޮތަށް ކަންތައް ކުރިނަމަވެސް، އެއީ ޖައްވަށް ބޭރުވާ ވިހަގޭސް މަދުވެ، ދުނިޔެ މިހާރު ތަޖުރިބާކުރަމުންދާ މޫސުމަށް އަންނަ ބަދަލުތައް ބަދަލުވެ، ދުނިޔެ ސަލާމަތްވާނެ ކަމެއްނޫންކަންވެސް އެނގެއެވެ. އެހެންނަމަވެސް، ސްވިޗެއް ނިއްވާލުމަކީވެސް ދުނިޔެއަށްޓަކައި ފަރުދީގޮތުން މަސައްކަތް ފެށުމެވެ. ދުނިޔެއަށްޓަކައި ފަރުދަކު ކިތަންމެ ކުޑަނަމަވެސް ކަމެއް ކޮށްފިއްޔާ އެކަންވެސް ގުނޭނެއެވެ. މީހުންގެ ވިސްނުންތައް ބަދަލުވާންފަށާ ހިސާބަކީ އެއީކަމުގައި ވާތީއެވެ.\nއާތު އަވާ ތިމާވެށި ރިޕޯޓް ދުނިޔެ


Yamin ge shareeaiy maadhamaa mendhuru fahu 1:30 gai\nކުރީގެ ރައީސް މައުމޫން އަބްދުﷲ ޔާމީން -- ފޮޓޯ: ވަންއޮންލައިން\n16 ނޮވެންބަރ 20190ކޮމެންޓް\nކުރީގެ ރައީސް އަބްދުﷲ ޔާމީންގެ މައްސަލަ ބައްލަވަމުން ގެންދެވި ކްރިމިނަލް ކޯޓުގެ ގާޒީ ބަދަލުވުމާ ގުޅިގެން ބާއްވާ ފުރަތަމަ އަޑުއެހުން މާދަމާ ފެށުމަށް ތާވަލްކޮށްފި އެވެ.\nރައީސް ޔާމީންގެ މައްޗަށް ދައުލަތުން އުފުލާފައިވާ މަނީ ލޯންޑަރިންގެ ދައުވާގެ އަޑުއެހުން ފެށުމަށް ތާވަލްކޮށްފައިވަނީ މާދަމާ މެންދުރުފަހު 1:30 ގައެވެ.\nމިމައްސަލަ ކުރިން ބެއްލެވި ކްރިމިނަލް ކޯޓުގެ އިސް ގާޒީ އަހްމަދު ހައިލަމް އެވެ. އޭނާ ސަސްޕެންޑް ކުރީ ރައީސް ޔާމީނަށް ހުކުމްކުރުމަށް މިމަހުގެ ފަސްވަނަ ދުވަހު އަޑުއެހުމެއް ތާވަލްކޮށް، ހުކުމް އިއްވުމުގެ ވަގުތު ގާތްވެފައިވަނިކޮށެވެ.\nރައީސް ޔާމީންގެ މިމައްސަލައިގެ އަޑުއެހުން މާދަމާ ބާއްވާއިރު މިމައްސަލަ ބެލުމަށް މިހާރު ވަނީ ފަސް ފަނޑިޔާރުންގެ ބެންޗެއް އެކުލަވާލާފާފަ އެވެ. އެގޮތުން ބެންޗުގައި ހިމެނިވަޑައިގަންނަވަނީ ކްރިމިނަލް ކޯޓު ހިންގުމާ މިހާރު ހަވާލުވެވަޑައިގެން ހުންނެވި ގާޒީ އަލީ ރަޝީދު ހުސައިނާއި، ގާޒީ އަހުމަދު ޝަކީލާއި، ގާޒީ މުހައްމަދު ސަމީރާއި، ގާޒީ އަލީ އާދަމްގެ އިތުރުން ގާޒީ ހުސައިން ފާއިޒް ރަޝާދު އެވެ.\nރައީސް ޔާމީންގެ މައްސަލަ ފަނޑިޔާރުންގެ ބެންޗަކުން ބެލުމަށް މާދަމާއަށް ތާވަލްކޮށްފައިވީ ނަމަވެސް މިމައްސަލަ އަލުން ކުރިއަށް ގެންދާނެ ގޮތެއް ބެންޗުން އަދި ނިންމާފައެއް ނުވެ އެވެ.\nގާޒީ ހައިލަމް ސަސްޕެންޑް ކުރީ ރައީސް ޔާމީނަށް ހުކުމްކުރުމަށް މިމަހުގެ ފަސްވަނަ ދުވަހު އަޑުއެހުމެއް ތާވަލްކޮށް، ހުކުމް އިއްވުމުގެ ވަގުތު ގާތްވެފައިވަނިކޮށެވެ.\nމިމައްސަލައިގައި ދައުލަތުގެ ހެކިންގެ ގޮތުގައި، އެމްއެމްޕީއާރްސީގެ ޚިޔާނާތުގެ އެންމެ ބޮޑު ތުހުމަތު ކުރެވޭ ކުރީގެ ނައިބު ރައީސް އަހުމަދު އަދީބާއި އެމްއެމްޕީއާރްސީގެ ކުރީގެ އެމްޑީ އަބްދުﷲ ޒިޔަތު ވަނީ ރައީސް ޔާމީނާއި ދެކޮޅަށް ހެކިބަސް ދީފަ އެވެ. އަދި ހެކިބަސް ދެމުން، ރައީސް ޔާމީން އަންގަވައިގެން ޤާނޫނާއި ޚިލާފު ކަންކަން ކޮށްފައިވާ ކަމަށާއި، ރައީސް ޔާމީންގެ އެކައުންޓަން ޖަމާކުރި ފައިސާ އަކީ އެމަނިކުފާނު ވިދާޅުވެގެން ޖަމާކޮށްފައިވާ ފައިސާ ކަމަށް އެ ދެމީހުންވެސް ހެކިބަސް ދީފައިވެ އެވެ.\nމަނީލޯންޑްރިންގެ ކުށް ސާބިތުވެއްޖެ ނަމަ އަދަބަކީ ފަސް އަހަރާއި 15 އަހަރުގެ މުއްދަތަކަށް ޖަލަށްލުމެވެ.